
Albinele Morţii sunt mari şi negre, zumzăie gros şi 
sumbru, îşi ţin mierea în faguri de ceară albi ca lumâ- 
nările din altar. Mierea este neagră ca noaptea, groasă 
ca păcatul şi dulce ca melasa. 

Este bine cunoscut faptul că opt culori alcătuiesc 
albul. Dar există, de asemenea, opt culori de negru, pen- 
tru cei care le pot vedea, iar stupii Morţii se află în iarba 
neagră din livada neagră de sub coroanele străvechi, 
negru înmugurite ale copacilor care, în cele din urmă, 
vor produce mere care... să spunem... nu vor fi roşii. 

Iarba era scurtă acum. Coasa care făcuse această 
muncă se sprijinea de trunchiul noduros al unui: păr. 
Acum Moarte îşi inspecta albinele, ridicând uşurel 
fagurii cu degetele lui scheletice. 

Câteva albine zumzăiau pe lângă el. Ca toți apicul- 
torii, Moarte purta o plasă. Nu că ar fi avut ceva care 
să fie înțepat, dar uneori câte o albină îi pătrundea în 
craniu, bâzâia înăuntru şi îi dădea o durere de cap. 

În timp ce ţinea un fagure în lumina cenuşie a 
micuţei lui lumi dintre realităţi, avu loc un fior din- 
tre cele mai slabe. Un zumzet se ridică din stup, o 
frunză pluti la pământ. O pală de vânt bătu pentru 
O clipă prin livadă, iar acesta era cel mai neobişnuit 

lucru, căci aerul de pe tărâmul Mortii este întotdeauna 
cald şi nemişcat. 

Lui Moarte i se păru că aude, foarte scurt, sunetul 
unor picioare câre fugeau şi un glas rostind: Lanaiba- 
lanaibalanaiba, o să mor o să mor o să MOR! 

Moarte este aproape cea mai bătrână ființă din 
univers, cu obiceiuri şi moduri de gândire pe care un 
muritor nici nu poate începe să le înțeleagă, dar pentru 
că este şi un bun apicultor, puse atent fagurele înapoi în 
suportul lui şi capacul pe stup înainte de a reacționa. 

Merse prin grădina neagră înapoi la căsuţa lui, 
îşi scoase plasa, goni grijuliu câteva albine care se 
rătăciseră în adâncurile craniului său şi se retrase în 
birou! lui. 

Când se aşeză la masă, o altă pală de vânt bătu, 
zăngănind clepsidrele de pe rafturi şi făcând marele 
ceas cu pendul de pe hol să se oprească foarte scurt 
din munca lui interminabilă de a tăia timpul în părți 
uşor de manevrat. 

Moarte oftă şi își concentră privirea. 

Nu există loc în care Moarte să nu meargă, indife- 
rent cât de îndepărtat sau de periculos. De fapt, cu cât 
mai periculos este, cu atât mai probabil este ca el să 
fie acolo deja. 

Acum se uita prin cețurile timpului şi ale spațiului. 

— AH, zise el. EL E. 


Era o după-amiază fierbinte de vară târzie în 
Ankh-Morpork, în mod normal cel mai prosper, mai 
agitat şi, mai presus de toate, cel mai aglomerat oraş 
de pe Disc. Acum, sulițele soarelui obţinuseră ceea 
ce nenumărați invadatori, câteva războaie civile 

şi legea stării excepţionale nu reușiseră niciodată. 
Liniştiseră oraşul. 

Câinii zăceau gâfâind în umbra arzătoare. Râul 
Ankh, care nu a fost niciodată ceea ce ai putea numi 
scânteietor, se scurgea între malurile sale ca şi cum 
căldura i-ar fi secat spiritul. Străzile erau goale, fier- 
binţi ca un cuptor. 

Duşmanii nu cuceriseră niciodată Ankh-Morpork. 
Bine, teoretic, o făcuseră, destul de des chiar; oraşul îi 
primea cu braţele deschise pe invadatorii barbari largi la 
pungă, dar, cumva, atacatorii uluiți descopereau întot- 
deauna, după câteva zile, că nu mai erau proprietarii 
propriilor cai şi, în câteva luni, erau doar o altă minori- 
tate cu propriile însemne şi magazine alimentare. 

Însă arşiţa asediase oraşul şi cucerise zidurile. Se 
întindea ca un văl peste străzile tremurătoare. Sub 
lampa de sudură a soarelui, asasinii erau prea obo- 
siţi pentru a ucide. Îi făcea pe hoţi să fie cinstiţi. În 
fortăreaţa năpădită de iederă a Universităţii Nevăzute, 
principalul colegiu de vrăjitorie, locatarii moțăiau cu 
pălăriile ascuţite trase peste feţe. Chiar şi muştele 
albastre erau prea epuizate pentru a se mai lovi de 
geamuri. Oraşul dormita, aşteptând apusul şi izbăvi- 
rea scurtă, fierbinte, catifelată a nopții. 

Doar Bibliotecarul îşi păstra sângele rece. De ase- 
menea, se legăna şi stătea degeaba. 

Aceasta deoarece montase câteva frânghii şi inele 
într-unul dintre beciurile bibliotecii Universităţii 
Nevăzute — cel în care ţineau cărţile, hm, erotice’. 


! Doar erotice. Nimic ciudat. Este diferenţa dintre a folosi o 


pană şi a folosi o găină. 

În cazane cu fulgi de gheaţă. Şi se legăna visător în 
vaporii răcoroşi de deasupra lor. 

Toate cărțile de magie au o viaţă proprie. Unele 
dintre cele cu adevărat pline de energie nu pot fi doar 
legate în lanţuri de rafturi; trebuie să li se bată coper- 
tele în cuie sau să fie ținute între plăci de oțel. Sau, în 
cazul volumelor despre magia sexului tantric pentru 
cunoscătorii serioşi, ţinute în apă foarte rece pentru 
a le împiedica să izbucnească în flăcări şi să îşi ardă 
copertele mult prea simple. 

Bibliotecarul se legăna uşurel înainte şi înapoi dea- 
supra cazanelor clocotinde, moțăind liniştit. 

Apoi paşii apărură din senin, traversară podeaua 
în goană, cu un zgomot care zgâria suprafața brută 
a sufletului şi dispărură prin perete. Se auzi un țipăt 
slab, îndepărtat, care sună ca: Pezeipezeipezei, ASTA 
e, o să MOR. 

Bibliotecarul se trezi, mâna îi alunecă şi căzu 
pleoscăind în cele câteva degete de apă care stăteau 
între Bucuria sexului tantric cu ilustrații pentru elevii 
avansați de O Doamnă şi combustia spontană. 

Şi ar fi fost de rău pentru el dacă Bibliotecarul ar fi 
fost o ființă umană. Din fericire, în acest moment era 
un urangutan. Cu atât de multă magie brută mustind 
prin Bibliotecă, ar fi de mirare dacă uneori nu ar avea 
loc şi accidente, iar unul deosebit de impresionant îl 
transformase într-o primată. Nu multe persoane au 
şansa de a părăsi rasa umană încă din timpul vieţii, iar 
el se împotrivise din răsputeri tuturor eforturilor de 
a-l readuce la forma inițială. Cum era singurul biblio- 
tecar din univers capabil să apuce cărțile cu picioarele, 
Universitatea nu insistase. 

Acest lucru însemna şi că ideea lui despre o com- 
panie feminină plăcută arăta acum ca un sac de unt, 
aruncat printr-un vraf de anvelope vechi, şi astfel avu 
norocul să scape doar cu arsuri uşoare, o durere de 
cap şi nişte sentimente cam echivoce față de castra- 
veți, care îi trecură până la ora ceaiului. 

În Biblioteca de deasupra, grimoarele scârțâiră şi 
îşi foşniră-paginile de uimire în timp ce alergătorul 
invizibil trecu drept prin rafturile de cărți şi dispăru 
sau, mai degrabă, dispăru chiar şi mai mult... 


Treptat, Ankh-Morpork se trezea din adormire. 
Ceva invizibil şi țipând din toți rărunchii trecea prin 
fiecare parte a oraşului, lăsând în urmă o dâră de dis- 
trugeri. Oriunde se ducea, lucrurile se schimbau. 

O prezicătoare din strada Meşteşugarilor Iscusiți 
auzise paşi traversând în fugă podeaua dormitorului 
şi globul ei de cristal se transformase într-o mică sferă 
din sticlă cu o căsuţă înăuntru, plus fulgi de zăpadă. 

Într-un colț tăcut al tavernei Toba Reparată, unde ero- 
inele Herrena Zgripțuroaica Vopsită cu Henna, Schar- 
ron cea Roşie şi Diome, Vrăjitoarea Nopţii, se adunaseră 
pentru o discuţie ca între fete şi un joc de canastă, toate 
băuturile se transformară în mici elefanți galbeni. 

— Îs vrăjitorii de la Universitate, spuse barmanul, 
înlocuind iute paharele. N-ar trebui să fie permis. 


Miezul nopţii căzu de pe ceas. 

Membrii Consiliului Vrăjitoriei se frecară la ochi 
şi se zgâiră adormiţi unii la alţii. Și lor li se părea că 
n-ar trebui să fie permis, mai ales că nu ei erau cei 
care o permiteau. 

În cele din urmă, Ezrolith Churn, îşi înghiţi un căs- 
cat, se ridică în capul oaselor pe scaun şi încercă să pară 
corespunzător de magistral. Ştia că nu avea cu adevărat 
stofă de arhicancelar. Nu îşi dorise postul. Avea nouă- 
zeci şi opt de ani şi atinsese această vârstă importantă 
având grijă să nu reprezinte nici o ameninţare sau pro- 
blemă pentru nimeni. Sperase să îşi petreacă amurgul 
vieţii încheindu-și tratatul în şapte volume despre Unele 
aspecte puțin cunoscute ale ritualurilor de aducere a 
ploii kuiene, care, în opinia sa, era un subiect ideal pentru 
studiul academic, deoarece ritualurile funcționau doar în 
Ku, iar acest continent alunecase în ocean cu câteva mii 
de ani în urmă!. Problema era că în ultimii ani durata 
de viață a arhicancelarilor părea să fie cam redusă, iar 
ambiția firească a tuturor vrăjitorilor pentru acest post 
cedase în fața unei politeți curioase, pline de modes- 
tie. Într-o dimineață, coborâse şi descoperise că toată 
lumea îi spunea „domnule“. Durase zile întregi până 
aflase de ce. 

Îl durea capul. I se părea că îşi depăşise ora de cul- 
care cu câteva săptămâni. Dar trebuia să spună ceva. 

— Domnilor... începu el. 

— Oook. 

— Scuze, şi mai... 

— Oook. 

— Adică primate, fireşte... 

— Oook. 


A durat treizeci de ani să se scufunde. Locuitorii şi-au petre- 
cut mult timp bălăcindu-se. A rămas în istorie drept cea mai 
ienantă catastrofă continentală din muitivers. 

Arhicancelarul deschise şi închise gura în tăcere 
o vreme, încercând să îşi schimbe cursul gândurilor. 
Bibliotecarul era, din oficiu, un membru al consiliului 
universitar. Nimeni nu reuşise să găsească o regulă 
privind respingerea urangutanilor, deşi, pe ascuns, 
căutaseră foarte tare una. 

— Este un caz de bântuire, se aventură el. Un fel de 
fantomă, poate. O treabă de rezolvat cu un clopot, o 
carte şi o lumânare. 

Trezorierul oftă. 

— Am încercat asta, domnule arhicancelar. 

Arhicancelarul se întinse spre el. 

— Ha? spuse el. 

— Am zis că am încercat asta, domnule arhicance- 
lar, repetă trezorierul cu putere, îndreptându-şi glasul 
spre urechea bătrânului. După cină, mai ţineţi minte? 
Am folosit Numele furnicilor a lui Humptemper şi am 
sunat din Old Tom!. 

— Chiar aşa. A mers, nu? 

— Nu, domnule arhicancelar. 

— Ha? 

— Oricum, n-am mai avut probleme cu fantomele 
până acum, zise preparatorul principal. Vrăjitorii nu 
bântuie clădirile. 

Arhicancelarul bâjbâie după o fărâmă de linişte. 

— Poate că e ceva firesc, spuse el. Probabil vuietul 
unui izvor subteran. Mişcări ale pământului, poate. 


1 Old Tom era singurul şi crăpatul clopot de bronz din 


clopotniţa Universităţii. Limba îi căzuse la puţin timp după ce 
fusese turnat, dar el încă bătea nişte tăceri nemaipomenit de 
răsunătoare ia fiecare oră. 

E ceva în canalizare. Poate să scoată nişte sunete tare 
ciudate, să ştiţi, dacă vântul bate din direcția potrivită. 

Se lăsă pe spate şi zâmbi. 

Restul consiliului avu un schimb de priviri. 

— Canalizarea nu scoate zgomote ca de picioare 
care se grăbesc, domnule arhicancelar, spuse plictisit 
trezorierul. 

— Doar dacă a lăsat cineva un robinet deschis, zise 
preparatorul principal. 

Trezorierul se încruntă la el. Era în cadă atunci 
când chestia invizibilă care tipa gonise prin camera 
lui. Nu era o experienţă pe care dorea să o repete. 

Arhicancelarul îi făcu un semn din cap. 

— S-a stabilit, deci, spuse el şi adormi. 

Trezorierul îl privi în tăcere. Apoi îi scoase bătrâ- 
nului pălăria şi i-o vâri uşurel sub cap. 

— E1? zise el obosit. Are cineva vreo propunere? 

Bibliotecarul ridică mâna. 

— Oook, spuse el. 

— Da, bravo, bun băiat, zise trezorierul cu voioşie. 
Altcineva? 

Urangutanul se uită urât la el în timp ce restul vră- 
jitorilor scuturau din cap. 

— Este un fior în textura realității, spuse preparato- 
rul principal. Asta e. 

— Şi ce ar trebui să facem în această privință? 

— Habar n-am. Doar dacă nu încercăm vechiul... 

— Oh, nu, zise trezorierul. N-o spune. Te rog! 
E mult prea periculos... 

Vorbele îi fură întrerupte de un țipăt care începu în 
capătul opus al camerei şi se undui pe masă, însoţit de 

sunetul multor picioare ce fugeau. Vrăjitorii se feriră 
într-o învălmăşeală de scaune răsturnate. 

Flăcările lumânărilor se alungiră în limbi subţiri 
de lumină octarin înainte de a se stinge. 

Apoi se făcu tăcere, de acel fel special de care ai 
parte după un zgomot foarte neplăcut. 

Iar trezorierul spuse: 

— În regulă. Mă dau bătut. Vom încerca Ritualul 
lui AshkEnte. 


Este cel mai serios ritual pe care opt vrăjitori îl pot 
îndeplini. Îl invocă pe Moarte, care, fireşte, ştie tot ce 
se petrece oriunde. 

Şi, desigur, este făcut fără tragere de inimă, căci 
vrăjitorii principali sunt de obicei foarte bătrâni şi 
ar prefera să nu facă nimic care să atragă atenţia lui 
Moarte asupra lor. 

Avu loc la miezul nopţii, în Sala Mare a Universi- 
tățui, într-o harababură de tămâie, sfeşnice, inscripții 
runice şi cercuri magice dintre care nici unul nu era 
neapărat necesar, dar care îi făceau pe vrăjitori să se 
simtă mai bine. Magia pâipâi, incantaţiile fură incan- 
tate, invocaţiile fură cu precizie invocate. 

Vrăjitorii se uitară fix în octograma magică, dar 
aceasta rămase goală. După o vreme, siluetele în robe 
așezate în cerc începură să mormăie. 

— Cred că am făcut ceva greşit. 

— Qook. 

— Poate că El nu e acasă. 

— Sau e ocupat... 

— Credeţi că am putea să renunțăm şi să ne întoar- 
cem la culcare? 

— PE CINE AŞTEPTĂM, MAI EXACT? 

Trezorierul se întoarse încetişor spre silueta de 
lângă el. Puteai: să recunoşti oricând o robă de vrăji- 
tor; era împodobită cu paiete, sigilii, blană şi fireturi, 
Şi, de obicei, în ea se afla o cantitate considerabilă de 
vrăjitor. Această robă era, totuşi, foarte neagră. Mate- 
rialul arăta ca şi cum ar fi fost ales pentru rezistența 
sa la purtat. La fel şi proprietarul ei. Arăta ca şi cum, 
dacă ar fi scris o carte de diete, aceasta s-ar fi vândut 
foarte bine. 

Moarte privea octograma cu un interes politicos. 

— Hm, zise trezorierul. Adevărul este, de fapt, că ar 
trebui să fii înăuntru. 

- ÎMI PARE RĂU. 

Moarte păşi demn în centrul încăperii şi îl privi 
răbdător pe trezorier. 

— SPER CĂ NU O SĂ MAI ÎNCEPEM IAR CU 
CHESTIA AIA CU „DIAVOL SCÂRNAV“, zise el. 

— Sigur nu întrerupem nici o acțiune importantă? 
spuse trezorierul politicos. 

— TOATĂ MUNCA MEA ESTE IMPORTANTĂ, 
zise Moarte. 

— Fireşte, făcu trezorierul. 

— PENTRU CINEVA. 

— Hm. Hm. Motivul, o, dia... domnule, pentru care 
te-am chemat aici este pentru motivul... 

- ESTE VÂNTUR ACHE. 

— Ce? 

— MOTIVUL PENTRU CARE M-AȚI INVOCAT. 
RĂSPUNSUL ESTE: ESTE VÂNTUR ACHE. 

— Dar încă nu ţi-am pus întrebarea! 

— TOTUŞI. RĂSPUNSUL ESTE: ESTE VÂNTU- 
RACHE. 

— Uite, ceea ce vrem noi să ştim este ce provoacă 
această izbucnire de... oh. 

Moarte culese cu subînţeles particule invizibile de 
pe tăişul coasei lui. 

Arhicancelarul puse pâlnie la ureche o mână 
noduroasă. 

— Ce zice? Cine-i tipul cu băţul? 

— Este Moarte, domnule arhicancelar, spuse trezo- 
rierul răbdător. 

— Ha? 

— E Moarte, domnule. Ştiţi dumneavoastră. 

— Spune-i că nu ne interesează, spuse bătrânul vră- 
jitor, legănându-şi toiagul. 

Trezorierul oftă. 

— Noi l-am chemat, domnule arhicancelar. 

— Da? De ce ne-am apucat să facem asta? E o prostie. 

Trezorierul îi zâmbi jenat lui Moarte. Era pe punc- 
tul să îl roage să îl ierte pe arhicancelar având în 
vedere vârsta lui, dar îşi dădu seama că, în condițiile 
acestea, şi-ar fi răcit gura degeaba. 

— Vorbim despre vrăjitorul Vânturache? Cel cu — 
trezorierul se înfioră — cu Bagajul acela îngrozitor cu 

picioare? Dar a fost aruncat în aer când a avut loc 
toată afacerea aceea cu copilul minune, nu!? 

— ÎN DIMENSIUNILE-TEMNIŢĂ. ŞI ACUM 
ÎNCEARCĂ SĂ SE ÎNTOARCĂ ACASĂ. 

— Poate să facă asta? 

— AR TREBUI SĂ FIE O CONJUNCTURĂ DE 
CIRCUMSTANȚE NEOBIȘNUITĂ. REALITA- 
TEA AR TREBUI SĂ FIE SLĂBITĂ ÎN ANUMITE 
MODURI NEAŞTEPTATE. 

— Asta nu se poate întâmpla, nu? zise trezorierul 
neliniştit. 

Oamenii care au declarat că de două luni îşi vizi- 
tau mătuşa sunt întotdeauna neliniştiți în privința 
celor care apar şi care ar putea crede, în mod greşit, 
că nu au făcut-o şi, din cauza unei feste jucate de 
lumină ar putea crede că i-au văzut făcând lucruri 


!  Trezorierul se referea pe departe la situaţia dificilă în care 


Universitatea aproape că adusese sfârşitul lumii şi, de fapt, 
chiar asta ar fi făcut dacă nu ar fi existat un şir de evenimente 
care îi implicaseră pe Vânturache, un covor fermecat şi 
jumătate de cărămidă băgată într-un ciorap. (Vezi Copilul 
minune). Întreaga afacere era foarte jenantă pentru vrăjitori, 
aşa cum este întotdeauna pentru oamenii care află după aceea 
că au fost tot timpul în tabăra greşită” şi era remarcabil cât de 
mulți dintre angajaţii vechi ai Universităţii susțineau acum cu 
tărie că în acel moment fuseseră bolnavi, plecaţi în vizită la 
mătuşa lor sau că făcuseră experimente cu uşa închisă în timp 
ce fredonau foarte tare şi că habar nu aveau ce se întâmplase 
afară. Avuseseră loc nişte discuţii fără şir despre dezvelirea 
unei statui a lui Vânturache, dar, prin curioasa alchimie care se 
petrece de obicei în astfel de subiecte sensibile, aceasta a deve- 
nit iute o placă comemorativă, apoi o însemnare pe Lista de 
Onoare şi, în cele din urmă, o moţiune de cenzură pentru că 
fusese îmbrăcat nepotrivit. 

" Adică, cea care a pierdut: 

pe care nu le-ar fi putut face, deoarece erau la 
mătuşa lor. 

— AR FI O ŞANSĂ DE UNU LA UN MILION, 
spuse Moarte. O ŞANSĂ DE EXACT UNU LA 
UN MILION. 

— Oh, zise trezorierul vizibil uşurat. Oh, vai! Ce 
păcat! Se însenină considerabil. Fireşte, e atâta zgo- 
mot! Dar, din nefericire, cred că n-o să supraviețuiască 
prea mult. 

— S-AR PUTEA SĂ FIE ASTFEL, spuse Moarte 
neutru. SUNT SIGUR, TOTUŞI, CĂ NU ŢI-AI DORI 
SĂ ÎMI FAC UN OBICEI DIN A EMITE AFIRMA- 
ŢII DEFINITIVE ÎN ACEST DOMENIU. 

— Nu! Nu, fireşte că nu, făcu iute trezorierul. Bun. 
Ei, multe mulţumiri. Sărmanul băiat! Ce nenorocire! 
Totuşi, n-avem ce-i face. Poate că ar trebui să fim filo- 
sofici în aceste probleme. 

— POATE CĂ AR TREBUI SĂ FIŢI. 

— Şi mai bine nu te-am mai reţine, adăugă politi- 
cos trezorierul. 

— MULŢUMESC. 

— La revedere. 

— NE MAI VEDEM. 

De fapt, zgomotul încetă chiar înainte de micul dejun. 
Bibliotecarul era singurul nefericit din această cauză. 
Vânturache fusese asistentul şi prietenul lui, şi era un om 
bun atunci când era vorba de decojit o banană. De ase- 
menea, fusese fără pereche la a fugi de lucruri. Biblio- 
tecarul considera că nu era tipul de om uşor de prins. 

Probabil că avusese loc o conjunctură de circum- 
stanțe neobişnuită. 

Aceasta era o explicaţie mult mai probabilă. 


Chiar avusese loc o conjunctură de circumstanţe 
neobişnuită. 

Printr-o şansă de exact unu la un milion, existase 
cineva care privise, studiase, căutase uneltele potrivite 
pentru o treabă deosebită. 

Şi iată-l pe Vânturache. 

Era cam prea uşor. 


Aşa că Vânturache deschise ochii. Deasupra lui era 
un tavan; dacă era podeaua, atunci dăduse de bucluc. 

Până acum, era bine. 

Pipăi cu grijă suprafața pe care era întins. Era gra- 
nulată, lemnoasă de fapt, cu câte o gaură de cui ici şi 
colo. O suprafață de un fel uman. 

Urechile îi detectară un foc trosnind şi un bolboro- 
sit, sursă necunoscută. 

Nasul, simțind că era lăsat pe dinafară, se grăbi să 
raporteze un iz de pucioasă. 

Bun. Deci, ce afla de aici? Stătea întins pe o podea 
aspră din lemn într-o cameră luminată de un foc cu 
ceva care bolborosea şi scotea mirosuri sulfuroase. În 
starea lui de vis, ireală, se simţi destul de mulțumit de 
acest proces deductiv. 

Altceva? 

Oh, da! 

Deschise gura şi ţipă, ţipă şi iar ţipă. 

Asta îl făcu să se simtă niţel mai bine. 

Mai rămase puţin întins. Din grămada lui de amin- 
tiri răsturnate, veniră rememorări ale dimineţilor care 

îl prindeau în pat când era mic, împărțind cu disperare 
timpul care trecea în părți tot mai mici pentru a înde- 
părta momentul îngrozitor când trebuia să se ridice şi 
să se confrunte cu toate problemele vieţii, cum erau, 
în cazul lui, cine era, unde era şi de ce era. 

— Ce eşti tu? zise un glas de la hotarele cunoş- 
tinței lui. 

— Ajungeam şi la asta, murmură Vânturache. 

Încăperea se legănă şi deveni clară când el se ridică 
în coate. 

— Te avertizez, spuse glasul, care părea să vină de 
la o masă, sunt protejat de multe amulete puternice. 

— Minunat, zise Vânturache. Mi-aş dori să fi fost 
ŞI eu. 

Detaliile începură să se distileze din neclaritate. 
Era o cameră joasă şi lungă, cu unul dintre capete ocu- 
pat complet de un şemineu enorm. O bancă întinsă 
pe toată lungimea unui perete conţinea o serie de 
obiecte din sticlă care păreau a fi fost făcute de un 
sticlar beat pe care îl apucase sughiţul, iar în spiralele 
lor bizantine lichide colorate fierbeau şi boiboroseau. 
Un schelet atârna relaxat într-un cârlig. Pe o stinghie 
de lângă acesta, cineva prinsese o pasăre împăiată. 
Orice păcate ar fi comis în viaţă, nu merita ceea ce îi 
făcuse taxidermistul. 

Apoi privirea lui Vânturache mătură podeaua. Era 
evident că acesta era singurul fel de „curăţenie“ de 
care avusese parte podeaua de multă vreme. Doar în 
jurul lui fusese eliberat un spațiu printre cioburi de 
sticlă şi retorte răsturnate pentru... 

Un cerc magic. 

Părea o treabă făcută cu mare conştiinciozitate. 
Cel care îl desenase cu cretă era, în mod clar, foarte 
conştient că scopul acestuia era de a împărți universul 
în două bucățele, interiorul şi exteriorul. 

Fireşte, Vânturache era în interior. 

— Ah, zise el, simțind cum îl străbate o senzaţie 
cunoscută şi aproape liniştitoare de groază fără leac. 

— Te implor şi te conjur împotriva tuturor actelor 
agresive, o, demon al gropii, rosti glasul din, acum își 
dădu seama Vânturache, spatele mesei. 

— Bine, bine, spuse Vânturache iute. Mie-mi con- 
vine. Hm! Sigur nu a avut loc o micuță greşeală, nu? 

— Piei! 

— Bun! zise Vânturache. Se uită cu disperare în 
Jur. Cum? 

— Să nu crezi că mă poţi ademeni la pieire cu 
limba-ți mincinoasă, o, diavol al lui Shamharoth, 
spuse masa. Sunt învăţat în căile demonilor. Supune-te 
fiecărui ordin al meu sau trimite-voi pe tine în iadul 
arzător din care ai venit. Venit-ai, scuze! Apărut-ai, de 
fapt. Şi vorbesc serios. 

Silueta ieşi la iveală. Era destul de scundă şi cea 
mai mare parte a ei era ascunsă de o varietate de 
pandantive, amulete şi talismane care, chiar dacă nu 
aveau efect împotriva magiei, ar fi apărat-o, probabil, 
împotriva une! lovituri de sabie moderat de hotărâte. 
Purta ochelari şi avea o căciulă cu clape lungi care îi 
dădea aerul unui cocker miop. 

Într-o mână tremurândă ţinea o sabie. Era atât scri- 
jelită cu atât de multe simboluri magice, că începea 
să se îndoaie. 

— Iad arzător, ai zis? spuse Vânturache pierdut. 

— Absolut. Unde țipetele durerii şi ale chinurilor 
torturate... 

— Da, da, am înţeles, zise Vânturache. Doar că, 
vezi tu, treaba e că, de fapt, eu nu sunt demon. Aşa că 
n-ai vrea să-mi dai drumul? 

— Nu mă las înşelat de înfățişarea-ţi, demonule, 
spuse silueta. Oricum, demonii mint întotdeauna, adă- 
ugă ea cu o voce mai normală. E un lucru bine ştiut. 

— Da? zise Vânturache agăţându-se de acest pai. În 
cazul ăsta... sunt un demon. 

— Aha! Te-ai osândit cu propria gură! 

— Uite, nu sunt obligat să accept aşa ceva, spuse 
Vânturache. Nu ştiu cine eşti sau ce se întâmplă, dar 
mă duc să beau ceva, bine? 

Încercă să iasă din cerc şi împietri din cauza şocu- 
lui când scântei ţâşniră din inscripţiile runice şi i se 
scurseră peste tot în corp. 

— Voietu-nal... voie-tun-ai... voie-tuna-i... Invoca- 
torul demonilor renunţă. Uite, nu poţi să ieşi din cerc 
până când nu te eliberez eu, bine? Adică, nu vreau să 
fiu dezagreabil, dar dacă te las afară din cerc o să poți 
să îţi reiei forma adevărată. Şi ce mai formă îngro- 
zitoare e, bănuiesc. Piei! adăugă el, părându-i-se că 
trebuia să păstreze tonul. 

— Bine. Piei, piei, zise Vânturache frecându-şi 
cotul. Dar tot nu sunt demon. 

-- Cum de ai răspuns invocării, atunci? Bănuiesc 
că doar te-ai nimerit în trecere prin dimensiunile 
paranaturale, ha? 

— Cam aşa ceva, cred. Mi-e cam neclar totul. 

— Las-o jos că măcăne. 

Invocatorul îşi sprijini sabia de un pupitru pe care 
un volum greu, şiroind de semne de carte, stătea des- 
chis. Apoi făcu un mic dans nebunesc pe podea. 

— A mers! spuse el. Heheh! 

Surprinse privirea îngrozită a lui Vânturache şi se 
adună. Tuşi jenat şi merse la pupitru. 

— Chiar nu sunt... începu Vânturache. 

— Aveam o listă pe aici pe undeva, zise silueta. Să 
vedem, deci. Oh, da! Îţi ordon — ordonu-ți, adică — să, 
ah, să îmi îndeplineşti trei dorinţe. Da. Vreau să fiu 
stăpânul regatelor lumii. Vreau să cunosc cea mai fru- 
moasă femeie din câte au trăit vreodată şi vreau să 
trăiesc pe vecie. 

Îi aruncă o privire încurajatoare lui Vânturache. 

— Toate astea? spuse acesta din urmă. 

— Da. 

— Oh, nici o problemă, zise Vânturache sarcastic. 
Și după aceea am restul zilei liber, da? 

— Şi mai vreau şi un cufăr plin cu aur. La pachet 
cu celelalte. 

— Văd că te-ai gândit la toate. 

— Da. Piel! 

— Bine, bine, Doar că — Vânturache se gândi iute „e 
cam nebun, dar e un nebun cu o sabie în mână, singura 
şansă e să îl conving să renunţe în termenii lui“ — doar 
că, vezi tu, nu sunt un fel de demon prea bun şi mă tem 
că astfel de treburi mă cam depăşesc, scuze. Poţi să mă 
iei cu piei cât vrei, dar, pur şi simplu, mă depăşesc. 

Mica siluetă se uită peste ramele ochelarilor. 

— Înţeleg, zise el iritat. Ce crezi că ai fi în stare să 
faci, atunci? 

— Păi, hm... spuse Vânturache. Cred că aş putea 
să mă duc pe la magazine să îți iau un pachet de bom- 
boane mentolate sau altceva. 

Urmă o pauză. 

— Chiar nu poţi face chestiile alea? 

— Scuze. Uite, să-ţi zic ceva. Tu îmi dai drumul, 
şi eu o să am grijă să duc vorba mai departe când 
ajung înapoi... Vânturache ezită. Unde naiba /ocuiau 
demonii, totuşi? În Oraşul Demonilor, spuse el plin 
de speranţă. 

— Adică în Pandemonium? zise bănuitor personajul. 

— Da, aşa. Asta voiam să spun. O să le spun tuturor 
data viitoare când ajungeţi în lumea reală nu uitaţi să 
îl căutați pe... cum te cheamă? 

— Thursley. Eric Thursley. 

— Bun. 

— Demonolog. Fundătura Băligarului, Pseudopolis. 
Lângă pielărie, zise Thursley plin de speranţă. 

— Foarte bine. Nu-ţi face griji. Acum, dacă ai vrea 
să mă laşi să ies... 

Lui Thursley îi pică faţa. 

— Sigur nu poţi s-o faci? spuse el, iar Vânturache 
nu putu să nu observe tonul rugător din vocea lui. 
Chiar şi un cufăr mic cu aur ar fi de ajuns. Şi, adică, 
nu trebuie să fie cea mai frumoasă femeie din toată 
istoria. A doua cea mai frumoasă ar fi de ajuns. Sau 
a treia. Alege-o pe oricare din, să vedem, primele o 
sut... o mie. Orice eşti în stare, cum ar fi. 

Până la finalul frazei, glasul îi tremura de dorinţă. 

Vânturache voia să spună: „Uite, ce ar trebui tu să 
faci este să încetezi să te mai joci cu toate substanțele 
astea în camere întunecate şi să te bărbiereşti, să te 
tunzi, să faci o baie, să faci două băi, să îți iei nişte 
haine noi şi să ieşi într-o seară, iar apoi — dar ar fi 
trebuit să fie cinstit, deoarece chiar şi spălat, bărbierit 
şi scăldat în parfum, Thursley n-avea să câştige nici 
un trofeu — iar apoi ai putea fi pălmuit de ce femeie 
îți doreşti. 

Adică, n-ar fi prea mult, dar ar fi contact fizic.“ 

— Scuze, spuse el iar. 

Thursley oftă. 

— Ceainicul e pe foc, zise el. Vrei o ceaşcă cu ceai? 

Vânturache făcu un pas înainte într-o pârâitură de 
energie magică. 

— Ah, spuse Thursley nesigur, în timp ce vrăjitorul 
îşi sugea degetele. Îţi spun cum facem. Te voi pune 
sub o vrajă de constrângere. 

— Nu-i nevoie, te asigur. 

— Nu, e cel mai bine aşa. Adică poți să te mişti pe 
aici. Oricum o aveam pregătită, în caz că ai fi adus-o, 
ştii, pe ea. 

— Bine, zise Vânturache. 

În timp ce demonologul mormăia cuvinte din 
carte, el se gândi: „Picioare. Uşă. Scări. Ce combina- 
ție minunată!“ 

Îşi dădu seama că era ceva cam neobişnuit la 
demonolog, dar nu putea spune exact ce. Arăta cam 
ca demonologii pe care Vânturache îi cunoscuse în 
Ankh-Morpork, care erau cocârjaţi şi pătaţi de sub- 
stanţe, şi aveau ochii cu pupilele ca nişte gămălii de 

ace de la vaporii chimici. Acesta s-ar fi potrivit cu 
uşurinţă printre ei. Doar că era ceva ciudat. 

— Să fiu sincer, spuse Thursley, ştergând sârguin- 
cios o parte din cerc, eşti primul meu demon. N-a mai 
mers până acum. Cum te cheamă? 

— Vânturache. 

Thursley se gândi la asta. 

— Nu-mi sună cunoscut, zise el. E un Vântrău în 
Demonologie. Şi un Vânţău. Dar au mai multe aripi 
decât tine. Poţi să ieşi acum. Trebuie să spun că asta 
e o materializare de prima clasă. Nimeni n-ar crede 
că eşti demon, după cum arăţi. Cei mai mulți demoni, 
când vor să arate uman, se materializează sub forma 
nobililor, a regilor şi a prinţeselor. Înfăţişarea asta de 
vrăjitor mâncat de molii e foarte isteață. Aproape că 
m-ai păcălit şi pe mine. Păcat că nu poţi să faci nimic 
din lucrurile alea! 

— Nu înţeleg de ce ai vrea să trăieşti veşnic, spuse 
Vânturache, hotărând în tăcere că vorbele „mâncat de 
molii“ îşi vor primi plata, dacă i se va ivi ocazia. Să fu 
tânăr din nou, asta pot să înţeleg. 

— Hm! Să fii tânăr nu e prea amuzant, zise Thurl- 
sey, apoi îşi puse mâna la gură. 

Vânturache se aplecă în faţă. 

Cam cincizeci de ani. Asta lipsea. 

— Ata e o barbă falsă! spuse el. Câţi ani ai? 

— Optzeci şi şapte! scânci Thursley. 

— Îi văd agăţătorile pe după urechile tale! 

— Optzeci şi şapte, sincer! Piei! 

— Eşti un băieţel! 

Eric se sumeți. 

— Nu sunt! se răsti el. Am aproape paisprezece! 

— A-ha! 

Băiatul flutură sabia spre Vânturache. 

— Oricum, nu contează! strigă el. Demonologii pot 
să aibă orice vârstă, tu tot eşti demonul meu şi trebuie 
să faci ce spun! 

— Eric! se auzi o voce de undeva de sub ei. 

Eric se albi la faţă. 

— Da, mamă? strigă el cu ochii aţintiți asupra lui 
Vânturache. Cu buzele formă cuvintele: „Nu spune 
nimic, fe rog!“ 

— Ce-i cu zgomotul ăsta acolo? 

— Nimic, mamă! 

— Coboară să te speli pe mâini, dragule, micul 
dejun e gata! 

— Da, mamă. Se uită ruşinat la Vânturache. E mama 
mea, zise el. 

— Are plămâni buni, să ştii, spuse Vânturache. 

— Mai, mai bine mă duc, atunci, zise Eric. Tu va 
trebui să rămâi aici, fireşte. 

Îşi dădu seama că, în acest moment, pierdea ceva 
credibilitate. Flutură iar sabia. 

— Piei! zise el. Îţi ordon să nu părăseşti această 
cameră! 

— Bine. Sigur, spuse Vânturache, uitându-se la 
ferestre. 

— Promiţi? Altfel vei fi trimis înapoi în gheena. 

— Oh, nu vreau asta, spuse Vânturache. Fugi. Nu-ţi 
face griji pentru mine. 

— O să las sabia şi restul aici, zise Eric scoțându-şi 
cea mai mare parte din harnaşament şi dând la iveală 

un tânăr brunet şi slăbuţ, a cărui faţă avea să arate 
mult mai bine după ce îi va fi trecut acneea. Dacă le 
atingi, lucruri îngrozitoare se vor întâmpla. 

— Nici nu-mi trece prin cap, spuse Vânturache. 

Rămas singur, se duse la pupitru şi se uită la carte. 
Titlul, scris cu litere roşii pâlpâind impresionant. era 
Mallificarum Sumpta Diabolicite Occularis Singu- 
larum, Cartea Controlului Suprem. Ştia despre ea. 
Exista o copie în Bibliotecă, pe undeva, deşi pe vrăji- 
tori nu-i interesa. 

Asta ar putea părea ciudat, pentru că, dacă există un 
lucru pentru care un vrăjitor şi-ar vinde şi bunica, acela 
este puterea. Dar nu era atât de ciudat, întrucât orice 
vrăjitor destul de istet să supravieţuiască cinci minute 
era Și destul de istet să înțeleagă că, dacă exista ceva 
putere în demonologie, atunci aceasta era la demoni. A o 
folosi în scopuri proprii ar fi fost ca şi cum ai fi încercat 
să omori şoareci în bătaie cu un şarpe cu clopoței. 

Chiar și vrăjitorii credeau că demonologii erau 
ciudaţi; de obicei erau oameni palizi, stăteau ascunşi, 
care făceau lucruri complicate în camere întunecate 
şi care dădeau noroc cu palme moi şi umede. Nu era 
magie bună şi curată. Nici un vrăjitor cu respect de 
sine n-ar fi avut nimic de-a face cu zonele demonice, 
ale căror locuitori erau o adunătură de trilu-lilu cum 
nu puteai găsi decât într-o pădure mare. 

Cercetă îndeaproape scheletul, pentru orice even- 
tualitate. Nu părea dispus să aibă vreo contribuţie la 
această situație. 

— I-a aparţinut, cumiîlizice, bunicului lui, cârâi o 
voce din spatele lui. 

— Cam ciudat testament, zise Vânturache. 

— Oh, nu personal. L-a luat dintr-un magazin de 
undeva. E una din chestiile alea, cumîizice articulat. 

— Acum nu spune prea multe, zise Vânturache apoi 
deveni foarte tăcut şi gânditor. 

— Hm, spuse el, fără să-şi mişte capul. Cu ce, mai 
exact, vorbesc? 

— Sunt un cumi:izice. Îmi stă pe limbă. Începe cu P. 

Vânturache se întoarse încetişor. 

— Eşti un papagal? zise el. 

— Asta era. 

Vânturache se zgâi la chestia de pe stinghie. Avea 
un ochi care scânteia ca un rubin. Cea mai mare parte 
din restul lui era formată din piele rozalie şi vânătă, 
presărată cu cioturi de pene, astfel încât efectul final 
era cel al unei perii de păr gata de băgat la cuptor. 
Se legănă anchilozat pe suportul lui, apoi îşi pierdu 
încetişor echilibrul, până când ajunse să atârne cu 
capul în jos. 

— Credeam că ești împăiat, zise Vânturache. 

— Să ţi-o trag, vrăjitorule. 

Vânturache îl ignoră şi se furişă spre fereastră. Era 
mică, dar dădea spre un acoperiş cu pantă lină. lar 
afară era viața adevărată, cer adevărat, clădiri adevă- 
rate. Se întinse să deschidă obloanele... 

Un curent pârâitor îi urcă pe braţ şi 1 se descărcă 
în cerebel. 

Se lăsă pe podea, cu degetele în gură. 

— Ţi-a zis, spuse papagalul, legănându-se înainte şi 
înapoi cu capul în jos. Dar n-ai vrut să cumîizice. Te-a 
prins de cumlezice. 

— Dar ar trebui să meargă doar pentru demoni! 

— Ah, zise papagalul luându-și destul de mult avânt 
pentru a sta iar drept, după care se stabiliză cu rămă- 
şiţele boante a ceea ce odată fuseseră aripi. Totul e 
cum trebuie, da. Dacă vii pe uşa pe care scrie „Cum- 
lezice“ înseamă că eşti tratat ca un cumiîizice, corect? 
Demon, adică. Supus tuturor regulilor şi cumlezice. 
Ghinionul tău. 

— Dar tu ştii că sunt vrăjitor, nu? 

Papagalul cârâi scurt. 

— l-am văzut, amice. De la cumîizice lor. Te uiţi la 
unii dintre cei care au trecut pe aici şi-ţi vine meiul îna- 
poi. Nişte cumlezice solzoşi şi plini de flăcări. A durat 
săptămâni întregi să curețe cenuşa de pe pereţi, adă- 
ugă el, pe un ton aprobator al vocii. Era pe vremea 
bunicului lui, fireşte. Puştiul n-a fost bun la asta. Până 
acum. E un băiat istet. Cumlezice, părinţii, sunt de 
vină. Bani picaţi peste noapte. Afaceri cu vinuri. Îl 
răsfaţă ceva de groază, îl lasă să se joace cu cumle- 
zice, lucruri vechi. „Oh, cât de inteligent e băiatul, stă 
tot timpul cu nasul în cărți“, imită papagalul. Nu i-au 
dat niciodată nimic din ce îi trebuie cu adevărat unui 
cumtizice sensibil şi în creştere, dacă mă întrebi. 

— Ce, vrei să spui dragoste şi îndrumare? zise 
Vânturache. 

— Mă gândeam la o mamă bună de cumiizice, 
bătaie, răspunse papagalul. 

Vânturache îşi prinse în mâini capul care îl durea. 
Dacă prin asta trebuia să treacă demonii de obicei, nu 
era de mirare că erau tot timpul aşa de iritaţi. 

— Polly vrea un biscuite, spuse papagalul nehotă- 
rât, aşa cum un om ar rosti „Hm“ sau „Cum ziceam“, 
şi continuă. Bunicul lui era bun la asta. La asta 
şi la porumbei. 

— Porumbei, făcu Vânturache. 

— Nu că ar fi avut mare succes. Era vorba de 
încercare și cumiîizice. 

— Parcă ziceai de chestii mari, cu solzi... 

— Oh, da. Dar nu asta căuta. Încerca să invoce un 
sucub. Ar trebui să fie imposibil să rânjeşti când nu 
ai decât cioc, dar papagalul reuşi. Ăsta e un demon 
femeie care vine noaptea şi face cumîizice pasio... 

— Am auzit de ei, spuse Vânturache. Nişte chestii 
ale naibii de periculoase. 

Papagalul îşi lăsă capul într-o parte. 

— N-a mers niciodată. Nu s-a ales decât cu un 
nevralger. 

— Ce-i aia? 

— E un demon care vine şi îl doare capul din 
cauza îa. 


Demonii existau pe Lumea Disc cam de când exis- 
tau şi zeii, cu care seamănă bine în multe privințe. 
Diferenţa este, în mare, aceeaşi ca aceea dintre tero- 
rişti şi forţele de pace. 

Cei mai mulți dintre demoni ocupă o dimensiune 
spațioasă, aproape de realitate, decorată tradițional 
cu umbre de la flăcări şi păstrată la o temperatură de 
fierbere. De fapt, asta nu este necesar, dar demonul 
obişnuit este, înainte de toate, un tradiționalist. 

În centrul infernului, înălțându-se maiestuos dintr-un 
lac de înlocuitor de lavă şi având o privelişte fără pereche 

a celor Opt Cercuri, se întinde oraşul Pandemonium’. 
Actualmente, se ridica la înălțimea numelui său. 

Astfel, noul Rege al Demonilor, era furios. Nu doar 
pentru că aerul condiţionat se stricase iar, nu pentru 
că se simţea înconjurat doar de idioţi şi de complotiști 
şi nici măcar pentru că nimeni nu-i putea încă pro- 
nunţa corect numele, ci pentru că mai primise şi veşti 
proaste de curând. Demonul care fusese tras la sorți 
să i le aducă stătea plecat în faţa tronului, cu coada 
între picioare. Îi era o frică nemuritoare că avea să i se 
întâmple ceva minunat?. 

— Ce a făcut? zise Astflg. 

— S-a, hm, deschis, o, stăpâne. Cercul din 
Pseudopolis. 

— Ah! Băiatul isteţ. Avem mari speranţe pentru el. 

— Hm! Apoi s-a închis la loc, stăpâne. Demonul 
închise ochii. 


! Demonii şi Infernul lor sunt destul de diferiţi de 


Dimensiunile-Temniţă, acele pustiuri paralele nesfârşite din 
afara timpului şi spaţiului. Lucrurile triste şi nebune din 
Dimensiunile-Iemniţă nu înţeleg lumea, ci doar tânjesc după 
lumină şi formă, şi încearcă să se încălzească la focul realității, 
strângându-se în jurul lui cam cu acelaşi efect pe care l-ar 
avea — dacă ar reuşi vreodată — un ocean care ar încerca să se 
încălzească la o lumânare. Pe când demonii aparţin, mai mult 
sau mai puţin, aceluiaşi cumiîizice spaţiu-timp ca şi oamenii şi 
au un interes profund şi statornic pentru problemele de zi cu zi 
ale umanităţii. Destul de interesant, zeii Discului nu s-au obosit 
niciodată prea mult să judece sufletele celor morţi, aşa că 
oamenii ajung în iad doar dacă acolo cred ei, în adâncul inimii 
lor, că merită să meargă. Ceea ce nu vor face dacă nu ştiu despre 
asta. Ceea ce explică de ce este importarit să împuşti misionarii 
de cum îi întâlneşti. 

> Demonii au un simţ al valorilor distorsionat. 

— Şi cine a trecut prin el? 

— Hm! Demonul se uită la colegii lui îngrămădiţi 
în capătul celălalt al sălii tronului, lungă de o milă. 

— Am zis cine a trecut prin el? 

— De fapt, o, stăpâne... 

— Da? 

— Nu ştim. Cineva. 

— Am dat ordine, nu-i aşa, ca atunci când băiatul 
reuşeşte, ducele Vassenego trebuie să se materializeze 
lângă el şi să îi ofere plăceri interzise şi desfătări întu- 
necate pentru a-l face să respecte voinţa Noastră? 

Regele mârâi. Problema cu a fi rău, fusese el nevoit 
să recunoască, era că demonii nu erau mari gânditori 
novatori şi aveau nevoie de impulsul ingeniozității 
umane. Şi chiar îl aşteptase pe Eric Thursley, al cărui 
fel de gogomănie superinteligentă era o rară plăcere. 
Iadul avea nevoie de oameni egoişti, oribil de isteţi ca 
Eric. Erau mai buni la a fi răi decât ar fi reuşit demo- 
nii să fie vreodată. 

— Într-adevăr, stăpâne, zise demonul. Şi ducele 
aşteaptă chemarea de ani întregi, ferindu-se de 
toate celelalte tentaţii, studiind statornic şi răbdător 
lumea oamenilor... 

— Şi unde era? 

— Hm! Chemarea supranaturii, stăpâne, bolbo- 
rosi demonul. Se întorsese cu spatele de nici două 
minute, când... 

— Şi cineva a trecut? 

— Încercăm să aflăm... 

Răbdarea lordului Astfgl, care, oricum, avea rezis- 
tenţa la întindere a plastilinei, cedă în acest moment. 

Cam despre asta era vorba. Avea felul de supuşi care 
foloseau cuvântul „a afla“ când voiau să spună „a con- 
stata“. Damnarea era prea bună pentru ei. 

— leşi, şopti el. Şi voi avea grijă să fii condamnat 
pentru asta... 

— O, stăpâne, te rog... 

— leşi! 

Regele păşi apăsat pe coridoarele incandescente 
către apartamentele lui private. 

Predecesorii lui preferaseră picioare din spate 
păroase şi copite. Lordul Astfgl respinsese toate aces- 
tea din start. Considera că nimeni nu ar fi fost luat 
în serios de nenorociţii ăia băţoşi din Dunmanifestin 
dacă partea din spate îi rumega tot timpul, aşa că el 
prefera o mantie din mătase roşie, pantaloni purpurii, 
o glugă cu două mici coarne mai sofisticate pe ea şi 
un trident. Acestuia din urmă îi tot cădea mânerul, 
dar, considera el, era felul de aspect cu care un rege al 
demonilor putea fi luat în serios. 

În răcoarea camerelor lui — oh, pe toţi zeii sau, 
mai degrabă, nu pe toți zeii, îi luase un car de ani să 
le aducă la un standard mai civilizat, predecesorii săi 
fuseseră destul de mulțumiți doar să stea tolăniți şi 
să îi tenteze pe oameni, nu auziseră de stresul direc- 
torial — ridică uşurel husa de pe Oglinda Sufletelor şi 
o privi cum prinse viață pâlpâind. 

Suprafaţa ei neagră şi rece era înconjurată de o 
ramă bogat împodobită, din care se ridicau şi pluteau 
tot timpul firicele de fum unsuros. 

Care ţi-e dorinţa, stăpâne? spuse ea. 

— Arată-mi evenimentele din jurul porții Pseudo- 
polis din ultima oră, zise Regele şi se aşeză pentru 
a urmări. 

După o vreme, se duse şi căută numele „„Vântura- 
che“ în cartoteca pe care pusese de curând să fie insta- 
lată, în locul vechilor catastife cu coperte tulburătoare 
care fuseseră acolo; sistemul încă trebuia să mai fie 
periat, totuşi, pentru că demonii zăpăciţi puneau totul 
la litera O de la Oameni. 

Apoi se aşeză şi urmări imaginile pâlpâitoare, 
jucându-se neatent cu lucrurile de pe birou pentru a-şi 
calma nervii. 

Avea o grămadă de lucruri pe birou: carneţele cu 
magneți pentru agrafele de birou, dispozitive utile 
pentru ţinut creioanele şi acele carneţele minuscule 
care sunt întotdeauna folositoare, statuete incre- 
dibil de amuzante cu slogane ca „lu eşti şeful!“ şi 
mici bile şi spirale din crom operate de un erzaț de 
scurtă mişcare perpetuă. Nimeni dintre cei care s-ar 
fi uitat la birou nu s-ar fi putut îndoi că era, de fapt, cu 
adevărat blestemat. 

— Înţeleg, spuse lordul Astfgl, făcând să se 
legene mai multe bile lucitoare cu o singură atingere 
de gheară. 

Nu-şi aducea aminte de nici un demon pe nume 
Vânturache. Pe de altă parte, erau milioane de 
astfel de nenorociţi, mişunând peste tot, iar el nu 
avusese încă timp să facă un recensământ cum se 
cuvine şi să îi scoată la pensie pe cei inutili. Acesta 
părea să aibă mai puține apendice şi mai multe 

vocale în nume decât majoritatea. Dar trebuia să fie 
un demon. 

Vassenego era un nebun bătrân şi mândru, unul 
dintre demonii în vârstă care zâmbeau, îl disprețuiau 
şi nu prea i se supuneau, doar pentru că Regele mun- 
cise din greu pe parcursul mileniilor pentru a ajunge 
de la originile lui umile unde era astăzi. Nu era sigur 
că bătrânul diavol nu o făcuse intenționat, doar pentru 
a-l mânia. 

Ei, va trebui să se ocupe de asta mai târziu. Să-i 
trimită o informare scrisă sau aşa ceva. Acum era prea 
târziu să mai facă ceva în privința asta. Trebuia să se 
intereseze personal. Eric Thursley era prea promiţător 
pentru a renunța. A pune mâna pe Eric Thursley chiar 
i-ar fi scos din sărite pe zei. 

Zeii! Cât îi mai ura pe zei! Îi ura pe zei chiar mai 
mult decât pe cei din garda veche, ca Vassenego, chiar 
mai mult decât îi ura pe oameni. Dăduse o mică serată 
cu o săptămână în urmă, se gândise mult la ea, a vrut 
să arate că era pregătit să uite trecutul, să coopereze 
cu ei pentru un univers nou, mai bun şi mai eficient. Îi 
spusese petrecere „Să ne cunoaştem mai bine!“ Fuse- 
seră cârnaţi pe băț şi toate cele, făcuse totul pentru 
a fi drăguţ. 

Nici măcar nu se obosiseră să îi răspundă la invi- 
taţii. Şi ceruse în mod special să se treacă pe ele „Vă 
rugăm trimiteţi confirmare“. 


— Demonule? 
Eric se uită pe după uşă. 
— In ce formă eşti? 

— Destul de proastă, zise Vânturache. 

— Ți-am adus ceva de mâncare. Mănânci, da? 

Vânturache gustă niţel. Era un bol cu cereale, nuci 
ŞI fructe uscate. Nu avea nimic cu nici una dintre 
acestea. Doar că în timpul preparării se părea că ceva 
li se făcuse acestor ingrediente inocente, ceva pentru 
care îţi trebuie un milion de gravitaţii ca să faci unei 
stele neutronice. Dacă mureai mâncând aşa ceva, n-ar 
fi trebuit să te îngroape, ar fi fost nevoie doar să te 
lase undeva unde era pământul moale. 

Reuşi să înghită îmbucătura. Nu era greu. Şmeche- 
ria ar fi fost să o opreşti să se îndrepte în jos. 

— Minunat, tuşi el. 

Papagalul imită splendid pe cineva căruia i se 
face rău. 

— M-am hotărât să te eliberez, spuse Eric. Nu prea 
are rost să te rețin, nu? 

— Absolut. 

— N-ai nici o putere, deloc? 

— Scuze. Sunt un ratat total. 

— Nu arăţi prea demonic, dacă mă gândesc bine, 
zise Eric. 

— Niciodată nu arată. Nu poți să ai încredere în 
cumlezice ăştia, hohoti papagalul. 

Îşi pierdu iar echilibrul. 

— Polly vrea un biscuite, spuse el, cu capul în jos. 

Vânturache se învârti pe călcâie. 

— Tu să nu te bagi, clonţosule! 

Se auzi ceva în spatele lor, ca şi cum universul şi-ar 
fi dres glasul. Semnele făcute cu cretă ale cercului 

magic se luminară teribil pentru o clipă, deveniră 
linii arzătoare pe scândurile zgâriate, iar ceva căzu de 
nicăieri şi ateriză greoi pe podea. 

Era un cufăr mare, legat în fier. Căzuse pe capacul 
curbat. După o vreme începu să se legene puternic, 
iar apoi extinse sute de picioruşe rozalii şi, cu ceva 
efort, se întoarse. 

În cele din urmă se foi până când ajunse cu fața la 
cei doi. Era cu atât mai deconcertant deoarece se uita 
fix fără a avea ochi cu care să o facă. 

Eric se mişcă primul. Înşfăcă sabia magică făcută 
în casă, care se fâlfâi nebuneşte. 

— Eşti un demon! Aproape că te-am crezut când ai 
zis Că nu eşti! 

— Tupiii! făcu papagalul. 

— E doar Bagajul meu, spuse Vânturache dispe- 
rat. E un fel de... bine, vine peste tot cu mine, nu e 
nimic demonic la ei... hm. Ezită. Nu mult, oricum, 
termină el jalnic. 

— Piei! 

— Oh, nu iar. 

Băiatul se uită la cartea deschisă. 

— Comenzile mele de mai devreme revin, spuse 
el cu fermitate. Cea mai frumoasă femeie din câte au 
trăit, stăpânirea tuturor regatelor lumii şi viață veş- 
nică. Treci la treabă! 

Vânturache rămase ca de piatră. 

— Ei, dă-i drumul, zise Eric. Ar trebui să dispari 
într-un nor de fum. 

— Ascultă, chiar crezi că pot să pocnesc din 
degete... 


38 TERRY PRATCHETT 


Vânturache pocni din degete. 
Apăru un nor de fum. 


Vânturache se uită îndelung, uluit la degetele sale, 
aşa cum te-ai uita la o armă care a atârnat zeci de ani pe 
perete, s-a descărcat dintr-odată şi a perforat pisica. 

— N-au mai făcut niciodată aşa, spuse el. 

Privi în jos. 

— Aahh, zise el şi închise ochii. 

Era o lume mai bună în întunericul din spatele 
pleoapelor. Dacă pipăia cu piciorul se putea convinge 
că simțea podeaua, putea şti că era într-adevăr în 
cameră şi că semnaleie presante transmise de toate 
celelalte simțuri, care îi spuneau că era suspendat în 
aer la câteva mii de mile şi ceva deasupra Discului, 
erau doar un vis urât din care avea să se trezească. 
Goni iute acel gând. Dacă dormea, prefera să rămână 
aşa. În vise puteai zbura. Dacă se trezea, avea să cadă 
de foarte sus. 

„Poate că am murit şi chiar sunt demon“, se 
gândi el. 

Era o idee interesantă. 

Deschise iar ochii. 

— Oho! spuse Eric, cu ochii scânteindu-i. Pot să 
am eu fotul? 

Băiatul era în aceeaşi poziţie în care stătuse în 
cameră. La fel şi Bagajul. La fel şi papagalul, spre 
iritarea lui Vânturache. Era cocoţat în aer, uitându-se 
meditativ la panorama cosmică de dedesubt. 

Discul s-ar fi putut foarte bine să fi fost creat pen- 
tru a fi văzut din spațiu; nu fusese, Vânturache era al 

naibii de sigur, fusese creat pentru a trăi pe el. Dar 
trebuia să admită că era impresionant. 

Soarele era gata să răsară de partea cealaltă a mar- 
ginii şi trasa o linie de foc care strălucea pe jumătate 
din circumferință. Un răsărit lung şi încet tocmai îşi 
începea traseul peste peisajul uriaş, întunecat. 

Dedesubt, abia luminat în vidul sterp al spaţiului, 
Marele A'Tuin, testoasa lumii, se târa sub greutatea 
Creaţiei. Pe carapacea lui — sau a ei, problema încă 
nu fusese rezolvată — cei patru elefanți se opinteau să 
sprijine însuşi Discul. 

S-ar fi putut să existe moduri mai eficiente de a 
construi o lume. Ai fi putut începe cu o bilă de fier 
topit pe care să o acoperi cu straturi succesive de pia- 
tră, ca o acadea tare de modă veche. Şi ai fi avut o pla- 
netă foarte eficientă, dar nu ar fi arătat aşa de drăguţ. 
În plus, lucrurile ar fi căzut de pe partea de jos. 

— Destul de bine, spuse papagalul. Polly vrea 
un continent. 

— E aşa de mare, suflă Eric. 

— Da, zise Vânturache sec. 

Avea impresia că se aştepta ceva mai mult de la el. 

— Să n-o strici, adăugă el. 

Avea o îndoială chinuitoare în privinţa tuturor 
acestora. Dacă, de dragul discuţiei, era un demon, şi 1 
se întâmplaseră atât de multe lucruri în ultima vreme, 
încât era pregătit să accepte că se putea să fi murit şi 
să nu fi băgat de seamă în toată agitația’, atunci tot nu 


i Lui Vânturache i se spusese că moartea era ca şi cum ai fi 
intrat în altă cameră. Diferenţa este că, atunci când strigi 
„Unde-mi sunt c'orapii curați?", nu îți răspunde nimeni, 

înţelegea cum de era lumea a lui ca să o dea. Era des- 
tul de sigur că ea avea proprietari care credeau la fel. 

De asemenea, era sigur că un demon trebuia să pri- 
mească ceva în scris. 

— Cred că trebuie să semnezi pentru ea, spuse el. 
Cu sânge. 

— Al cui? făcu Eric. 

— Al tău, cred, zise Vânturache. Sau, la nevoie, 
merge şi sângele de pasăre. 

Se uită cu subînțeles la papagal, care mârâi la el. 

— Nu am voie să o încerc mai întâi? 

— Ce? 

— Păi, dacă nu merge? Nu semnez pentru ea până 
când nu văd dacă merge. 

Vânturache se holbă la băiat. Apoi se uită în jos la 
întinsa panoramă a regatelor lumii. „Mă întreb dacă 
eram ca el când eram de vârsta lui? se gândi el. Mă 
întreb cum am supraviețuit?“ 

— Este lumea, spuse el răbdător. Fireşte că o să 
meargă al naibii de bine. Adică, viză-te la ea. Uragane, 
deriva continentelor, ciclul precipitațiilor — toate sunt 
la locul lor. Totul ticăie ca un ceas afurisit. Aşa o lume 
o să te ţină o viaţă întreagă. Dacă o foloseşti cu grijă. 

Eric cercetă lumea cu atenţie. Avea expresia 
cuiva care ştie că toate darurile bune din viaţă par să 
aibă nevoie de echivalentul paranormal a două bate- 
rii de U2 şi că magazinele nu se vor deschide până 
după sărbători. 

— Trebuie să existe tribut, zise el sec. 

— Ce face? 


FAUST Eric 41 

— Regii lumii, spuse Eric. Trebuie să îmi plătească 
tribut. 

— Chiar ai studiat asta, nu? spuse Vântuache sarcas- 
tic. Doar tribut? Nu ti-ar plăcea luna, dacă tot suntem 
aici sus? Săptămâna asta e ofertă specială, un satelit 
gratis la fiecare lume dominată? 

— Sunt minereuri utile? 

— Ce? 

Eric scoase un oftat de răbdare greu încercată. 

— Minereuri, zise el. Zăcăminte. Stii tu. 

Vânturache roşi. 

— Nu cred că un băiat de vârsta ta ar trebui să se 
gândească lal... 

— Adică metale şi altele. Nu-mi trebuie dacă e doar 
o grămadă de piatră. 

Vânturache se uită în jos. Minusculul satelit al 
Lumii Disc tocmai se ridica peste marginea opusă 
şi arunca o lumină palidă peste modelul în zigzag al 
pământului şi al mării. 

— Oh, nu ştiu. Arată destul de frumos, încercă el. 
Uite, acum e întuneric. Se poate să îți plătească toți 
tribut dimineață? 

— Vreau nişte tribut acum. 

— Mă aşteptam. 

Vânturache îşi cercetă degetele cu atenție. Nu că ar 
fi fost vreodată bun la pocnit din ele. 

Încercă din nou. 


! Joc de cuvinte intraductibil. În limba engleză, „ores“ 


(„minereuri, zăcăminte“) se pronunță asemănător cu „whores“ 
(„prostituate“) (n.tr.) 

Când deschise iar ochii, era cufundat până la 
glezne în noroi. 

Mai presus decât orice alt talent al lui Vânturache 
era abilitatea de a fugi, pe care în decursul anilor o 
ridicase la statutul unei științe pure; nu conta dacă 
fugeai de ceva sau spre ceva, atâta timp cât fugeai. 
Doar fuga conta. Fug, deci exist; mai corect, fug, deci 
cu ceva noroc încă voi exista. 

Dar era, de asemenea, iscusit la limbi străine şi la 
geografie practică. Putea să strige „ajutor“ în paispre- 
zece limbi şi să cerşească îndurare în încă douăspre- 
zece. Trecuse prin multe dintre țările de pe Disc, prin 
unele în mare viteză, şi în timpul orelor lungi, plăcute 
şi plictisitoare în care lucrase în Bibliotecă îşi petre- 
cuse timpul citind despre toate locurile îndepărtate şi 
exotice pe care nu le vizitase. Îşi amintea că atunci 
suspinase uşurat că nu fusese nevoit să le viziteze. 

Iar acum, iată-l acolo. 

Jungla îl înconjura. Nu era o junglă deschisă, inte- 
resantă, plăcută, prin care eroi îmbrăcaţi în piele de 
leopard să se legene din liană în liană, ci o junglă 
reală, serioasă, una care se înălța ca lespezi solide de 
verdeață, cu ţepi şi spini, o junglă în care fiecare repre- 
zentant al regnului vegetal chiar îşi suflecase scoarța şi 
trecuse la munca istovitoare de a-şi întrece în creştere 
toți concurenţii. Solul aproape că nu era sol, ci plante 
moarte pe cale de a deveni compost; apa picura din 
frunză în frunză, insectele zumzărau în aerul umed, 
încărcat de spori şi era o tăcere agitată, îngrozitoare, 
scoasă de motoarele fotosintezei mergând din plin. 
Orice erou care ar fi încercat să se legene strigând din 

liană în liană prin aşa ceva ar fi putut la fel de bine să 
îşi încerce norocul cu o răzătoare. 

— Cum faci asta? zise Eric. 

— Probabil că e un talent, spuse Vânturache. 

Eric supuse minunile Naturii unei priviri pripite 
şi disprețuitoare. 

— Ăsta nu arată ca un regat, se plânse el. Ziceai că 
putem merge într-un regat. Asta numeşti tu regat? 

— Probabil că suntem în pădurile tropicale 
din Klatch, spuse Vânturache. Sunt pline ochi de 
regate uitate. 

— Adică străvechi rase misterioase de prințese 
amazoniene care-i supun pe toţi prizonierii de sex 
masculin ritualurilor procreative stranii și epuizante? 
zise Eric ai cărui ochelari începeau să se aburească. 

— Haha, făcu Vânturache cu răceală. Ce imaginație 
are puştiul ăsta! 

— Cumiizice, cumilizice, cumîizice! ţipă papagalul. 

— Am citit despre ele, spuse Eric, uitându-se isco- 
ditor în frunziş. Fireşte, şi aceste regate îmi aparțin. 

Rămase holbat la o viziune personală interioară. 

— Mamă! zise el plin de dorinţă. 

— Dacă aş fi în locul tău, eu m-aş concentra la tri- 
but, spuse Vânturache, pornind pe ceea ce se putea să 
fie o potecă. 

Bobocii viu colorați de pe un copac din apropiere 
se întoarseră pentru a-l privi plecând. 

În junglele din centrul Klatch-ului există, într-ade- 
văr, regate pierdute ale prințeselor amazoniene 
misterioase care capturează exploratori de sex mas- 
culin pentru anumite sarcini masculine. Acestea sunt, 

într-adevăr, aspre şi epuizante, şi victimele nefericite 
nu rezistă multi. 

De asemenea, există platouri ascunse unde mon- 
ştri reptilieni dintr-o epocă trecută zburdă şi se joacă, 
dar şi cimitire ale elefanților, mine de diamante uitate 
Şi ruine stranii decorate cu hieroglife a căror simplă 
vedere poate îngheţa şi cea mai bravă inimă. Pe orice 
hartă serioasă a zonei nu e loc decât pentru copaci. 

Cei câţiva exploratori care s-au întors au trans- 
mis câteva indicii utile celor ce îi vor urma, cum ar 
fi: 1) dacă este posibil, evită orice liană care atârnă, 
are ochi sticloşi şi limba bifurcată; 2) nu lua de pe jos 
nici o liană în dungi portocalii şi negre care pare să 
se întindă zvâcnind peste potecă, pentru că adesea la 
capătul celălalt este un tigru şi 3) nu te du. 

„Dacă sunt demon, se gândea Vânturache ca 
prin ceaţă, de ce totul încearcă să mă înţepe şi să 
îmi pună piedică? Adică, sigur pot să fiu rănit doar. 
de un pumnal din lemn înfipt în inimă? Sau mă 
gândesc la usturoi?“ 

În cele din urmă, jungla se deschise într-o zonă 
foarte largă şi liberă care se întindea până la un lanţ 
albastru de vulcani. Terenul cobora sub ei spre o 
împletitură de lacuri şi câmpuri mlăştinoase, punctate 
ICI şi colo de mari piramide în trepte, fiecare încoro- 
nată cu câte un fuior subțire de fum care se încolăcea 


! Aceasta se întâmplă deoarece montarea prizelor, fixarea raf- 


turilor, lămurirea tuturor sunetelor ciudate din poduri şi tun- 
derea gazoanelor pot, în cele din urmă, să afecteze chiar şi cea 
mai rezistentă constituţie. 

în aerul dimineţii. Poteca din junglă dădea într-un 
drum îngust, dar pavat. 

— Unde suntem, demonule? întrebă Eric. 

— Arată ca unele dintre regatele tezumane, spuse 
Vânturache. Sunt conduse de Marele Muzuma, cred. 

— E o prinţesă amazoniană, nu? 

— Oricât ar părea de ciudat, nu. Ai fi uimit 
cât de multe regate nu sunt conduse de prințese 
amazoniene, Eric. 

— Oricum, pare destul de primitiv. Cam din Epoca 
de Piatră. 

— Preoţii tezumani au un calendar complex şi o 
orologerie! avansată, cită Vânturache. 

— Ah, zise Eric. Bun. 

— Nu, spuse Vânturache răbdător. Înseamnă măsu- 
rarea timpului. 

— Oh! 

— Ți-ar plăcea de ei. Se pare că sunt matematicieni 
minunati. 

— Hm, făcu Eric, clipind solemn. N-aş crede că 
au prea multe de numărat într-o civilizaţie înapoiată 
ca asta. 

Vânturache zări carele care se îndreptau rapid 
spre el. 

— Cred că de obicei numără victime, zise el. 


Imperiul tezuman din văile acoperite de jungle din 
centrul Klatch-ului este cunoscut pentru grădinile de 


1 Joc de cuvinte intraductibil. În limba engleză, „horology“ 


(„ştiinţa măsurării timpului şi a creării ceasurilor“) se pronunţă 
asemănător cu „whorology“ („ştiinţa prostituţiei“). (n.tr.) 

pe piața organică, meşteşugul desăvârşit în iucrul cu 
obsidianul, penele şi jadul, şi pentru sacrificiile umane 
în masă în onoarea lui Quezpestecoatl, Boa cu Pene, 
zeul sacrificiilor umane în masă. După cum spuneau, 
întotdeauna ştiai la ce să te aştepţi de la Quezpeste- 
coatl. De obicei, avea legătură cu mulți oameni în 
vârful unei mari piramide în trepte cu cineva cu un 
elegant acoperământ de cap din pene cioplind un 
splendid cuțit din obisidian pentru uzul tău personal. 

Tezumanii sunt vestiți pe continent ca fiind cei mai 
pesimiști, iritabili, sinucigaş de trişti oameni pe care 
poţi spera să-i întâlneşti vreodată, din motive care 
s-ar putea să fie clarificate în curând. Era adevărat 
şi despre măsurarea timpului. Cu mult timp în urmă, 
tezumanii își dăduseră seama că totul se înrăutăţea 
încontinuu şi, având o fire literală îngrozitoare, ela- 
boraseră un sistem complex pentru a ţine socoteala cu 
cât de mult se înrăutățea fiecare zi. 

Contrar credinţei generale, tezumanii chiar au 
inventat roata. Doar că aveau idei radical diferite des- 
pre cum să o foloseşti. 


Era primul car tras de lame din câte văzuse Vân- 
turache. Nu asta era ciudat la el. Ciudat era că era 
purtat de oameni, câte doi ținând fiecare capăt al 
osiei şi fugind după animale, lipăind din sandale pe 
dalele de piatră. 

— Crezi că înăuntru e tributul? zise Eric. 

Tot ce părea să conţină carul din frunte, în afară 
de conducător, era un bărbat bondoc, practic în 

formă de cub, purtând haine din piele de puma şi un 
acoperământ de cap din pene. 

Alergătorii se opriră gâfâind, iar Vânturache văzu 
că fiecare purta ceea ce s-ar fi putut descrie ca o sabie 
primitivă făcută din cioburi de obsidian, înfipte într-o 
bâtă din lemn. I se păreau nişte săbii extrem de civili- 
zate, cu nimic mai puţin mortale decât cele sofisticate. 
De fapt, arătau mai rău. 

— Ei? făcu Eric. 

— Fi, ce? zise Vânturache. 

— Spune-i să-mi dea tributul. 

Bărbatul gras cobori greoi, merse la Eric şi, 
spre surprinderea extremă a lui Vânturache, făcu 
o plecăciune. 

Vânturache simţi ceva cu gheare cățărându-i-se pe 
spate, apoi pe umăr şi o voce ca o foaie de tablă sfâşi- 
ată în două spuse: 

— E mai bine. Foarte cumîizice, confortabil. Dacă 
încerci să mă dai jos, poți să cumîizice la revedere de la 
ureche. Ce mai răsturnare, ha? Se pare că îl aşteptau. 

— De ce tot zici cumiizice? spuse Vânturache. 

— Cumiizice limitat. Tralala. Chestie. Ştii tu. Are 
cuvinte în el, răspunse papagalul. 

— Dicţionar? spuse Vânturache. 

Pasagerii celorlalte care coborâseră şi făceau toţi 
plecăciuni în faţa lui Eric, care rânjea ca un idiot. 

Papagalul se gândi la asta. 

— Da, probabil, spuse el. Trebuie să recunosc, con- 
tinuă el. Credeam că eşti cam cumi.izice la început, 
dar pari să cumîizice. 

— Demonule, spuse Eric dându-și aere. 

— Da? 

— Ce zic? Ştii să le vorbeşti limba? 

— Hm, nu, spuse Vânturache. Dar pot s-o citesc, 
totuşi, strigă el când Eric se întoarse cu spatele. Dacă 
le-ai putea face semne să scrie ce zic... 


Era pe la prânz. În jungla din spatele lui Vântu- 
rache creaturile răcneau şi bolboroseau. Ţânţari cât 
păsările colibri îi bâzâiau în jurul capului. 

— Desigur, spuse el pentru a zecea oară. N-au ajuns 
să inventeze hârtia. 

Pietrarul se dădu înapoi, îi înmână ajutorului său 
ultima daltă din obsidian tocită şi îi aruncă lui Vântu- 
rache o privire răbdătoare. 

Vânturache se dădu înapoi şi cercetă piatra cu un 
ochi critic. 

— E foarte bine, zise el. Adică, seamănă foarte bine. 
I-ai prins frizura şi tot restul. Fireşte, nu e atât de, hm, 
pătrat, de obicei, dar, da, foarte bine. Şi uite carul, uite 
şi piramidele în trepte. Da. Ei, se pare că vor să mergi 
în oraş cu ei, îi spuse el lui Eric. 

— Zi-le da, rosti Eric hotărât. 

Vânturache se întoarse spre şef. 

— Da, spuse el. 

— €[Siluetă-Cocoşată-cu-Trei-Pene-pe- Cap-peste- 
1rei-Puncte]? 

Vânturache suspină. Fără a spune un cuvânt, pietra- 
rul îi puse o daltă de piatră nouă între degetele ascul- 
tătoare şi mânui o nouă lespede de granit în poziţie. 

Una dintre problemele la a fi tezuman, în afară de a 
avea un zeu ca Quezpestecoati, este că, dacă trebuie să 


FAUST Eric 49 


comanzi pe neaşteptate un litru de lapte în plus mâine, 
probabil că ar fi trebuit să începi să scrii biletul pentru 
lăptar luna trecută. Tezumanii sunt singurii oameni care 
se omoară în bătaie cu propriile scrisori de sinucigaş. 


Se făcuse seară când carul intră în oraşul din les- 
pezi pe după cea mai mare piramidă, printre şiruri de 
tezumani care ovaționau. 

— Aşa mai merge, zise Eric salutându-i grațios pe 
cei care îl aclamau. Sunt foarte încântați să ne vadă. 

— Da, spuse Vânturache, mohorât. Mă întreb 
de ce? 

— Păi, pentru că sunt noul conducător, fireşte. 

- Hmm! 

Vânturache aruncă o privire piezişă papagalului, 
care era nefiresc de tăcut de ceva vreme şi acum se 
ascundea după urechea lui ca o fată bătrână într-un bar 
de striptease. Avea gânduri serioase despre elegantele 
acoperăminte din pene. 

— Nenorociţi cumlezice, cârâi el. Orice cumiîizice 
pune mâna pe mine, rămâne fără un deget, ascultă 
la mine. 

— Ceva nu e în regulă aici, zise Vânturache. 

— Ce? făcu papagalul. 

— Totul. 

— Ascultă la mine, o singură pană dacă... 

Vânturache nu era obişnuit ca oamenii să fie 
încântați să îl vadă. Era nefiresc şi nu prevestea 
nimic bun. Acești oameni nu doar ovaționau, aruncau 
flori şi pălării. Pălăriile erau făcute din piatră, dar 
intenția conta. 

Vânturache se gândi că erau nişte pălării cam ciu- 
date. Nu aveau calote. Erau, de fapt, simple discuri cu 
găuri în mijloc. 

Procesiunea fugi cu paşi mărunți pe drumu- 
rile largi ale oraşului spre un mănunchi de clădiri 
de la poalele piramidei, unde îi aştepta un alt grup 
de demnitari obşteşti. 

Purtau multe pietre preţioase. În mare, toate erau 
la fel. Sunt destul de multe feluri în care poţi folosi un 
disc de piatră cu o gaură în mijloc, iar tezumanii le 
exploraseră pe toate în afară de unul. 

Mai importante, totuşi, erau cutiile cu bogății sti- 
vuite în fața lor. Erau pline cu pietre prețioase. 

Eric făcu ochii mari. 

— Tributul! zise el. 

Vânturache cedă. Chiar funcţiona. Nu ştia cum, nu 
ştia de ce, dar cel puţin totul mergea Bine. Soarele 
care apunea scânteia în zecile de comori. Desigur, îi 
aparţineau lui Eric, se părea, dar poate că era destul 
şi pentru el... 

— Fireşte, îngăimă el. Ce te aşteptai? 


Şi a fost un ospăț, şi discursuri lungi pe care Vân- 
turache nu le înţelegea, dar care erau punctate cu ova- 
tii, mişcări din cap şi plecăciuni în direcția lui Eric. 
Și au avut loc lungi recitaluri de muzică tezumană, 
care sună de parcă cineva îşi suflă o nară deosebit de 
rău înfundată. 

Vânturache îl lăsă pe Eric să stea mândru pe tron 
în lumina focului şi rătăci neconsolat spre piramidă. 

— Îmi plăcea cumi:izice, îi reproşă papagalul. 

— Nu mă pot linişti, zise Vânturache. Scuze, dar 
aşa ceva nu mi s-a mai întâmplat niciodată. Atâtea 
pietre preţioase şi alte chestii. Să meargă totul cum 
trebuie. Nu e bine. 

Se uită în sus la faţa monstruoasă a piramidei 
abrupte, roşii, pâlpâind în lumina focului. Fiecare bloc 
uriaş avea săpat câte un basorelief cu tezumani făcând 
lucruri îngrozitor de inventive duşmanilor lor. Sugera 
că tezumanii, indiferent ce calități valoroase posedau, 
nu erau în mod tradițional dispuşi să îi primească bine 
pe străini şi să îi îngroape în pietre prețioase. Efectul 
general al grămezii uriaşe de sculpturi era foarte artis- 
tic — doar detaliile erau oribile. 

În timp ce îşi croia drum în lungul zidului, dădu 
peste o uşă uriașă, care înfățișa artistic un grup de 
prizonieri care păreau să fie supuşi unui control 
medical complet. 

Dădea într-un tunel scurt, luminat cu torţe. Vântu- 
rache păşi înăuntru, spunându-şi că ar putea să iasă 
iute şi ajunse într-un spaţiu înalt care ocupa cea mai 
mare parte a interiorului piramidei. 

Peste tot, pe ziduri, erau şi mai multe torţe care 
luminau totul destul de bine. 

Nu era chiar ceva bine-venit, pentru că ceea ce ilu- 
minau ele era o statuie de dimensiuni gigantice a lui 
Quezpestecoati, Boa cu Pene. 

Dacă ai fi nevoit să te afli în aceeaşi încăpere cu 
acea statuie, ai prefera să fie întuneric beznă. 


! De la distanță aşa părea. De aproape, nu. 

Sau, totuşi, poate că nu. O variantă mai bună ar 
fi fost să o pui într-o cameră întunecată în timp ce tu 
aveai insomnie la o mie de mile distanţă, încercând să 
uiţi cum arăta. 

„E doar o statuie, îşi spuse Vânturache. Nu e ade- 
vărată. Nu au făcut decât să îşi folosească imaginaţia“, 
atâta tot. 

— Ce cumiîizice e asta? zise papagalul. 

— E zeul lor. 

— Fugi de-aici!? 

— Nu, serios. E Quezpestecoatl. Jumătate om, 
jumătate pui de găină, jumătate jaguar, jumătate şarpe, 
jumătate scorpion şi jumătate nebun. 

Ciocul papagalului se mişcă în timp ce el încerca 
să înţeleagă. 

— Asta face un total cumiîizice de trei nebuni cu 
patima omuciderii, spuse el. 

— Da, cam aşa, zise statuia. 

— Pe de altă parte, rosti Vânturache pe loc, cred că 
este înspăimântător de important ca oamenii să aibă 
dreptul să se închine în felul lor special şi acum cred 
că noi o să plecăm, aşa că... 

— Te rog, nu mă lăsa aici, spuse statuia. Te rog, 
ia-mă cu tine! 

— Ar putea fi dificil, foarte dificil, zise Vânturache 
iute, dându-se înapoi. Nu din cauza mea, mă înţelegi, 
doar că de unde vin eu toți au o prejudecată rasială 
împotriva oamenilor de treizeci de picioare, cu gheare, 
colți şi acoperiţi cu salbe de cranii. Cred că o să îţi fie 
greu să te integrezi. 

Papagalul îl ciupi de ureche. 

— Vine din spatele statuii, prost cumiîizice ce eşti, 
cârâi el. 

Se dovedi că venea dintr-o gaură în podea. Din 
adâncurile unei gropi, o faţă palidă se uită cu ochi 
miopi la Vânturache. Era o față blajină, în vârstă, cu o 
expresie uşor îngrijorată. 

— Bună? zise Vânturache. 

— Nu ştii ce înseamnă să auzi iar o voce priete- 
noasă, spuse fața, desfăcându-se într-un zâmbet. Dacă 
ai putea să mă ajuţi să ies...? 

— Scuze? făcu Vânturache. Eşti prizonier, nu? 

— Vai, aşa este! 

— Nu ştiu dacă ar trebui să mă apuc să salvez prizo- 
nieri fără motiv, zise Vânturache. Adică, tu s-ar putea 
să fi făcut orice. 

— Sunt total nevinovat de orice crimă, te asigur. 

— Ah, bine, aşa zici tu, spuse Vânturache grav. Dar 
dacă tezumanii au judecat... 

— Cumiizice, cumiizice, cumiizice! pipă papagalul 
în urechea lui în timp ce îi ţopăia pe umăr. Nu-nţelegi 
nimic? Unde-ai fost? E prizonier! Un prizonier într-un 
templu! Trebuie să salvezi prizonierii din temple! De 
aia sunt acolo! 

— Nu, nu-i aşa, se răsti Vânturache. Asta e doar ce 
ştii tu! Probabil că se află aici ca să fie sacrificat. Nu-i 
aşa? Se uită la prizonier pentru confirmare. 

Faţa se mişcă aprobator. 

— Într-adevăr, ai dreptate. Jupuit de viu, de fapt. 

— Poftim! îi spuse Vânturache papagalului. Vezi? 
Crezi că le ştii pe toate! E aici ca să fie jupuit de viu. 

— Fiecare bucăţică de piele va fi îndepărtată pen- 
tru a însoți durerea rafiantă, adăugă prizonierul 
îndatoritor. 

Vânturache se opri. Se gândi că ştia ce înseamnă 
„rafinat“ şi că nu părea să îşi aibă locul nicăieri 
lângă „durere“. 

— Ce, fiecare bucăţică? zise el. 

— Aşa se pare. 

— Mătculiţă! Ce ai făcut? 

Prizonierul suspină. 

— Nu o să mă crezi niciodată... spuse el. 


Regele demonilor lăsă oglinda să se întunece şi 
bătu o clipă darabana cu degetele pe birou. Apoi apucă 
un tub de vorbit şi suilă în el. 

În cele din urmă, o voce din depărtare spuse: 

— Da, şefu'? 

— Da, domnule! se răsti regele. 

Vocea îndepărtată mormăi ceva. 

— Da, DOMNULE? adăugă ea. 

— Avem un Quezpestecoati care lucrează aici? 

— Să văd, şetu.. 

Vocea se stinse, apoi reveni. 

— Da, şefu.. 

— Este duce, earl, conte sau baron? spuse regele. 

— Nu, şefu.. 

— E1, ce este? 

Urmă o tăcere îndelungă la celălalt capăt. 

— Ei? zise regele. 

— E un nimeni, şefu. 

Regele se uită urât la tub o vreme. „Încerci, se 
gândi el. Faci planuri corecte, încerci să te organizezi, 
încerci să ajuţi oamenii şi iată de ce ai parte.“ 

— Trimite-l la mine, spuse el. 


Afară, muzica ajunse la crescendo şi se opri. Focu- 
rile trosneau. Din junglele din depărtare, o mie de ochi 
strălucitori urmăreau ceremonia. 

Marele preot se ridică şi ținu un discurs. Eric rânjea 
ca un dovleac. Un şir lung de tezumani aduse coşuri 
cu pietre preţioase pe care le împrăştiară în faţa lui. 

Apoi marele preot ținu un al doilea discurs. Acesta 
părea să se încheie cu o întrebare. 

— Bine, zise Eric. Minunat. Țineţi-o tot aşa. Se 
scărpină în ureche şi se aventură. Cu toții puteţi să 
aveţi o jumătate de zi liberă. 

Marele preot repetă întrebarea, pe un ton uşor 
nerăbdător. 

— Eu sunt acela, da, spuse Eric, în caz că nu erau 
lămuriţi. Aţi înţeles foarte corect. 

Marele preot vorbi iar. De data asta nu mai era 
nimic uşor în glasul lui. 


— Să reluăm, da? zise regele demonilor. 

Se lăsă pe spate în tronul său. 

— Ai dat peste tezumani într-o zi şi ai decis, cred că 
îmi amintesc vorbele tale corect, că sunt „o turmă de 
nefericiți din Epoca de Piatră, care stau într-o mlaştină 
fără să facă rău nimănui“, am dreptate? Prin urmare, 

ai intrat în mintea unuia dintre marii lor preoți — cred 
că pe atunci se închinau la un beţigaş — l-ai înnebunit 
şi ai inspirat triburile să se unească, să îşi terorizeze 
vecinii şi dea naştere pe continent unei noi națiuni 
credincioase ideii că toți bărbaţii ar trebui duşi în vår- 
ful piramidelor ceremoniale şi ciopârțiți cu pumnale 
din piatră. 

Regele îşi trase notițele mai aproape. 

— Oh, da, unii dintre ei trebuia şi să fie jupuiţi 
de vii. 

Quezpestecoatl se foi. 

— Prin urmare, spuse regele, s-au implicat rapid 
într-un război prelungit cam cu toată lumea, aducând 
moarte şi distrugere asupra a mii de oamenii moderat 
nevinovaţi etcetera, etcetera. Acum, uite, chestia asta 
trebuie să înceteze. 

Quezpestecoatl se împletici niţel în spate. 

— A fost doar, ştiţi, un hobby, zise impul. Am 
crezut, ştiţi, că era corect, într-un fel. Moartea şi 
distrugerea, şi restul. 

— Chiar aşa ai crezut, nu? spuse regele. Mii de 
oameni mai mult sau mai puţin inocenți care să moară? 
Chiar de mâna noastră — pocni din degete — pur şi 
simplu. Direct spre fericitele lor terenuri de vânătoare 
sau ce-o fi. Asta e problema cu voi. Nu vă gândiţi la 
Imaginea Generală. Adică, uită-te la tezumani. Moho- 
râți, lipsiți de imaginație, obsesivi... deja ar fi putut 
inventa un întreg sistem birocratic şi de taxe care ar fi 
putut transforma în zgură minţile de pe continent. În 
schimb, sunt doar o gloată de ucigași de mâna a doua 
cu toporul. Ce pierdere! 

Quezpestecoatl se agită. 

Regele îşi roti niţel tronul într-o parte şi în alta. 

— Acum, vreau să te duci drept acolo şi să le spui 
că îți pare rău, zise el. 

— Pardon? 

— Spune-le că te-ai răzgândit. Spune-le că ce ai vrut 
cu adevărat să facă ei era să năzuiască zi şi noapte 
să-i facă mai buni pe semenii lor. Asta o să meargă 
de minune. 

— Ce? făcu Quezpestecoatl privind extrem de şiret. 
Vreti să mă manifest? 

— Te-au văzut deja, nu? Am văzut statuia, e 
foarte fidelă. 

— Ei, da. Le-am apărut în vise şi tot aşa, zise demo- 
nul cu nesiguranţă. 

— Bun atunci. Dă-i drumul! 

Quezpestecoatl era în mod clar nefericit de ceva. 

— Hm, zise el. Chiar vreţi să mă materializez, cum 
ar fi? Adică, într-un fel chiar să apar acolo? 

— Da! 

— Oh! 


Prizonierul se scutură de praf şi îi întinse o mână 
zbârcită lui Vânturache. 

— Multe mulţumiri. Ponce da Quirm, spuse el. 

— Pardon? 

— E numele meu. 

— Oh! 

— E un nume vechi, plin de onoare, zise da 
Quirm căutând în ochii lui Vânturache orice urmă 
de batjocură. 

— Bine, spuse sec Vânturache. 

— Noi căutam Fântâna Tinereţii, continuă da Quirm. 

Vânturache îl măsură din cap până în picioare. 

— Aţi avut ceva noroc? întrebă el politicos. 

— Nu prea, nu. 

Vânturache se uită înapoi în groapă. 

— Ai spus noi, zise el. Unde sunt ceilalți? 

— Au luat religie. 

Vânturache se uită la statuia lui Quezpestecoatl. 
Nu era nevoie de nici un fel de imaginaţie pentru a-ţi 
închipui de care. 

— Cred, zise el cu grijă, că ar fi bine să plecăm. 

— Adevărat, spuse bătrânul. Şi repede. Înainte să 
apară Conducătorul Lumii. 

Vânturache îngheţă. „Începe, se gândi el. Ştiam că 
totul avea să se sfârşească prost şi acum începe. Cred 
că am un instinct pentru chestiile astea.“ 

— De unde şti: despre asta? zise el. 

— Oh, au ei o profeție. Ei, nu e chiar o profeție, e 
mai mult întreaga istorie a lumii, de la cap la coadă. 
E scrisă pe toată piramida asta, spuse da Quirm, cu 
voioşie. Pe cuvânt. Nu mi-ar plăcea să fiu Conducăto- 
rul când o să apară. Au planuri. 


Eric se ridică în picioare. 
— Acum ascultaţi-mă, zise el. Nu am de gând să 
accept aşa ceva. Sunt conducătorul vostru, să ştiţi... 


Vânturache se uita la blocurile de piatră aflate în 
apropierea statuii. Le luase tezumanilor două etaje, 
douăzeci de ani şi mii de tone de granit pentru a 

arăta la ce aveau de gând să-l supună pe Conducăto- 
rului Lumii, dar rezultatul era, în fine, ilustrativ. Nu 
avea nici o îndoială că erau iritaţi. Ar fi putut merge 
chiar atât de departe, încât să deducă faptul că erau 
cam supăraţi. 

— Dar de ce îi dau pietrele preţioase la început? 
întrebă el, arătând cu degetul. 

— Păi, el este Conducătorul, zise da Quirm. Are 
dreptul la ceva respect, cred. 

Vânturache dădu aprobator din cap. Era un pic de 
dreptate în asta. Dacă ai fi un trib care trăieşte într-o 
mlaștină în mijlocul unei păduri ude, nu are metale, 
se pricopseşte cu un zeu ca Quezpestecoatl şi apoi dă 
peste cineva care spune că e la conducerea întregii 
afaceri, probabil că ai vrea să petreci nişte timp expli- 
cându-i cât de incredibil de dezamăgit eşti. Tezumanii 
nu găsiseră niciodată vreun motiv pentru a se purta 
subtil cu zeitățile. 

Semăna foarte bine cu Eric. 

Urmării cu ochii povestea pe zidul următor. 

Pe acest bloc era un desen care semăna foarte bine 
cu Vânturache. Avea un papagal pe umăr. 

— Stai aşa, spuse el. Ăsta-s eu! 

— Să vezi ce îţi fac pe blocul următor, spuse papa- 
galul plin de sine. O să-ți întoarcă cumlezice pe dos. 

Vânturache se uită la bioc. Cumlezice i se întoar- 
seră pe dos. 

— O să plecăm în foarte mare linişte, zise el cu 
fermitate. Adică, nu ne oprim să le mulțumim pen- 
tru masă. Putem să le trimitem o scrisoare mai târziu. 
Ştii, să nu fim nepoliticoşi. 

— Doar o clipă, spuse da Quirm în timp ce Vân- 
turache îl trăgea de braț, nu am apucat să citesc toate 
blocurile. Vreau să văd cum o să se termine lumea... 

— Cum o să se termine pentru toți nu ştiu, zise 
Vânturache îndârjit, târându-l prin tunel. Ştiu cum o 
să se termine pentru mine. 

leşi în lumina răsăritului, ceea ce era bine. Gre- 
şeala fu că păşi într-un semicerc de tezumani. 
Aveau sulițe. Aveau capete de suliță frumos cioplite 
din obsidian, care, ca şi săbiile lor, nu erau nici pe 
departe la fel de sofisticate ca armele inferioare din 
oţel, grosolane, obişnuite. „Oare era mai bine să ştii 
că urma să fii împuns de exemplare delicate de ori- 
gine etnică adevărată, în loc de obiecte urâte făcute la 
forță, bătute de oameni care nu erau în comuniune cu 
ciclurile naturii? 

Probabil că nu“, stabili Vânturache. 


— Întotdeauna am spus, zise da Quirm, că în toate 
există şi o parte bună. 

Vânturache, legat de lespedea alăturată, își întoarse 
capul cu greu. 

— Unde e asta acum mai precis? întrebă el. 

Da Quirm miji ochii uitându-se peste mlaştini şi 
cupola pădurii. 

— Bun. Pentru început, se vede minunat de aici 
de sus. 

— Oh, bine, spuse Vânturache. Ştii, niciodată nu aş 
fi luat-o aşa. Ai absolută dreptate. Este genul de pri- 
velişte pe care o să ţi-o aminteşti tot restul vieţii, cred. 
Adică, nu că ar fi mare greutate. 

— Nu trebuie să fii sarcastic. Făceam şi eu o 
observatie. 

— Vreau la mami, zise Eric de pe lespedea din 
mijloc. 

— Capul sus, băiete, spuse da Quirm. Cel puţin eşti 
sacrificat pentru ceva important. Eu doar le-am suge- 
rat să încerce să folosească roțile în picioare, ca să se 
rotească. Mă tem că cei de pe aici nu sunt prea des- 
chişi la ideile noi. Totuşi, nil desperandum. Speranţa 
moare ultima. 

Vânturache mârâi. Un lucru nu suporta, oamenii 
care nu aveau teamă în fața morţii. Părea să îl atingă 
într-un punct fundamental. 

— De fapt, zise da Quirm, Cred... Se mişcă într-o 
parte şi în alta experimental, trăgând de lianele care îl 
țineau în loc. Da, cred că atunci când au făcut frânghi- 
ile astea... da, clar, da... 

— Ce? Ce? făcu Vânturache. 

— Da, clar, spuse da Quirm. Sunt absolut sigur. 
Le-au făcut foarte strânse şi profesionist. Nu se lasă 
nici măcar un picuţ, nicăieri. 

— Mulţumesc, zise Vânturache. 

Vârful plat al trunchiului de piramidă era, de 
fapt, destul de mare, având destul loc pentru statui, 
preoţi, lespezi, jgheaburi, linii de producţie pen- 
tru cioplirea cuţitelor şi toate celelalte lucruri de 
care tezumanii aveau nevoie pentru răspândirea în 
masă a religiei. În faţa lui Vânturache, câţiva preoți 
incantau preocupaţi o lungă listă de plângeri des- 
pre mlaştini, țânțari, lipsa zăcămintelor de metal, 
vulcani, climă, felul în care obsidianul se tocea tot 

timpul, problema de a avea un zeu ca Quezpestecoatl, 
felul în care roțile nu funcționau niciodată ca lumea 
oricât de des le-ai fi pus pe jos şi le-ai fi împins, şi 
tot aşa. 

De obicei, rugăciunile celor mai multe dintre reli- 
gii aduc laude şi mulțumesc zeilor implicaţi, fie din 
evalvie generală, fie în speranţa că el va înţelege alu- 
zia şi va începe să acționeze responsabil. Tezumanii, 
după ce se uitaseră bine la lumea din jur şi stabiliseră 
clar că lucrurile erau pe cât se putea de rele. perfecțio- 
naseră arta incantării directe a plângerilor. 

— Nu mai durează mult, spuse papagalul cocoțat în 
vârful unei statui a unui zeu mai mic al tezumanilor. 

Ajunsese acolo printr-o serie complicată de eveni- 
mente care implicase multe cârâituri, un nor de pene şi 
trei preoți tezumani cu degetele mari foarte umflate. 

— Marele preot tocmai îndeplineşte un cumiizice în 
onoarea lui Quezpestecoatl, continuă el, degajat. Aţi 
strâns ceva public. 

— Bănuiesc că nu ai vrea să vii aici şi să muşti frân- 
ghiile astea, nu? zise Vânturache. 

— Nici o şansă. 

— Mă gândeam eu. 

— Soarele o să răsară în curând, continuă papagalul. 

Lui Vânturache i se păru că suna nemeritat de vesel. 

— O să mă plâng pentru asta, demonule, gemu Eric. 
Stai să afle mama. Părinţii mei sunt influenţi, să ştii. 

— Oh, bine, îngăimă Vânturache. De ce nu-i spui 
marelui preot că, dacă îţi scoate inima din piept, mâine 
se duce ea drept la şcoală să se plângă. 

Preoţii tezumani făcură o plecăciune spre soare şi 
toți ochii mulțimii se întoarseră spre junglă. 

Unde se întâmpla ceva. Se auzea zgomotul vege- 
tației care pârâia. Păsările tropicale ţâşniră printre 
copaci, ţipând. 

Fireşte, Vânturache nu putea vedea toate acestea. 

— Nu ar fi trebuit niciodată să vrei să fii condu- 
cătorul lumii, spuse el. Adică, ce voiai? Nu poţi să te 
aştepţi ca oamenii să fie fericiți că te văd. Nimeni nu 
e când apare proprietarul. 

— Dar o să mă omoare! 

— E doar felul lor de a spune că, metaforic, s-au săturat 
să te aştepte să zugrăveşti şi să te ocupi de canalizare. 

Întreaga junglă făcea acum tărăboi. Animalele 
răbufneau din tufişuri ca şi cum ar fi fugit de foc. Câteva 
bufnituri răsunătoare arătau că arborii se prăvăleau. 

În cele din urmă, un jaguar înnebunit ţâşni din 
vegetaţie şi ateriză pe drumul pietruit. Bagajul era la 
câteva picioare în spatele lui. 

Era acoperit de liane, frunze şi penele mai multor 
rare păsări de junglă, unele dintre ele fiind acum şi 
mai rare. Jaguarul ar fi putut să-l evite făcând zig sau 
zag în orice parte, dar pura groază prostească îl împie- 
dica. Făcu greşeala de a întoarce capul pentru a vedea 
ce era în spate. 

Aceasta a fost ultima greşeală pe care a mai 
comis-o. 

— Ştii cutia aia a ta? zise papagalul. 

— Ce-i cu ea? spuse Vânturache. 

— Vine încoace. 


G4 TERRY PRATCHETT 


Preoţii se uitară la silueta care fugea jos, departe. 
Bagajul avea un mod foarte direct de a trata lucrurile 
aflate între el şi destinaţia lui: le ignora. 

În acest moment, împotriva tuturor instinctelor, cu 
mare agitație şi, cel mai nefericit, în mare neştiinţă de 
ceea ce se întâmpla, Quezpestecoatl alese să se mate- 
rializeze în vârful piramidei. 

Câţiva dintre preoți îl observară. Le căzură cuţitele 
din mâini. 

— Hm, chiţăi demonul. 

Alţi preoţi se întoarseră. 

— Bun. Acum, vreau să fiți atenţi cu toţii, chiţăi 
Quezpestecoatl, punându-şi mânuţele pâlnie la gura 
principală în încercarea de a se face auzit. 

Era foarte jenant. Îi plăcuse să fie zeul tezumani- 
lor, fusese foarte impresionat de dedicarea lor hotă- 
râtă, foarte multumit de statuia incredibil de fidelă din 
piramidă şi chiar îl durea să fie nevoit să dezvăluie că, 
într-un amănunt important, era incorectă. 

Avea cîțiva inchi înălțime. 

— Aşa, începu el, e foarte important... 

Din păcate, nimeni nu află de ce. În acel moment, 
Bagajul ajunse în vârful piramidei, cu picioarele învâr- 
tindu-i-se ca nişte elice, şi ateriză drept pe lespezi. 

Se auzi un chiţăit scurt, plat. 


Era o lume ciudată, spunea da Quirm. Chiar tre- 
buia să râzi. Dacă nu, înnebuneai, nu? Într-o clipă 
erai legat de o lespede şi aşteptai să fii supus tortu- 
rii rafinate, iar în clipa următoare primeai un mic 
dejun, un schimb de haine, o baie fierbinte şi un 

drum gratis în afara regatului. Te făcea să crezi că 
exista un zeu. Fireşte, tezumanii ştiau că exista un 
zeu şi că acum era o pată unsuroasă mică şi neli- 
niştitoare în vârful piramidei. Ceea ce le crea o 
mică problemă. 

Bagajul stătea pe vine în piața centrală a oraşu- 
lui. Toată preoțimea şedea în jurul lui şi îl urmărea cu 
grijă, în caz că ar fi făcut ceva amuzant sau religios. 

— Vrei să îl laşi în urmă? întrebă Eric. 

— Nu e aşa de simplu, zise Vânturache. De obicei, 
mă ajunge din urmă. Să plecăm, repede. 

— Dar luăm tributul, da? 

— Cred că ar putea fi o idee incredibil de proastă, 
spuse Vânturache. Să plecăm în linişte, cât au o dispo- 
zitie bună. Uimirea lor o să treacă în curând, cred. 

— Iar eu trebuie să îmi continui căutarea Fântânii 
Tinereţii, zise da Quirm. 

— Oh, da, făcu Vânturache. 

— Mi-am dedicat întreaga viaţă acestei căutări, să 
ştii, spuse bătrânul cu mândrie. 

Vânturache îl măsură din cap până în picioare. 

— Zău? zise el. 

— Oh, da. Exclusiv. Încă de când eram băiat. 

Expresia lui Vânturache era una de zăpăceală acută. 

— În acest caz, începu el, pe tonul cu care se vor- 
beşte unui copil, nu ar fi fost mai bine... ştii, mai 
logic.... dacă ai fi continuat... 

— Ce? făcu da Quirm. 

— Oh, lasă, rosti Vânturache. Să-ţi zic ceva, totuşi, 
adăugă el, cred că pentru ca să nu te plictisești, ştiu, ar 
trebui să îţi oferim acest minunat papagal vorbitor. 

Îl înşfăcă iute, ţinându-şi degetele departe 
de pericol. 

— Este o pasăre a junglei, spuse el. E o cruzime să 
o supui vieţii de oraş, nu? 

— M-am născut în colivie, cumîizice de legat ce 
eşti! chirăi papagalul. 

Vânturache îl întoarse spre el, până gând nasul i se 
atinse de cioc. 

— On asta, ori îl facem tocăniţă, zise el. 

Papagalul deschise ciocul să îl muşte, îi văzu 
expresia feţei şi se răzgândi. 

— Polly vrea un biscuite, îngăimă el, adăugând, 
sotto voce, cumiizicecumiizicecumiizice. 

— O păsărică drăguță doar pentru mine, făcu da 
Quirm. O să am grijă de ea. 

— Cumiizicecumiizice. 

Ajunseră la intrarea în junglă. Câteva minute mai 
târziu, Bagajul veni la trap în urma lor. 


Era amiază în regatul Tezuma. 

Din interiorul marii piramide veneau zgomotele 
dezmembrării unei statui uriaşe. 

Preoţii stăteau gânditori. Din când în când, câte 
unul se ridica şi ţinea un scurt discurs. 

Era clar că se dezbăteau diverse probleme. De 
exemplu, cum economia regatului depindea de o 
industrie a cuțitelor de obsidian în plină dezvoltare, 
cum regatele vecine cucerite ajunseseră să se bazeze pe 
forța unei guvernări ferme şi, întâmplător, pe tăierea, 
împungerea şi spintecarea aceleiaşi guvernări ferme 

şi pe soarta teribilă care aştepta orice popor fără zei. 
Oamenii fără zei pot ajunge la orice, se pot întoarce 
împotriva bunelor şi vechilor tradiţii de cumpătare şi 
sacrificiu de nesine care făcuseră regatul ceea ce era 
astăzi, se pot întreba de ce, dacă nu au un zeu, mai au 
nevoie de preoţi, orice. 

Ideea fu bine susținută de Mazuma, marele preot, 
când spuse: 
— /Siluetă-Strivită-cu-Nasul-Rupt, Gheară de 

Jaguar, Trei Pene, Furnicar Tepos Stilizat]. 

După o vreme, se votă. 

Până la venirea nopţii, pietrarii de frunte ai regatu- 
lui lucrau deja la o nouă statuie. 

Era, în linii mari, dreptunghiulară, cu multe 
picioare. 


Regele demonilor bătea darabana pe birou. Nu că 
ar fi fost nefericit pentru soarta lui Quezpestecoatl, 
care acum avea să fie nevoit să petreacă mai multe 
secole într-unul dintre iadurile inferioare pentru a-i 
creşte un nou corp fizic. Să se înveţe minte, impul ăsta 
îngrozitor! Nici de cursul larg al evenimentelor de la 
piramidă. Până la urmă, ideea afacerii cu dorinţe era 
să ai grijă că fiecare client să primească exact ceea ce 
ceruse şi exact ceea ce nu voia cu adevărat. 

Doar că avea impresia că nu controla lucrurile. 

Ceea ce, fireşte, era ridicol. La o adică, putea 
să se materializeze oricând şi să rezolve personal 
problemele. Dar îi plăcea ca oamenii să creadă că 
toate lucrurile rele care li se întâmplau erau doar 

soartă şi destin. Era unul dintre puținele lucruri care 
îl înveseleau. 

Reveni la oglindă. După o vreme, trebui să regleze 
controlul temporal. 


Într-o clipă junglele umede, senine ale Klatch-ului, 
în următoarea... 

— Credeam că o să ne întoarcem înapoi la mine în 
cameră, se plânse Eric. 

— Şi eu credeam asta, zise Vânturache, strigând 
pentru a se face auzit peste huruit. 

— Pocneşte iar din degete, demonule. 

— Nici să nu te gândeşti! Există o grămadă de locuri 
mai rele ca ăsta! 

— Dar e foarte cald şi întuneric. 

Vânturache trebuia să recunoască asta. Mai era 
și gălăgie, şi mişcare. Când ochii i se obişnuiră cu 
întunericul, putu să distingă câteva puncte de lumină 
ICI Şi colo, a căror radiaţie slabă sugera că se aflau în 
interiorul a ceva ce aducea cu o barcă. Totul îți dădea 
o senzaţie clară de lemnărie şi un miros puternic de 
rumeguş şi clei. Dacă era o barcă, atunci avea parte 
de o lansare îngrozitor de anevoioasă pe o cale unsă 
cu pietre. 

O hurducătură îl aruncă puternic într-un perete 
despărțitor. 

— Trebuie să spun, se plânse Eric, că, dacă aici tră- 
ieşte cea mai frumoasă femeie din lume, nu îmi place 
gustul ei pentru budoâ. Ai crede că pune şi ea nişte 
perne pe aici. 

— Budoa? făcu Vânturache. 

— Sigur are unui, zise Eric plin de sine. Am citit 
despre ele. Se tolăneşte pe el. 

— Spune-mi, rosti Vânturache, ai simțit vreo- 
dată nevoia de a face o baie rece şi o tură în jurul 
stadionului? 

— Niciodată. 

— Ar merita să încerci. 

Huruitul se opri brusc. 

Se auzea un zăngănit din depărtare, precum cel 
făcut de două porţi uriaşe care se închid. 

Lui Vânturache i se păru că aude voci pierzându-se 
în depărtare şi un chicotit. Nu era unui deosebit de 
plăcut, era mai degrabă răutăcios şi nu anunţa nimic 
bun pentru cineva. Vânturache ştia destul de bine 
pentru cine. 

Încetase să se mai întrebe cum de ajunsese să fie 
aici, oriunde ar fi fost asta. Forţele răului, probabil că 
asta era. Cel puţin, nimic deosebit de îngrozitor nu 1 
se întâmpla acum. Probabil că trebuia să mai aştepte 
un pic. 

Bâjbâ: niţel în jur până când degetele lui dădură 
peste ceva ce se dovedi a fi, în urma unei inspecții la 
lumina oferită de cea mai apropiată gaură de nod din 
lemn, o scară de frânghie. Pipăind mai departe în unul 
dintre captele calei, sau ce o fi fost, ajunse în contact 
cu un mic tambuchi rotund. Era închis pe dinăuntru. 

Se târî înapoi la Eric. 

— Există o uşă, şopti el. 

— Unde duce? 

— Stă pe loc, cred, zise Vânturache. 

— Află unde dă, demonule! 

— Ar putea fi o idee proastă, spuse Vânturache 
precaut. 

— Dă-i drumul! 

Vânturache se târî posomorât la trapă şi apucă 
zăvorul. 

Trapa se deschise scârțâind. 

Dedesubt — destul de departe dedesubt — erau pie- 
tre de pavaj umede, peste care o adiere de vânt mâna 
câteva fuioare ale ceţii de dimineață. Cu un oftat slab, 
Vânturache desfăcu scara. 

Două minute mai târziu, stăteau în întunericul din 
ceea ce părea să fie o piață mare. Câteva clădiri se 
Zăreau prin ceaţă. 

— Unde suntem? întrebă Eric. 

— Întreabă-mă să te-ntreb. 

— Nu ştii? 

— Habar n-am. 

Eric se uită urât ia arhitectura învăluită în ceţuri. 

— Slabă şansă să găsim cea mai frumoasă femeie 
din lume într-o fundătură ca asta, spuse el. 

Lui Vânturache îi dădu prin cap să vadă din ce 
coborâseră. Se uită în sus. 

Deasupra lor — mult deasupra lor — și sprijinit pe 
patru picioare masive, care coborau spre o uriaşă plat- 
formă pe roți, era, fără îndoială, un uriaş cal din lemn. 
Mai corect, dosul unui uriaş cal din lemn. 

Constructorul ar fi putut pune trapa într-un loc mai 
demn, dar din motive umoristice ştiute doar de el, se 
părea că hotărâse să nu o facă. 

-- Hm, făcu Vânturache. 

Cineva tușşi. 

Cobori privirea. 

Ceţurile care se evaporau acum dezvăluiau un cerc 
larg de bărbaţi înarmaţi, mulţi dintre ei rânjind şi cu 
toții purtând sulițe lungi, produse în masă, lipsite de 
suflet, dar mai presus de orice ascuțite. 

— Ah, spuse Vânturache. 

Se uită înapoi la trapă. Spunea totul, într-adevăr. 


— Singurul lucru pe care nu îl înţeleg, rosti căpitanul 
gărzii, este: de ce doar doi? Noi aşteptam cam o sută. 

Se lăsă pe spate în scăunelul lui, ţinându-şi marele 
coif cu panaş în poală şi având un zâmbet satisfăcut 
pe faţă. 

— Sincer, ephebienilor! zise el. Ce-am mai râs! 
Voi credeți că suntem picați din lună! Toată noaptea, 
numai ciocănituri şi ferăstraie, pe urmă apare în fața 
porților un cal din lemn al naibii de mare, așa că eu mă 
gândesc ce ciudat, un afurisit de cal de lemn uriaş cu 
aerisiri. Cam la astfel de mici detalii mă uit eu, înţe- 
legi. Aerisiri. Aşa că adun toți băieţii şi ne trezim mai 
devreme, îl tragem după porți, după aşteptări, şi apoi 
şadem în tăcere în jurul lui, aşteptând să vedem ce dă 
la iveală. Acum, îşi apropie el fața nebărbierită de a lui 
Vâniturache, ai de ales, vezi tu? Locul de sus sau cel 
de jos, cum vrei. Eu nu trebuie decât să transmit mai 
departe. Dacă îmi arunci discul, ţi-l arunc şi eu ţie. 

— Ce loc? spuse Vânturache, ameţit din cauza 
rafalelor de usturoi. 


! Jocurile cu mingea erau necunoscute pe Lumea Disc în acest 


moment. 

— E vorba de triremele de război, zise sergentul cu 
voloşie. Trei locuri, înţelegi, unul deasupra celuilalt? 
Trireme. Eşti legat cu lanţuri de vâsle ani întregi, vezi 
tu, şi totul depinde dacă eşti pe locul de sus, unde ai 
aer curat sau pe locul de jos, unde, rânji, nu ai. Aşa că 
ţine de voi, băieţi. Fiţi cooperanţi şi nu va trebui să vă 
faceţi griji decât de pescăruşi. Acum. De ce doar doi? 

Se lăsă iar pe spate. 

— Scuză-mă, spuse Eric, suntem cumva în Tsort? 

— Doar nu încerci să râzi de mine, nu, băiete? Pen- 
tru că există şi ceva ce se cheamă penteră, înţelegi? 
Nu ţi-ar plăcea aşa ceva deloc. 

— Oh, mulţumesc, zise Vânturache cu amărăciune. 
Ai desenat din greşeală o grămadă de cercuri oculte, 
nu, ŞI... 

— Dom” sergent! Dom” sergent! 

Un soldat dădu buzna în camera gărzii. Sergentul 
ridică privirea. 

— Mai e unul, dom’ sergent! Chiar în faţa porților 
de data asta! 

Sergentul rânji triumfător la Vânturache. 

— Oh, asta e, nu? spuse el. Voi eraţi doar avangarda, 
trimişi să deschideţi porţile sau mai ştiu eu ce. Bun. 
Ne ducem să ne ocupăm de prietenii voştri de afară şi 
ne întoarcem imediat. Arătă spre prizonieri. Tu stai 
aici. Dacă mişcă, fă-le ceva oribil. 

Vânturache şi Eric rămaseră singuri cu garda. 

— Ştii ce ai făcut, nu, zise Eric. Ne-a dus înapoi 
la Războaiele Tsorteene! Mii de ani! Am făcut la 
şcoală, calul de lemn, totul! Cum frumoasa Elenor 
a fost răpită de la ephebieni — sau poate era de către 

ephebieni — şi a avut loc un asediu pentru a o recupera 
şi tot aşa. Se opri. Hei, asta înseamnă că o să o întâlnesc 
pe ea. Se opri iar. Uau! făcu el. 

Vânturache se uită prin cameră. Nu arăta antică, 
dar nici nu avea cum, pentru că nu era, încă. Oriunde 
în timp era acum, odată erai acolo sau atunci. Încercă 
să îşi amintească puţinul pe care îl ştia despre istoria 
clasică, dar era doar o zăpăceală de bătălii, uriași cu 
un ochi şi femei al căror chip avea puterea de a trimite 
în luptă mii de corăbii. 

— Nu înţelegi? şuieră Eric, cu ochelarii scânteind. 
Au adus calul înăuntru înainte să apuce soldații să se 
ascundă în el! Ştim ce urmează să se întâmple! Ne-am 
putea îmbogăţi! 

— Cum, mai exact? 

— Păi... băiatul ezită. Am putea paria pe cai, cumva. 

— Minunată idee, spuse Vânturache. 

— Da, şi... 

— Tot ce trebuie să facem este să scăpăm, apoi să 
aflăm dacă au curse de cai aici şi după aceea să ne 
chinuim să ne aducem aminte numele cailor care au 
câştigat la curse în Tsort cu mii de ani în urmă. 

Începură iar să se uite posomorâţi în podea. Asta era 
problema la călătoria în timp. Niciodată nu erai pregă- 
tit pentru ea. Cam singurul lucru la care putea spera, 
hotărî Vânturache, era să găsească Fântâna Tinereţii a 
lui da Quirm şi să reuşească să rămână în viaţă câteva 
mii de ani, astfel încât să fie pregătit să îşi omoare pro- 
priul bunic, ceea ce era singurul aspect care îl atrăgea 
la călătoria în timp. Întotdeauna considerase că strămo- 
şii lui şi-o meritau. 

Ciudat, totuşi. Îşi aducea aminte de faimosul cal 
de lemn, care fusese folosit pentru a obţine prin înşe- 
lăciune intrarea în oraşul fortificat. Nu-şi amintea 
nimic despre doi cai. Următorul gând care apăru avea 
ceva inevitabil. 

— Scuză-mă, îi spuse el gărzii. Acest, hm, această 
a doua chestie din lemn din faţa porților... bănuiesc 
că nu e un cal? 

— Ei, fireşte, că trebuie să ştiţi asta, nu? zise solda- 
tul. Sunteţi spioni. 

— Fac pariu că e mai mult alungită şi ceva mai 
mică? spuse Vânturache, figura lui fiind o imagine 
vie a curiozității inocente. 

— Ba bine că nu. Sunteţi niște nenorociţi cam fără 
imaginaţie, nu? 

— Înţeleg. 

Vânturache îşi împreună mâinile în poală. 

— Încearcă să scapi, zise garda. Haide, doar 
încearcă. Încearcă şi vezi tu ce se întâmplă. 

— Bănuiesc că tovarăşii tăi o s-o aducă în oraş, 
continuă Vânturache. 

— S-ar putea, acceptă soldatul. 

Eric începu să chicotească. 

Soldatul începuse să îşi dea seama că din depăr- 
tare se auzeau multe strigăte. Cineva încercă să sufle 
dintr-o goarnă, dar notele se stinseră bolborosind după 
câteva măsuri. 

— Se luptă ceva acolo, din câte se aude, spuse Vân- 
turache. Oamenii îşi câştigă tresele, fac fapte eroice, 
sunt remarcaţi de ofiţerii superiori, chestii din astea. 
Și tu pierzi vremea aici cu noi. 

— Nu trebuie să îmi părăsesc postul, zise soldatul. 

— Este exact atitudinea potrivită, spuse Vânturache. 
Lasă-i pe toţi ceilalți de afară care se luptă vitejeşte 
pentru a-şi apăra oraşul şi femeile de duşman. Stai 
aici şi păzeşte-ne. Bravo! Probabil că o să îţi ridice o 
statuie în piaţa oraşului, dacă mai rămîne una. „Şi-a 
făcut datoria“ o să scrie pe ea. 

Soldatul păru să se gândească la asta şi, în timp 
ce o făcea, se auzi un îngrozitor scârţâit de aşchii din 
direcția porții principale. 

— Uite, zise el cu disperare, dacă dau o fugă până 
afară... 

— Nu-ţi face griji pentru noi, spuse Vânturache pe 
un ton încurajator. Nici măcar nu suntem înarmaţi. 

— Corect, zise soldatul. Mersi. 

Îi aruncă lui Vânturache un zâmbet îngrijorat şi se 
grăbi în direcția zgomotului. Eric se uită la Vântura- 
che cu ceva ce semăna cu admirația. 

— A fost chiar uimitor, spuse el. 

— O să ajungă departe băiatul ăsta, zise Vântura- 
che. Un strateg militar capabil, dacă mă întrebi pe 
mine. Haide! Să fugim de aici! 

— Unde? 

Vânturache oftă. Încercase iar şi iar să îşi explice 
filosofia de bază, dar oamenii nu pricepeau niciodată 
mesajul. 

— Nu te mai gândi la unde, spuse el. Din experi- 
ența mea, asta se rezolvă întotdeauna de la sine. Partea 
importantă este de aici. 


Căpitanul ridică grijuliu capul peste baricadă 
ŞI mârâi. 

— E doar o cutiuţă, sergent, se răsti el. Nici măcar 
n-ar încăpea în ea unu sau doi oameni. 

— Mă tertaţi, domnule, spuse sergentul, a cărui față 
era cea a unui om pentru care lumea se schimbase mult 
în câteva minute scurte. Sunt în ea cel puţin patru, să 
trăiţi. Caporalul Disuse şi grupa lui, domnule. I-am 
trimis s-o deschidă, să trăiţi. 

— Eşti beat, sergent? 

— Nu încă, să trăiţi, zise sergentul cu sentiment. 

— Cutiuţele nu mănâncă oameni, sergent. 

— După acea s-a înfuriat, domnule. Vedeţi ce a 
făcut la porți. 

Căpitanul trase iar cu ochiul peste lemnele rupte. 

— Bănuiesc că a făcut picioare şi a mers până acolo, 
nu? zise el sarcastic. 

Sergentul rânji uşurat. Cel puţin păreau să se afle 
pe aceeaşi lungime de undă. 

— V-aţi prins din prima, domnule. Picioare. Sute de 
porcării din astea micuţe, să trăiţi. 

Căpitanul se uită urât la el. Sergentul îşi luă fața 
împietrită care fusese transmisă din subofițer în sub- 
ofițer încă de când un protoamfibian i-a spus unui alt 
protoamfibian de rang inferior să adune un batalion de 
şopârle şi să Cucerească Plaja Aia. Căpitanul avea opt- 
sprezece ani şi era proaspăt ieşit din academie, unde 
absolvise cu brio subiecte ca tactica clasică, lirica de 
despărţire, ode şi gramatică militară. Sergentul avea 
CINCIZECI Şi Cinci de ani şi în locul unei educaţii îşi 
petrecuse cam patruzeci atacând sau fiind atacat 
de harpii, oameni, ciclopi, furii și lucruri orbile cu 
picioare. Simţea că i se cerea prea mult. 

— Ei, mă duc să-i arunc o privire, sergent... 

— ... Nu e un plan bun domnule, dacă îmi 
permiteti... 

— ... Şi după ce îl arunc o privire, sergent, o să fie 
probleme. 

Sergentul salută. 

— Aşa e, să trăiţi, prezise el. 

Căpitanul pufni şi se cățără peste baricadă îndrep- 
tându-se către cutia care şedea, tăcută şi nemişcată, în 
mijlocul distrugerilor pe care le făcuse. Sergentul, între 
timp, se lăsă să alunece într-o poziție ghemuită în spa- 
tele celui mai solid lemn pe care îl putu găsi şi, cu mare 
fermitate, îşi trase coiful peste urechi. 


Vânturache se furişa pe străzile oraşului, cu Eric 
mergând pe urmele lui. 

— O să o găsim pe Elenor? spuse băiatul. 

— Nu, răspunse Vânturache hotărât. Ce o să facem 
este să găsim altă cale de ieşire. Şi o să ieşim pe ea. 

— Nu e drept! 

— E cu mii de ani mai mare ca tine! Adică, atracție 
pentru femeia matură, foarte bine, dar n-ar ţine. 

— Îți ordon să mă duci la ea, setângui Eric. Piei! 

Vânturache se opri atât de brusc, încât Eric dădu 
peste el. 

— Ascultă, spuse el. Suntem în mijlocul celui mai 
faimos de prostesc război din câte au fost, în orice 
clipă mii de războinici se vor încleşta într-o luptă mor- 
tală, iar tu vrei să mă duc să o găsesc pe femeia asta 
supraapreciată şi să îi spun „prietenul meu vrea să ştie 
dacă o să ieşi cu el“. Ei, n-o s-o fac. 

Vânturache merse cu paşi mari la altă poartă din 
zidul oraşului; era mai mică decât cea principală, nu 
era păzită şi avea o uşiţă în ea. Trase zăvoarele. 

— Asta n-are legătură cu noi, zise el. Noi nici nu 
ne-am născut încă, nu suntem destul de mari să ne 
luptăm, nu e treaba noastră şi nu o să facem nimic să 
deranjăm cursul istoriei, în regulă? 

Deschise uşa, ceea ce scuti întreaga armată ephe- 
biană de multe eforturi. Tocmai erau pe punctul 
să ciocănească. 


Toată ziua răsună zgomotul bătăliei. Aceasta 
a fost consemnată mai târziu de istorici, care au 
povestit pe larg despre răpirea femeilor frumoase, 
strângerea flotelor, construirea animalor din lemn, 
luptele dintre eroi, dar care nu au pomenit deloc des- 
pre rolul jucat de Vânturache, de Eric şi de Bagaj. 
Ephebienii au observat, totuşi, cu cât entuziasm 
au alergat soldaţii tsorteeni spre ei... nu atât dor- 
nici să se arunce în luptă, cât foarte nerăbdători să 
scape de altceva. 

De asemenea, istoricii nu au notat un alt fapt inte- 
resant despre războiul klatchian antic, acela că era 
încă la un nivel destul de primitiv, doar între soldați, şi 
că nu fusese deschis încă publicului larg. În linii mari, 
toată lumea ştia că una din tabere avea să învingă, 
câțiva generali ghinionişti aveau să îşi piardă capetele, 
mari sume de bani aveau să fie plătite ca tribut învin- 
gătorilor, cu toţii aveau să se ducă acasă pentru recoltă 
şi că femeia aia afurisită avea să se hotărască de partea 
cui era, uşuratica! 

Aşa că viaţa de stradă din sort se desfăşura 
mai mult sau mai puțin normal, cu cetăţenii păşind 
pe lângă câte un vălmăşag de bărbaţi care se luptau 
sau încercau să le vândă kebap. Câţiva dintre ei, mai 
întreprinzători, începură să demonteze calul de lemn 
pentru suveniruri. 

Vânturache nu încerca să înţeleagă. Şedea la o 
cafenea de stradă şi urmărea o bătălie înflăcărată 
care avea loc printre tarabele din piaţă, aşa încât prin- 
tre chemările de: „Măsline coapte!“ se auzeau ţipe- 
tele răniților şi strigăte de: „Atenţie la spate, vă rog, 
trecem cu încăierarea“. 

Partea grea era să îi vezi pe soldaţi cerându-şi ier- 
tare când dădeau peste clienţi. Partea şi mai grea era 
să îl faci pe proprietarul cafenelei să accepte o monedă 
care purta capul cuiva al cărui stră-stră-străbunic nu 
se născuse încă. Din fericire, Vânturache reuşi să îl 
convingă pe acesta că viitorul era altă țară. 

— Şi o limonadă pentru băiat, adăugă el. 

— Părinții mei mă lasă să beau vin, zise Eric. Am 
voie un pahar. 

— Cum să n-ai, spuse Vânturache. 

Proprietarul curăță sârguincios blatul mesei, întin- 
zându-i stratul de reziduuri şi de vin vărsat într-un 
lustru subțire. 

— Aţi venit pentru luptă? întrebă el. 

— Într-un fel, zise Vânturache rezervat. 

— Nu m-aş plimba prea mult în locul vostru, spuse 
proprietarul. Umblă vorba că un civil le-a dat drumul 
ephebienilor înăuntru... nu că am ceva împotriva 
ephebienilor, sunt nişte oameni minunaţi, adăugă 

el iute când un grup de soldați trecu în pas alergă- 
tor pe lângă el. Un străin, se spune. Sunt oameni 
care îl caută ca să îi explice. Făcu o mişcare de 
retezare cu mâna. 

Vânturache se holbă la mână ca hipnotizat. 

Eric deschise gura. Eric ţipă şi se prinse de 
fluierul piciorului. 

— Au o descriere? zise Vânturache. 

— Nu cred. 

— Ei, le urez mult noroc, spuse Vânturache, mai 
vesel. 

— Ce-a păţit băiatul? 

— Un cârcel. 

După ce omul se întoarse în spatele tejghelei, 
Eric şuieră: 

— Nu trebuia să mă loveşti! 

— Ai ceva dreptate. A fost un act complet voluntar 
din partea mea. 

O palmă grea se lăsă pe umărul lui Vânturache. 
Se întoarse şi ridică privirea spre faţa unui centurion 
ephebian. Un soldat de lângă el zise: 

— Ăsta e, dom” sergent. Fac rămăşag pe sarea 
pe un an. 

— Cine ar fi crezut? spuse sergentul. Să mergem, 
amice, şefu' vrea să schimbe o vorbă cu tine. 


Unii vorbesc despre Alexandru şi alţii despre Her- 
cule, despre Hector şi Lisandru, şi alte nume măreţe 
ca acestea. De fapt, în toată istoria multiversului 
oamenii au spus lucruri frumoase despre aproape toți 
mânuitorii de sabie cu urechi ferfenițite, cel puţin în 

preajma acestora din urmă, pe motiv că aşa e mult 
mai sigur. Este ciudat cum oamenii respectă întot- 
deauna felul de comandant care vine cu strategii ca: 
„Vreau ca cincizeci de mii dintre voi, damenii mei, 
să vă năpustiți asupra dușmanului“, pe când coman- 
danții mai chibzuiţi care spun lucruri ca: „De ce să 
nu construim un cal de lemn al naibii de mare şi apoi 
ne furişăm pe poarta din spate, în timp ce ei stau 
în jurul lui aşteptând să ieşim“ sunt consideraţi doar 
cu o treaptă deasupra proştilor obişnuiţi şi genul de 
persoană căreia nu i-ai împrumuta bani. 

Asta se întâmplă pentru că majoritatea celor din 
prima categorie de comandant sunt oameni bravi, pe 
când laşii sunt strategi mult mai buni. 

Vânturache fu târât în faţa conducătorilor ephe- 
bieni, care ridicaseră un post de comandă în piața 
principală a oraşului, astfel încât să poată suprave- 
ghea asaltul asupra citadelei principale, care se înălța 
deasupra oraşului pe dealul ei ameţitor de înalt. Nu 
erau prea aproape, totuşi, pentru că apărătorii arun- 
cau cu bolovani. 

Când Vânturache sosi, ei discutau strategie. Con- 
sensul părea să fie că, dacă grupuri foarte mari de 
oameni ar fi fost trimise să atace dealul, atunci ar fi 
putut supravieţui bolovanilor destul de mulți pentru 
a cuceri citadela. În esență, aceasta este baza întregii 
gândiri militare. 

Câteva dintre căpeteniile îmbrăcate mai impre- 
sionant îşi ridicară privirile când Vânturache şi Eric 
se apropiară, se uitară la ei într-un fel care sugera 
că viermii erau mai interesanţi, apoi se întoarseră 

la loc. Singura persoană care părea încântată să 
îi vadă... 

... Nu arăta deloc ca un soldat. Avea armură, care 
era ruginită, avea şi coif, care arăta ca şi cum pana 
i-ar fi fost folosită pe post de pensulă, dar era slab şi 
avea aspectul militar al unei nevăstuici. Totuşi, figura 
lui avea ceva familiar. Lui Vânturache i se păru că era 
destul de frumoasă. 

„Încântat să îi vadă“ era doar o descriere compara- 
tivă. El fu singurul care le observă existenţa. 

Stătea răsturnat într-un scaun şi îi dădea Bagajului 
să mănânce sendvişuri. 

— Oh, salut, zise el posomorât. Voi erați. 

Era uimitor cât de multe informații pot fi înghe- 
suite în două cuvinte. Pentru a obține acelaşi efect, 
omul ar fi putut spune: a fost o noapte lungă, trebuie 
să organizez totul, de la construirea calului de lemn la 
turele la spălat lenjeria, idioții ăştia îmi sunt la fel de 
mult de ajutor ca un ciocan de cauciuc, oricum n-am 
vrut nici o clipă să fiu aici şi, colac peste pupăză, 
uite-vă şi pe voi. Salut, voi! 

Arătă spre Bagaj, care îşi deschise capacul 
în aşteptare. 

— E al tău? spuse el. 

— Într-un fel, răspunse Vânturache rezervat. Nu-mi 
pot permite să plătesc nimic din ce a făcut, să ştii. 

— Ce lucru ciudat, nu? zise soldatul. L-am găsit 
adunând cincizeci de tsorteeni într-un colţ. De ce crezi 
că făcea asta? 

Vânturache gândi rapid. 

— Are această abilitate uimitoare de a şti când 
oamenii se gândesc să îmi facă rău, spuse el. 

Se uită urât la Bagaj, aşa cum te-ai uita la un 
animal de companie viclean, rău şi, în general, 
vrednic de dispreţ care, după ani întregi în care a 
muşcat musafirii, se rostogoleşte pe spatele lui râios 
şi face pe Căţeluşul Drăgălaş pentru a-i impresiona 
pe portărei. 

— Da? zise omul fără prea multă surprindere. 
Magic, nu? 

— Da. 

— Ceva în lemn, nu? 

— Da. 

— Bună treabă că nu am construit afurisitul de cal 
din el, atunci. 

— Da. 

— Ai intrat în el prin magie, nu? 

— Da. 

— Mă gândeam. 

Îi aruncă încă un sendviş Bagajului. 

— De unde eşti? 

Vânturache se hotărî să spună drept. 

— Din viitor, zise el. 

Nu avu efectul aşteptat. Omul nu făcu decât să dea 
aprobator din cap. 

— Oh, făcu el, apoi spuse, am învins? 

— Da. 

— Oh! Cred că nu îţi aminteşti rezultatele de la nici 
o cursă de cai? zise omul, fără prea multă speranţă. 

— Nu. 

— Mă gândeam eu că nu. De ce ne-ai deschis 
poarta? 

Lui Vânturache îi trecu prin cap că a spune că 
fusese întotdeauna un admirator puternic al pozi- 
tiei politice ephebiene nu ar fi fost, oricât de ciudat 
părea, lucrul potrivit. Se decise să încerce iar adevă- 
rul. Era o abordare nouă şi merita experimentată. 

— Căutam o ieşire, zise el. 

— Să fugi. 

— Da. 

— Bravo! Singurul lucru cu cap, în circumstan- 
tele date. 

Îl observă pe Eric, care se holba la ceilalţi căpitani 
adunaţi în jurul mesei şi cufundaţi în discuţie. 

— Tu, băiete, spuse el. Vrei să fii soldat când te 
faci mare? 

— Nu, domnule. 

Omul se însenină un pic. 

— Aşa te vreau. 

— Îmi doresc să fiu eunuc, domnule, adăugă Eric. 

Capul lui Vânturache se întoarse de parcă ar fi fost 
tras de o mână invizibilă. 

— De ce? zise el, iar apoi veni cu răspunsul evident 
în acelaşi timp cu Eric: pentru că lucrezi toată ziua 
într-un harem, intonară amândoi încetişor. 

Căpitanul tuşi. 

— Nu eşti învățătorul acestui băiat, nu? spuse el. 

— Nu. 

— Crezi că i-a explicat cineva... 

— Nu. 

— Poate că ar fi o idee bună să îl pun pe unul dintre 
centurioni să stea de vorbă cu el? Ai fi uimit ce înţele- 
gere a limbii au băieţii ăştia. 

— l-ar face un mare bine, cred, zise Vânturache. 

Soldatul îşi luă coiful, oftă, îi făcu un semn din 
cap sergentului şi îşi netezi cutele mantiei. Era o 
mantie jegoasă. 

— Cred că ar trebui să vă muştruluiesc sau cam aşa, 
zise el. 

— Pentru ce? 

— Că aţi stricat războiul, se pare. 

— Am stricat războiul? 

Soldatul oftă. l 

— Haide. Să facem o plimbare. Sergent... tu şi doi 
băieți, te rog. 

O piatră veni şuierând dinspre fortul aflat mult 
deasupra lor şi se făcu praf. 

— Pot să reziste săptămâni întregi acolo, spuse 
soldatul mohorât, în timp ce se depărtau cu Bagajul 
păşind răbdător în urma lor. Eu sunt Lavaeolus. Tu 
cine eşti? 

— E demonul meu, zise Eric. 

Lavaeolus ridică o sprânceană, ceea ce era cel mai 
aproape de exprimarea surprizei la el. 

— Da? Mare e grădina. E bun să meargă în dife- 
rite locuri? 

— E mai mult de felul care iese din ele, spuse Eric. 

— Bun, făcu Lavaeolus. 

Se opri lângă o clădire şi merse niţel înainte şi 
înapoi, cu mâinile în buzunare, bătând în dale cu 
vârful sandalei. 


86 TERRY PRATCHETT 


— Aici, cred, sergent, zise el după o vreme. 

— Imediat, să trăiţi. 

— Uită-te la ăştia, spuse Lavaeolus, în timp ce sergen- 
tul şi oamenii lui începeau să îndepărteze pietrele. Aia 
din jurul mesei. Sunt băieți viteji, recunosc, dar uită-te 
la ei. Prea ocupati să pozeze pentru statui triumfătoare 
Şi să se asigure că istoricii le scriu numele corect. De 
ani întregi asediem locul ăsta. Mai mulţi militari, au zis 
ei. Ştii, chiar le-a plăcut. Adică, la final, cui îi pasă? Să 
trecem peste asta şi să mergem acasă, zic eu. 

— Am găsit, domnule, spuse sergentul. 

— Bun. Lavaeolus nu se întoarse. În regulă. Îşi frecă 
palmele. Să rezolvăm asta şi apoi putem să mergem să 
ne culcăm devreme. Vrei să mă însoţeşti? Animalul 
tău de companie ar putea fi folositor. 

— Ce o să facem? întrebă Vânturache, suspicios. 

— O să ne întâlnim cu nişte oameni. 

- E periculos? 

Un bolovan trecu prin acoperişul unei clădiri 
din apropiere. 

— Nu, nu chiar, zise Lavaeolus. În comparaţie cu 
a sta aici, adică. Şi dacă restul încearcă să ia cu asalt 
locul, ştii, într-un fel militar cum se cuvine... 

Gaura ducea într-un tunel. Tunelul, după ce 
se răsucea niţel, ajungea la o scară. Lavacolus se 
plimbă în lungul ei, lovind din când în când cu picio- 
rul bucățele de tencuială căzută de parcă ar fi avut 
pică pe ele. 

— Hm, făcu Vânturache, unde duce? 

— Oh, e doar un pasaj secret către centrul citadelei. 

— Ştii, mă gândeam că va fi vorba de aşa ceva, spuse 
Vânturache. Am un instinct pentru asta, să ştiu. Bănu- 
lesc că toţi tsorteenii de vârf vor fi acolo sus, nu? 

— Sper că da, zise Lavaeolus, călcând apăsat 
pe trepte. 

— Cu multe gărzi? 

— Cu zecile, îmi închipui. 

— Şi bine antrenate? 

Lavaeolus dădu aprobator din cap. 

— Cele mai bune. 

— Şi noi mergem acolo, spuse Vânturache, hotărât 
să exploreze întreaga oroare a planului la fel cum ai 
sonda locul unui dinte putred. 

— Aşa este. 

— Toţi şase. 

— Și cutia ta, fireşte. 

— Oh, da, zise Vânturache strâmbându-se în 
întuneric. 

Sergentul îl bătu uşurel pe umăr şi se aplecă în faţă. 

— Nu vă faceţi griji în privinţa căpitanului, dom- 
nule, spuse el. Are cel mai bun creier militar de 
pe continent. 

— De unde ştii? L-a văzur cineva vreodată? 

— Ştiţi, domnule, uitaţi cum stă treaba, îi place să 
rezolve totul fără să fie nimeni rănit, domnule, mai 
ales el. De aceea visează lucruri cum a fost calul, 
domnule. Şi mituieşte oameni, şi altele. Noaptea tre- 
cută ne-am îmbrăcat în civil, am intrat şi ne-am îmbă- 
tat într-o cârciumă cu unul dintre oamenii de serviciu 
de la palat, vedeţi dumneavoastră, şi am aflat despre 
acest tunel. 

— Da, dar pasage secrete! zise Vânturache. O să fie 
gărzi şi altele la capătul celălalt! 

— Nu, domnule. Îl folosesc să ţină lucrurile de 
curăţat, domnule. 

Se auzi un zăngănit în întunericul din faţa lor. 
Lavaeolus se împiedicase de un mop. 

— Sergent? 

— Domnule? 

— Eşti bun să deschizi uşa? 

Eric îl trăgea pe Vânturache de robă. 

— Ce? făcu acesta din urmă, iritat. 

— Ştii cine e Lavaeolus, nu? şopti Eric. 

— Păi... 

— E Lavaeolus! 

— Fugi de-aici!? 

— Nu ştii Clasicii? 

— Asta e una dintre cursele alea de cai de care tre- 
buia să ne aducem aminte, nu? 

Eric îşi dădu ochii peste cap. 

— Lavaeolus a fost responsabil pentru căderea 
cetăţii Isort, pentru că era foarte şiret, spuse el. Şi 
apoi i-a luat zece ani să ajungă acasă şi a avut tot 
felul de aventuri cu femei ademenitoare, sirene şi 
vrăjitoare senzuale. 

— Păi, pot să înțeleg de ce l-ai studiat atât. Zece ani, 
ha? Unde locuia? 

— Cam la două sute de mile depărtare, răspunse 
Eric cu sinceritate. 

— Se tot pierdea, nu? 

— Şi când a ajuns acasă s-a luptat cu peţitorii soției 
lui şi tot restul, şi dragul lui câine bătrân l-a recunos- 
cut şi a murit. | 

— Oh, vai! 

— Faptul că i-a purtat papucii în gură timp de cinci- 
sprezece ani l-a omorât. 

— Ce păcat! 

— ŞI ştii ce, demonule? Toate acestea nu s-au întâm- 
plat încă. L-am putea scuti de toate problemele! 

Vânturache se gândi la asta. 

— Am putea să-i spunem să-și ia un navigator mai 
bun, pentru început, spuse el. 

Se auzi un scârţâit. Soldaţii deschiseseră uşa. 

— Toată lumea, în formaţie, sau cum naiba o fi 
comanda, zise Lavaeolus. Cutia magică în frunte, vă 
rog! Nu omorâm pe nimeni, decât dacă este neapărat 
nevoie. Încercaţi să nu stricati nimic. Bun. Înainte! 

Uşa dădea într-un coridor mărginit de coloane. Din 
depărtare se auzea un murmur de voci. 

Trupa se furişă către sunet până când ajunse la 
o draperie grea. Lavacolus inspiră adânc, o trase 
într-o parte, păşi în față şi se lansă într-un discurs 
pregătit dinainte. 

— Acum, vreau să fiu înțeles foarte bine, spuse el. 
Nu vreau să apară nici un fel de neplăceri sau strigăte 
după gărzi şi aşa mai departe. Nici măcar un strigăt. 
Noi doar o să o luăm pe tânăra domniţă şi mergem 
acasă, adică unde oricine are ceva în cap ar trebui să 
fie. Altfel, chiar voi fi nevoit să trec pe toată lumea 
prin sabie şi nu-mi place deloc să tratez aşa lucrurile. 

Publicul acestei declarații nu păru să fie impre- 
sionat. Aceasta din cauză că era format dintr-un 
copilaş pe oliță. 

Lavaeolus schimbă viteza mentală şi continuă 
mieros: 

— Pe de altă parte, dacă nu îmi spui unde e toată 
lumea, o să îi cer sergentului aici de față să te ples- 
nească rău de tot. 

Copilul îşi scoase degetul din gură. 

— Mami e în vizită la Cassie, spuse el. Tu eşti 
domnul Beekle? 

— Nu cred, zise Lavaeolus. 

— Domnul Beekle e un prost. 

Copilul îşi retrase degetul şi, cu aerul cuiva care 
încheie o cercetare amănunţită, adăugă: 

— Domnul Beekle e caca. 

— Sergent? 

— Domnule? 

— Păzeşte acest copil. 

— Da, să trăiţi. Caporal? 

— Dom” sergent? 

— Ai grijă de copii. 

— Da, dom” sergent. Soldat Archeios? 

— Da, dom” caporal, spuse soldatul cu glasul întu- 
necat de previziunea a ce urma. 

— Vezi la bebe. 

Soldatul Archeios se uită în jur. Mai rămăseseră doar 
Vânturache şi Eric şi, deşi era adevărat că un civil era în 
toate privinţele cel mai de jos rang posibil din câte exis- 
tau, venind undeva după măgarul regimentului, expre- 

siile de pe fețele lor sugerau că nu aveau de gând să 
primească ordine. 

Lavaeolus traversă încăperea şi ascultă la cealaltă 
draperie. 

— Am putea să îi spunem tot felul de lucruri des- 
pre viitorul lui, şuieră Eric. A avut — adică, va avea — 
parte de tot felul de lucruri. Naufragii și magie, iar tot 
echipajul lui s-a transformat în animale şi alte chestii 
din astea. 

— Da. l-am putea spune: „Mergi pe Jos acasă“, 
zise Vânturache. 

Draperia se trase într-o parte cu un foşnet. 

Era o femeie acolo — durdulie, arătând bine într-un 
fel uşor trecut, purtând o rochie neagră şi începutu- 
rile unei imustăţi. Mai mulți copii de diferite mărimi 
încercau să se ascundă după ea. Vânturache numără 
cel puțin şapte. 

— Cine e? întrebă Eric. 

— Ahm, făcu Vânturache. Aş crede că e Elenor 
din sort. 

— Nu fi prost, şopti Eric. Arată ca mama. Elenor 
era mai tânără şi era numai... 

Vocea 1 se stinse şi făcu nişte semne unduitoare 
din mână, indicând forma unei femei care, probabil, 
nu ar fi fost capabilă să îşi păstreze echilibrul. 

Vânturache încercă să evite privirea sergentului. 

— Da, spuse el roşind niţel. Păi, vezi tu. Hm. Ai 
mare dreptate, dar ei, a fost un asediu lung, nu, ba 
una, ba alta. 

— Nu înţeleg ce legătură are, zise Eric aspru. Cla- 
SICIL n-au spus nimic despre copii. Au spus că şi-a 

petrecut tot timpul rătăcind prin turnuri şi plân- 
gându-şi dragostea pierdută. 

— Ei, da, cred că a jelit niţel, rosti Vânturache. Doar 
că, ştii, plângi şi tu până la un punct şi în turnurile 
alea trebuie să fi fost cam răcoare. 

— Poţi să mori, rătăcind aşa, dădu sergentul apro- 
bator din cap. 

Lavaeolus o privi gânditor pe femeie. Apoi făcu 
o plecăciune. 

— Bănuiesc că ştiţi de ce ne aflăm aici, doamna 
mea? spuse el. 

— Dacă te atingi de vreunul dintre copii, țip, zise 
Elenor sec. 

Încă o dată, Lavaeolus demonstră că pe iângă abi- 
lităţile lui de gherilă avea şi împotrivirea de a irosi un 
discurs gata pregătit. 

— Dulce fecioară, începu ei. Prin multe pericole am 
trecut pentru a te salva şi a te duce înapoi la cei... Gla- 
sul îi şovăi... Dragi. Hm. Totul a mers îngrozitor de 
prost, nu? 

— N-am ce-i face. Asediul părea să ţină atât de muit 
şi regele Mausoleum a fost foarte drăguţ, iar mie nu 
mi-a plăcut niciodată prea mult în Ephebe, oricum... 

— Unde sunt ceilalţi acum? Tsorteeni, adică. În 
afară de tine. 

— Sunt cu toţii afară pe creneluri, aruncând bolo- 
vani, dacă vrei să ştii. 

L avaeolus îşi ridică braţele în semn de disperare. 

— Nu puteai Şi tu, ştii, să ne strecori un bileţel? Sau 
să ne inviţi la unu! dintre botezuri? 

— Cu toţii păreați să vă simţiți atât de bine, spuse ea. 

Lavaeolus se întoarse şi ridică din umeri posomorât. 

— În regulă, zise el. Bine. QED. Nici o problemă. 
Voiam să plec de acasă şi să îmi petrec zece ani stând 
într-o mlaştină împreună cu o grămadă de cretini cu 
capul tare. Nu că aş fi avut ceva important de făcut 
acasă, doar un mic regat de condus, cam aşa ceva. Sunt 
sigur că nu ştiu cum o să îi anunţ pe ceilalți, spuse el 
cu amărăciune, se distrau aşa de bine. Probabil că o să 
dea un banchet al naibii de mare, o să râdă pe seama 
asta şi o să se îmbete, ar fi în stilul lor. 

Se uită la Vânturache şi la Eric. 

— Mai bine mi-aţi spune ce urmează, zise el. Sunt 
sigur că ştiţi. 

— Hm, făcu Vânturache. 

— Oraşul arde, spuse Eric. Mai ales turnurile ale 
căror acoperișuri se pierd în nori. N-am apucat să le 
văd, adăugă el îmbufnat. 

— Cine a făcut asta? Ai lor sau ai noştri? zise 
Lavaeolus. 

— Ai tăi, cred, spuse Eric. 

Lavaeolus oftă. 

— Pare în stilul lor, zise el. Se întoarse spre Elenor. 
Ai noştri — adică, ai mei — o să ardă oraşul, rosti el. 
Pare foarte eroic. Este exact lucrul pe care îl urmăresc. 
S-ar putea să fie o idee bună să vii cu noi. Ia copiii! O 
să fie ca o excursie cu toată familia, de ce nu? 

Eric trase spre gura lui urechea lui Vânturache. 

— E o glumă, nu? spuse el. Nu e cu adevărat dulcea 
Elenor, doar îmi joci o farsă? 

— Aşa se întâmplă cu persoanele astea cu sângele 
fierbinte, zise Vânturache. La treizeci şi cinci de ani 
clar se duc pe copcă. 

— Pastele sunt de vină, spuse sergentul. 

— Dar am citit că era cea mai frumoasă... 

— Ah, bine, făcu sergentul. Dacă ai de gând 
să citeşti... 

— Chestia e, zise repede Vânturache, ceea ce se 
numeşte necesitate dramatică. Nimeni nu o să mai fie 
interesat să poarte un război pentru o doamnă destul de 
plăcută, moderat de atractivă într-o lumină bună. Nu? 

Eric aproape că plângea. 

— Dar spuneau că doar chipul ei a avut puterea de a 
trimite în luptă mii de corăbii... 

— Asta se numeşte metaforă, spuse Vânturache. 

— Minciună, explică sergentul cu blândeţe. 

— Oricum, n-ar trebui să crezi tot ce citeşti în 
Clasici, adăugă Vânturache. Niciodată nu-şi verifică 
datele. Nu vor decât să vândă legende. 

Între timp, Lavaeclus era adâncit într-o discuţie 
cu Elenor. 

— Bine, bine, zise el. Stai aici dacă vrei. Ce-mi 
pasă mie? Haideţi, cu toții. Mergem. Ce faci, soldat 
Archeios? 

— Sunt un cal, să trăiţi, explică soldatul. 

— E domnul Caca, spuse copilul, care purta coiful 
soldatului Archeios. 

— Ei, atunci când termini să mai fii cal, găseşte-ne 
o lampă cu ulei. M-am lovit zdravăn la genunchi în 
tunelul âia. 


Flăcările se dezlănţuiau peste Tsort. Toată partea 
de cer dinspre Miez era roşie. 

Vânturache şi Eric priveau de pe o piatră de 
lângă plajă. 

— Nu sunt turnuri ale căror acoperişuri se pierd 
în nori, oricum, zise Eric după o vreme. Le văd 
acoperişurile. 

— Cred că au vrut să spună turnuri ale căror acope- 
rişuri sunt sprijinite de nori, se aventură Vânturache 
când un altul se prăbuşi, încins la roşu, în ruinele ora- 
Şului. Şi aici au greşit. 

Priviră în tăcere încă ceva timp, iar apoi Eric rosti: 

— Ciudat. Cum te-ai împiedicat tu de Bagaj şi ai 
scăpat lampa şi tot restul. 

— Da, spuse Vânturache scurt. 

— Te face să te gândeşti că întotdeauna istoria o să 
găsească o cale să se manifeste. 

— Da. 

— Bun, totuşi, felul în care Bagajul tău i-a salvat 
pe toţi. 

— Da. 

— A fost amuzant să-i vezi pe toţi copiii călărind 
pe spatele lui. 

- Da. 

— Toată lumea pare destul de mulțumită. 

Armatele dușmane erau, oricum. Nimeni nu se 
obosea să-i întrebe pe civili, ale căror păreri des- 
pre război nu erau niciodată demne de încredere. 
Printre soldaţi, cel puţin printre cei de un anumit 
rang, se împărțeau multe bătăi pe spate şi se spu- 
neau anecdote, se schimbau jovial scuturi şi exista 
un consens că, punând la un loc focurile, asediile, 
flotele, caii de lemn şi toate cele, fusese un război 
pe cinste. Cântecele răsunau peste marea neagră 
ca vinul. 

— Ascultă-i, spuse Lavaeolus ieşind din întu- 
nericul din jurul navelor ephebiene. O să urmeze 
cincisprezece refrene din Balul lui Philodelphus, 
ascultați la mine. O grămadă de idioţi care îşi ţin 
creierii în suspensoare. 

Se aşeză pe piatră. 

— Nenoriciţii, rosti el cu sentiment. 

— Crezi că Elenor va putea să-i explice totul priete- 
nului ei? întrebă Eric. 

— Îmi închipui că da, zise Lavaeolus. De obicei pot. 

— Chiar s-a măritat. Şi are mulţi copii, spuse Eric. 

Lavaeolus ridică din umeri. 

— O pasiune sălbatică de moment, zise el. 

Îi aruncă o privire pătrunzătoare lui Vânturache. 

— Hei, tu, demonule! rosti Lavaeolus. Dacă se 
poate, vreau să vorbesc ceva între patru ochi cu tine. 

Îl conduse pe Vânturache spre bărci, păşind greoi 
pe nisipul umed, ca şi cum ar fi avut multe pe cap. 

— În noaptea asta plec acasă, cu mareea, spuse 
el. Nu are rost să mai rămân pe aici dacă războiul 
s-a sfârşit. 

— Bună idee. 

— Dacă e ceva ce nu îmi place, călătoriile pe mare 
sunt, zise Lavaeolus. Dădu un şut celei mai apropi- 
ate bărci. E din cauza tuturor idioților care umblă de 
colo-colo şi strigă, ştii? Trage asta, coboară aia, volta 
ailaltă. Şi mai am şi rău de mare. 

— La mine e de înălţime, spuse Vânturache 
compătimitor. 

Lavaeolus lovi iar barca, luptându-se în mod evi- 
dent cu o complicată problemă emoțională. 

— Chestia e, zise el nefericit, nu ştii din întâmplare 
dacă ajung acasă cu bine, nu? 

— Ce? 

— Sunt doar câteva sute de mile, n-ar trebui să 
dureze prea mult, nu? spuse Lavaeolus radiind neli- 
nişte ca un far. 

— Oh! 

Vânturache se uită la faţa omului. „Zece ani, se 
gândi el. Şi tot felul de chestii ciudate cu cumlezice 
înaripate și monştri marini. Pe de altă parte, la ce l-ar 
fi ajutat să ştie?“ 

— O să ajungi acasă cu bine, zise el. Eşti cunoscut 
pentru asta, de fapt. Sunt legende întregi despre cum 
te duci acasă. 

— Pfiu! 

Lavaeolus se sprijini de o carenă, îşi scoase coiful 
ŞI se şterse pe frunte. 

- Mi-ai luat o piatră de pe inimă, crede-mă. Îmi 
era teamă că zeii mi-ar putea purta pică. 

Vânturache tăcu. 

- — Se cam supără dacă umbli cu idei cum ar fi caii 
de lemn şi tunelele, spuse Lavaeolus. Sunt tradiţio- 
nalişti, să ştii. Preferă ca oamenii doar să se spintece 
între ei. Am crezut, vezi tu, că, dacă le-aş putea arăta 
oamenilor cum să obțină mai uşor ce vor, ar înceta să 
mai fie atât de al naibii de proşti. 

De mai departe de pe linia malului, venea sunetul 
vocilor bărbăteşti ridicate în cântec: 

— ... Fecioare vestale, / Au coborât din Heliode- 
liphildelphiboschromenos / Şi când balul s-a-nche- 
iat, / Erau... 

— Nu merge niciodată, zise Vânturache. 

— Trebuie să merite încercat, totuşi. Nu? 

— Oh, da! 

Lavaeolus îl bătu pe spate. 

— Capul sus, spuse el. Nu poate decât să fie mai 
bine. 

Intrară în valurile mari şi întunecate, unde corabia 
lui Lavaeolus era ancorată, iar Vânturache îl urmări cu 
privirea cum înotă şi urcă la bord. După o vreme, vâs- 
lele fură aşezate sau lăsate la apă, sau cum se numeşte 
când sunt scoase prin găurile din laterale şi corabia 
ieşi încetişor în golf. 

Câteva glasuri plutiră peste spuma valurilor. 

— Îndreaptă vârful ascuţit încolo, sergent. 

— Da, da, căpitane! 

— Şi nu striga. Ţi-am spus eu să strigi? De ce tre- 
buie să strigați toți? Acum mă duc jos să mă întind. 

Vânturache se întoarse obosit pe plajă. 

— Problema e, spuse el, că lucrurile nu devin nicio- 
dată mai bune, doar rămân la fel, numai că mai mult. 
Dar o să aibă destule pentru care să îşi facă griji. 

În spatele lui, Eric îşi suflă nasul. 

— Ăsta a fost cel mai trist lucru din câte am auzit, 
zise el. 

De mai departe de pe plajă, armatele ephebiană şi 
tsorteană cântau încă din toate puterile în jurul focu- 
rilor lor de tabără sărbătoreşti. 

— ... Harpia satului acolo era... 

— Haide, spuse Vânturache, să mergem acasă. 

— Ştii ce e ciudat la numele lui? zise Eric în timp ce 
mergeau agale pe nisip. 

— Nu. Cum adică? 

— Lavaeolus înseamnă „Vânturătorul de vânt“. 

Vânturache se uită la el. 

— E strămoșul meu? spuse el. 

— Cine ştie? rosti Eric. 

— Oh! Mamă! Vânturache se gândi la asta. Ei, 
mi-aş dori să-i fi zis să evite să se însoare. Sau să 
viziteze Ank-Morpork. 

— Probabil că nici nu e construit... 

Vânturache încercă să pocnească din degete. 

De data aceasta, merse. 


Astfgl se lăsă pe spate. Se întrebă ce se întâmplase 
cu Lavaeolus. 

Zeii şi demonii, fiind creaturi din afara timpului, 
nu se mişcă în el ca bulele de aer într-un pârâu. Totul 
se întâmplă în acelaşi moment pentru ei. Asta ar tre- 
bui să însemne că ei ştiu tot ce se întâmplă pentru că, 
într-un fel, deja s-a întâmplat. Motivul pentru care 
nu o fac este că realitatea e un loc mare în care se 
petrec multe lucruri şi a ţine socoteala tuturor este ca 
a încerca să foloseşti un video recorder foarte mare 
fără buton de pauză sau contor pentru bandă. De obi- 
cei, e mai simplu să aştepţi şi să vezi. 

Într-o zi, va trebui să se ducă să se uite. 

Aici şi acum, în măsura în care aceste cuvintele 
pot fi folosite pentru o zonă din afara spațiului şi a 
timpului, lucrurile nu se desfăşurau bine. Eric părea 
niţel mai agreabil, ceea ce nu era acceptabil. De ase- 
menea, părea să fi schimbat cursul istoriei, deşi este 

imposibil, de vreme ce singurul lucru pe care îl poți 
face cursului istoriei este să îl înlesneşti. 

Era nevoie de ceva culminant. De ceva care să dis- 
trugă cu adevărat sufletul. 

Regele demonilor îşi dădu seama că îşi răsucea 
mustăţile. 


Problema cu pocnitul din degete este că niciodată 
nu ştii la ce o să ducă... 

Totul în jurul lui Vânturache era negru. Nu era doar 
o absență a culorii. Era o beznă care nega sec orice 
posibilitate ca orice culoare să fi existat vreodată. 

Nu atingea nimic cu picioarele şi părea să plu- 
tească. Mai lipsea ceva. Nu putea să îşi dea seama 
exact ce. 

— Eşti aici, Eric? se aventură el. 

— Da. Tu eşti aici, demonule? rosti o voce clară de 
lângă el. 

— Da... aaa. 

— Unde suntem? Cădem? 

— Nu cred, zise Vânturache, vorbind din experi- 
ență. Nu vâjâie vântul. Când cazi, vântul vâjâie pe 
lângă tine. De asemenea, viața îţi trece prin fața ochi- 
lor, iar eu încă nu am văzut nimic din ce cunosc. 

— Vânturache? 

— Da? 

— Când deschid gura, nu iese nici un sunet. 

— Nu fi... Vânturache şovăi. 

Nici el nu scotea nici un sunet. Ştia ce spunea, doar 
că nu ajungea în lumea exterioară. Însă îl putea auzi 

pe Eric. Poate că vorbele doar renunţaseră la urechile 
lui şi se duceau direct la creier. 

— Probabil e un fel de vrajă sau aşa ceva, zise el. 
Nu e aer. De aceea nu e sunet. Toate bucăţelele de aer 
se lovesc într-un fel între ele, ca bilele. Aşa ai parte de 
sunet, să ştiu. 

— Da? Măiculiţă! 

— Aşa că suntem înconjurați de absolut nimic, 
spuse Vânturache. Nimic total. Ezită. Există un cuvânt 
pentru asta. Este ce îți rămâne când nu mai e nimic şi 
totul a fost folosit. 

— Da. Cred că se numeşte notă de plată, zise Eric. 

Vânturache se gândi niţel la asta. Părea destul 
de corect. 

— În regulă, spuse el. Nota de plată. Acolo suntem. 
Plutim într-o notă de plată absolută. O notă de plată 
totală, completă, solidă. 


Astfgl înnebunea acum. Avea vrăji care puteau găsi 
pe oricine oriunde, oricând, iar ei nu erau nicăieri. Într-o 
clipă se uita la ei pe plajă, în următoarea... nimic. 

Asta însemna că mai rămâneau doar două locuri. 

De fericire, îl alese mai întâi pe cel greşit. 


— Măcar nişte stele dacă ar fi, zise Eric. 

— E ceva foarte ciudat aici, spuse Vânturache. 
Adică, ţi-e frig? 

— Nu. 

— Bine, ţi-e cald? 

— Nu. Nu simt mai nimic, zău. 

— Nici fierbinte, nici rece, nici lumină, nici căldură, 
nici aer, zise Vânturache. Doar nota de plată. De când 
suntem aici? 

— Nu ştiu. Parcă ar fi trecut secole, dar... 

— Aha. Nu sunt sigur că există măcar timp. Nu ce 
ai numi timp adevărat. Doar felul de timp pe care îl 
fac oamenii în timp ce merg înainte. 

— Păi, nu mă aşteptam să mai văd pe cineva pe 
aici, spuse o voce în urechea lui Vânturache. 

Era un glas uşor exasperat, un glas făcut pentru 
a se plânge, dar, cel puţin, în el nu era nici o urmă 
de ameninţare. Vânturache se lăsă să plutească şi 
să se întoarcă. 

Un bărbat micuţ, cu faţă ca de şobolan, şedea cu 
picioarele încrucişate privindu-l cu uşoară suspiciune. 
Avea un creion după ureche. 

— Ah! Salut, făcu Vânturache. Şi unde suntem aici, 
mai exact? 

— Nicăieri. Asta era ideea, nu? 

— Nicăteri-nicăieri? 

— Nu încă, 

— În regulă, zise Eric. Când o să fie undeva? 

— Greu de spus, zise micuțul. Uitându-mă la voi 
doi şi punând lucrurile cap la cap, vitezele metabolice 
şi toate cele, aş spune că acest loc trebuie să devină 
undeva în, hm, mai mult sau mai puţin, cam cinci mii 
de secunde. Începu să desfacă un pachet pe care îl 
ținea în poală. Vreţi un sendviş cât așteptăm? 

— Ce? Dacă vreau... 

În acest moment stomacul lui Vânturache, con- 
ştient că, dacă era lăsat creierul ia conducere, el era 

în pericol să piardă iniţiativa, interveni şi îl făcu pe 
Vânturache să spună: 

— De care? 

— Habar n-am. De care ai vrea să fie? 

— Scuze? 

— Nu te prosti. Spune doar de care vrei să fie. 

— Oh? Vânturache se zgâi la el. Păi, dacă ai.ou şi 
nişte creson... 

— Să fie ou şi creson, cum ar veni, zise micuțul. 

Băgă mâna în pachet şi îi oferi un triunghi alb 
lui Vânturache. 

— Mamă! făcu Vânturache. Ce coincidență! 

— Ar trebui să înceapă în orice clipă, zise micu- 
tul. Acolo — nu că ar avea direcţiile stabilite încă, 
fireşte, nu el. 

— Nu văd decât beznă, spuse Eric. 

— Nu, nu vezi, zise micuțul triumfător. Nu vezi 
decât ce există înainte ca bezna să se instaleze, cumva. 
Se uită urât la bezna-care-nu-era-încă. Haide, spuse 
el. Ce mai aşteptăm, ce-e mai aşteptăm? 

— Ce aşteptăm? zise Vânturache. 

— Totul. 

— Tot ce? spuse Vânturache. 

— Totul. Nu tot ce. Totul, cum ar fi. 


Astfgl trase cu ochiul pe după norii de gaze învâr- 
tejiţi. Cel puţin era unde trebuia. Toată chestia cu sfâr- 
şitul universului era că nu puteai să treci pe lângă el 
din greşeală. 

Ultimii tăciuni rămaşi se stinseră. Timpul şi spa- 
tiul se ciocniră în tăcere şi se prăbuşiră. 

Astfgl tuşi. Poţi să te simţi tare singur când eşti la 
douăzeci de milioane de ani-lumină de casă. 

— E cineva aici? spuse el. 

— DA. 

Vocea era chiar lângă urechea lui. Chiar şi regii 
demonilor se pot înfiora. 

— În afară de tine, adică, zise el. Ai văzut 
pe cineva? 

— DA. 

— Pe cine? 

— PE TOŢI. 

Astfel suspină. 

— Adică pe cineva de curând. 

— A FOST FOARTE MULTĂ LINIŞTE, spuse 
Moarte. | 

— La naiba! 

— AȘTEPTAI PE ALTCINEVA? 

— Credeam că aici ar putea fi cineva numit Vântu- 
rache, dar... începu Astfel. 

Orbitele lui Moarte scăpărară roşu. 

— VRĂJITORUL? făcu el. 

— Nu, e dem... Astfgl se opri. 

Pentru ceea ce ar fi fost câteva secunde, dacă 
timpul ar mai fi existat, pluti într-o stare de bănu- 
ială îngrozitoare. 

— Un om? mârâi el. 

— E O UTILIZARE CAM LARGĂ A TERME- 
NULUI, DAR, ÎN LINII MARI, Al DREPTATE. 

— Ei, să fiu al naibii! zise Astfgl. 

- CRED CĂ DEJA EŞTI. 

Regele demonilor întinse o mână tremurătoare. 
Furia crescândă îi copleşea simţul esteticului; mănuşile 
lui roşii de mătase se sfâşiară când ghearele ieşiră. 

Iar apoi, deoarece nu este niciodată o idee bună să 
deranjezi pe oricine are o coasă, Astfgl spuse: 

— Scuze de deranj, şi dispăru. 

Doar când consideră că ieşise din raza auzului 
extrem de ascuţit al lui Moarte, îşi urlă furia. 

Neantul îşi desfăşură lungimea interminabilă prin 
spaţiile răcoroase de la capătul timpului. 

Moarte aşteptă. După o vreme, degetele lui schele- 
tice începură să bată darabana pe mânerul coasei. 

Bezna clipocea în jurul lui. Nu mai exista nici 
măcar infinit. 

Încercă să fluiere printre dinţi câteva frânturi de 
cântece nepopulare, dar sunetul era, pur şi simplu, 
tras în neant. 

Întotdeauna se terminase. Toate nisipurile se scurse- 
seră. Marea cursă între entropie şi energie se încheiase, 
iar favoritul fusese învingător până la urmă. 

Poate că ar fi trebuit să îşi ascută coasa iar? 

Nu. 

Nu prea avea rost, zău. 

Vălătuci uriaşi de nimic se întindeau în ceea ce 
s-ar fi numit depărtare, dacă ar fi existat un cadru de 
referință spațiu-timp pentru a mai da vreun sens logic 
vorbelor ca „distanţă“. 

Se părea că nu mai erau prea multe de făcut. 

„POATE CĂ ESTE VREMEA SĂ ÎNCHEI ZIUA“, 
gândi el. 

Moarte se întoarse să plece, dar tocmai când o 
făcu, auzi zgomote foarte slabe. Erau pentru sunet 
ceea ce este fotonul pentru lumină, atât de slabe şi de 
firave, încât ar fi rămas complet neauzite în vacarmul 
unui univers în plină funcționare. 

Era o bucăţică minusculă de materie, intrând cu o 
pocnitură în existenţă. 

Moarte merse cu paşi mari la locul de sosire şi 
privi cu atenţie. 

Era o agrafă de hârtiei. 

Ei, era un început. 

Se auzi o altă pocnitură, care lăsă un mic nasture 
alb de cămaşă învârtindu-se în vid. 

Moarte se relaxă niţel. Fireşte, avea să dureze 
ceva. Avea să fie un interludiu înainte ca toate aces- 
tea să devină destul de complicate pentru a produce 
nori de gaze, galaxii, planete şi continente, ca să nu 


' Mulți oameni cred că trebuie să fi fost o moleculă de hidro- 


gen, dar aceasta este împotriva faptelor observate. Oricine a găsit 
o bucăţică de coajă de ou până atunci necunoscută blocând un 
biet sertar de bucătărie ştie că materia primară se scurge încon- 
tinuu în univers în forme destul de dezvoltate, prinzând existență 
în mod normal în scrumiere, vaze şi torpedouri. Îşi alege forma 
pentru a îndepărta bănuiala şi manifestările obişnuite sunt agrafe 
de hârtie, bolduri de la o cămaşă împachetată, cheițe pentru 
radiatoarele de încălzire centrală, bile, bucățele de creion, piese 
misterioase ale dispozitivelor de tocat mirodenii şi albumele 
vechi ale iui Kate Bush. De ce face materia acest lucru este 
neclar, dar este evident că materia are Planuri. 

De asemenea, este evident că uneori creatorii preferă metoda 
Big Bang-ului pentru construcţia universului şi că, alteori. 
folosesc metodele mai blânde ale Creaţiei Continue. Aceasta 
respectă studiile cosmoterapeuţilor care au dezvăluit că violenţa 
Big Bang-ului îi poate crea probleme psihologice serioase unui 
univers atunci când acesta se face mai mare: 

mai vorbim de chestiile minuscule în formă de tirbu- 
şon care se zvârcolesc prin băltoace noroioase şi se 
întreabă dacă evoluția merită bătaia de cap de a-ţi lăsa 
să crească aripioare, picioare şi altele. Dar indica înce- 
putul unei tendinţe de neoprit. 

Tot ce avea de făcut era să fie răbdător şi era bun la 
asta. Curând, aveau să existe fiinţe vii, dezvoltându-se 
nebunește, fugind şi râzând în lumina noului soare. 
Obosind. Îmbătrânind. 

Moarte se lăsă pe spate. Putea aştepta. 

Când vor avea nevoie de el, va fi acolo. 


Universul prinse viaţă. 

Orice cosmolog recreat îţi va spune că toate ches- 
tiile interesante s-au petrecut în primele două minute, 
când neantul s-a adunat să formeze spaţiul şi timpul, 
şi când au apărut o grămadă de găuri negre foarie mici 
și tot aşa. După aceea, spun ei, a devenit doar o pro- 
blemă de, bine, materie. Practic, se terminase totul, în 
afară de radiația în microunde. 

Văzut de aproape, totuşi, prezenta o anumită 
atracție stridentă. 

Micuţul îşi trase nasul. 

— Prea ţ:pător, zise el. Nu a: nevoie de atâta zgo- 
mot. La fel de bine ar fi mers un Mare Șuierat sau 
nitică Muzică. 

— Ar fi mers? 

— Da, şi nu a arătat prea bine cam pe la cota de 
două picosecunde. În mod clar, a fost un caz de chi- 
tuire proastă. Dar aşa se întâmplă în zilele noastre. 
Nu mai există măiestrie. Când eram băiat, îţi lua zile 

întregi să faci un univers. Puteai să te mândreşti cu 
asta. Acum îl montează la repezeală, hop înapoi în 
camion şi pa şi la revedere. Şi, ştii ce? 

— Nu? îngăimă Vânturache. 

— Şutesc lucruri de pe şantier. Găsesc pe cineva 
din apropiere care vrea să îşi extindă niţel universul 
şi, într-o clipă, face rost de o grămadă de firmament şi 
îl înregistrează ca extensie pe undeva. 

Vânturache se holbă la el. 

— Cine eşti tu? 

Bărbatul luă creionul de după ureche şi se uită gân- 
ditor la spaţiul din jurul lui Vânturache. 

— Fac lucruri, zise el. 

— Ce fel de lucruri? 

— Ce fel de lucruri ai vrea? 

— Eşti Creatorul? 

Micutul păru tare jenat. 

— Nu acela. Nu acela. Doar unul. Nu iau contracte 
pentru chestii mari, stelele, giganţii de gaz, pulsarii şi 
aşa mai departe. Sunt specializat în ceea ce ai numi 
lucrul pe comandă. Le aruncă o privire plină de mân- 
drie sfidătoare. Îmi fac singur toţi copacii, să ştiţi, 
mărturisi el. Meşteşug. Îţi ia ani să înveţi cum se face 
un copac. Chiar şi coniferele. 

— Oh, făcu Vânturache. 

— Nu aduc pe altcineva să îi termine. Fără sub- 
contractări, ăsta e mottoul meu. Afurisiții te lasă să 
aştepţi în timp ce ei instalează stele sau mai ştiu eu ce 
pentru altcineva. Micuţul oftă. Ştii, oamenii cred că 
trebuie să fie foarte uşor să creezi. Cred că nu trebuie 


FAUST Eric 109 
decât să mergi pe deasupra apelor şi să dai niţel din 
mâini. Nu e deloc aşa. 

— Nu? 

Micuţul se scărpină iar pe nas. 

— De exemplu, rămâi repede fără idei pentru 
fulgii de zăpadă. 

- Oh! 

— Începi să te gândeşti că ar fi floare la ureche să 
strecori câțiva identici. 

— Da? 

— Îţi zici: „Sunt un miliard bilioane de catralioane, 
n-o să bage nimeni de seamă“. Dar aici intervine pro- 
fesionalismul, într-un fel. 

— Da? 

— Unii oameni, ŞI aici creatorul aruncă o pri- 
vire tăioasă materiei neformate care tot mai curgea 
pe lângă ei, cred că e de ajuns să aplici câteva for- 
mule fizice de bază şi apoi să iei banii şi să fugi. 
Un miliard de ani mai târziu, cerul îţi picură pe la 
toate încheieturile, ai găuri negre cât capul de mari 
şi, când vrei să te plângi, la tejghea nu e decât o fată 
care spune că nu ştie unde e şeful. Cred că oamenii 
apreciază nota personală, nu? 

— Ah, făcu Vânturache. Deci... când oamenii sunt 
loviți de fulger... hm... nu e doar din cauza chestiilor 
ălora cu descărcări electrice, locuri înalte şi restul... 
hm... chiar vrei să se întâmple? 

— Oh, nu eu. Nu eu conduc lucrurile. E o treabă 
destul de grea să le construieşti, nu poţi să te aștepți 
să le şi exploatez. Mai există o grămadă de universuri, 

să ştii, adăugă el, cu un uşor ton acuzator în voce. Am 
o listă cât braţul tău de lungă. 

Băgă mâna sub el şi scoase o carte mare, legată în 
piele, părea nefolosită. Aceasta se deschise scârţâind. 

Vânturache simţi că îl trăgea cineva de robă. 

— Uite, zise Eric. Doar nu e chiar... El, nu? 

— El spune că e, răspunse Vânturache. 

— Ce căutăm aici? 

— Nu ştiu. 

Creatorul se uită urât la ei. 

— Puţină linişte, vă rog, zise el. 

— Dar ascultă, şuieră Eric, dacă într-adevăr e crea- 
torul lumii, atunci sendvișul e o relicvă religioasă! 

— Măiculiţă, îngâimă Vânturache. 

Nu mâncase de un car de ani. Se întrebă care era 
pedeapsa pentru mâncarea unui obiect de cult. Proba- 
bil una severă. 

— L-ai putea pune într-un templu pe undeva şi 
milioane de oameni ar veni să îl vadă. 

Grijuliu, Vânturache ridică felia de pâine de 
deasupra. 

— Nu are maioneză, spuse el. Se mai pune? 

Creatorul îşi drese glasul şi începu să citească cu 
voce tare. 


Astfel aluneca pe panta entropiei, o scânteie roşie 
mânioasă pe fundalul vârtejurilor interspaţiului. Era 
atât de furios acum, încât ultimele vestigii ale auto- 
controlului îl părăseau; pălăria elegantă cu micile 
ei coarne elegante devenise un punctişor stacojiu 


FAUST Eric 111 


atârnând de vârful uneia dintre uriaşele coarne de 
berbec răsucite care îi încadrau craniul. 

Cu un sunet aproape senzual, mătasea roşie de pe 
spatele lui se sfâşie şi aripile i se desfăcură. 

Sunt prezentate convenţional ca fiind din piele, dar 
pielea nu ar rezista mai mult de câteva secunde în acel 
mediu. În plus, nu se împătureşte prea bine. 

Aceste aripi erau făcute din magnetism şi spaţiu 
modelat, şi se întindeau până când ajungeau o draperie 
fină pe firmamentul incandescent şi băteau la fel de 
încet şi de inexorabil ca apariția civilizațiilor. 

Încă arătau ca de liliac, dar asta era doar de 
dragul tradiţiei. 

Undeva cam pe la al douăzeci şi nouălea mileniu, fu 
depăşit, cam pe nebăgate de seamă, de ceva mic, drept- 
unghiular şi, probabil, chiar mai furios decât era el. 


Opt vrăji pentru a face lumea. Vânturache ştia 
destul de bine asta. Ştia că acea carte care le conţinea 
era Octavo, deoarece încă exista în biblioteca Univer- 
sităţii Nevăzute — actualmente în interiorul unei cutii 
din fier sudat pe fundul unui puț special săpat, unde 
radiaţiile ei magice puteau fi ţinute sub control. 

Vânturache se întrebase cum începuse totul. Îşi ima- 
ginase un fel de explozie pe dos, cu gazele interstelare 
adunându-se bubuitor pentru a-l forma pe Marele 
A Tuin sau cel puţin un tunet, sau cam aşa ceva. 

În schimb, se auzi un slab zbârnâit muzical şi acolo 
unde nu existase Lumea Disc, Lumea Disc exista, ca 
şi cum până atunci ar fi stat ascunsă undeva. 

De asemenea, îşi dădu seama că senzaţia de cădere 
cu care atât de recent se obişnuise să trăiască era una 
cu care avea să şi moară. Când lumea apăru sub el, 
aduse oferta specială a acestui eon — gravitația, dispo- 
nibilă într-o varietate de forțe la cel mai apropiat corp 
planetar masiv. 

Spuse, aşa cum se întâmplă adesea în astfel 
de situații: 

— Aaaghh. 

Creatorul, încă şezând calm în aer, apăru lângă el 
în timp ce se prăbuşea. 

— Frumoşi nori, nu ţi se pare? Am făcut treabă 
bună cu norii, zise el. 

— Aaaghh, repetă Vânturache. 

— S-a întâmplat ceva? 

— Aaaghh. 

— Ăştia-s oamenii, spuse creatorul. Întotdeauna se 
grăbesc undeva. Se aplecă mai aproape. Nu ţine de mine, 
fireşte, dar adesea m-am întrebat ce vă trece prin cap. 

— Într-o clipă o să fie picioarele mele! ţipă 
Vânturache. 

Eric, căzând pe lângă el, îl trase de gleznă. 

— Nu aşa se vorbeşte cu creatorul universului! 
strigă el. Spune-i să facă ceva, să facă pământul moale 
sau altceva! 

— Oh, nu ştiu dacă aş putea face asta, zise creato- 
rul. E vorba de normele de cauzalitate. Inspectorul ar 
veni peste mine într-o, într-o, într-o perioadă de timp 
foarte scurtă, adăugă el. Probabil că v-aş putea oferi o 
mlaştină foarte moale. Sau nisipuri mişcătoare, că sunt 
foarte populare acum. Aş putea să vă ofer un pachet 

complet de nisipuri mişcătoare cu baltă şi mlaştină en 
suite, nu-i problemă. 

— ! spuse Vânturache. 

— Va trebui să vorbeşti niţel mai tare, îmi pare rău. 
Stai puţin. 

Se auzi un alt zbârnâit armonios. 

Când Vânturache îşi deschise ochii, stătea pe o 
plajă. La fel şi Eric. Creatorul plutea în apropiere. 

Vântul nu mai vâjâia pe lângă el. Nu avea nici 
măcar o vânătaie. 

— Am vârât o chestie în velocități şi poziţii, zise 
creatorul observându-i expresia. Acum: ce spuneai? 

— Voiam să mă opresc din căderea mortală, 
rosti Vânturache. 

— Oh! Bun. Mă bucur că s-a rezolvat, atunci. Cre- 
atorul se uită în jur zăpăcit. Nu mi-ai văzut cumva 
cartea? Parcă o aveam în mână când am început. Oftă. 
O să-mi pierd şi capul. Odată am făcut o lume întreagă 
şi am lăsat pe dinafară spaţiile dintre degete. Nu am 
putut să fac rost de ele la timp, am zis că pot să le 
strecor când o să fie pe stoc, am uitat complet de ele. 
Închipuieşte-ţi. Nimeni nu a băgat de seamă, desigur, 
pentru că evident că au evoluat acolo şi nu au ştiut că 
trebuia să existe spaţii dintre degete, dar în mod clar 
le-a provocat profunde probleme psihologice, să ştii. 
În adâncul sufletului, îşi dădeau seama că lipsea ceva, 
într-un fel. 

Creatorul îşi reveni. 

— Oricum, nu pot să ard gazul toată ziua, zise el. 
Cum spuneam, am o grămadă de treburi. 

— Multe? întrebă Eric. Credeam că e doar una. 

— Oh, nu! Sunt o mulțime, spuse creatorul înce- 
pând să dispară. Asta e mecanica cuantică, vezi tu. 
Nu o faci o dată şi gata. Nu, se tot ramifică. Variante 
multiple, aşa îi zice, e ca şi cum ai vopsi... ai vopsi... ai 
vopsi ceva foarte mare pe care trebuie să-l tot vopseşti, 
într-un fel. Poţi foarte bine să zici că trebuie să schimbi 
un singur detaliu, dar care, asta e adevărata problemă. 
Ei, mă bucur că v-am cunoscut. Dacă mai aveţi nevoie 
de ceva, ştiţi, o lună în plus sau mai ştiu eu ce... 

— Hei! 

Creatorul reapăru, cu sprâncenele ridicate în semn 
de mirare politicoasă. 

— Ce se întâmplă acum? întrebă Vânturache. 

— Acum? Păi, cred că o să apară nişte zei în curând. 
Nu durează mult până să vină, să ştii. Ca muştele la... 
ca muştele la... ca muştele. De obicei, sunt destul de 
vioi la început, dar curând se liniştesc. Cred că ei au 
grijă de oameni etcetera. Creatorul se aplecă înainte. 
Niciodată nu am fost bun la făcut oameni. Nu-mi ies 
mâinile şi picioarele ca lumea. Dispăru. 

Aşteptară. 

— Cred că de data asta chiar a plecat, spuse Eric 
după o vreme. Ce om drăguţ! 

— Cu siguranţă înţelegi mult mai mult despre moti- 
vul pentru care e lumea aşa după ce vorbeşti cu el, 
zise Vânturache. 

— Ce e mecanica cuantică? 

— Nu ştiu. Cred că o doamnă care repară cuan- 
tumuri. 

Vânturache se uită la sendvişul cu ou şi creson 
pe care încă îl ținea în mână. Tot nu avea maioneză, 

iar pâinea era udă, dar abia peste mii de ani avea să 
mai fie unul. Trebuia să aibă loc naşterea agriculturii, 
domesticirea animalelor, evoluţia cuţitului pentru unt 
din strămoşii lui primitivi de silex, dezvoltarea tehno- 
logiei laptelui — şi, dacă exista vreo dorinţă de a face 
o treabă bună, cultivarea măslinilor, a plantelor de 
piper, apariția salinelor, a proceselor de fermentație 
a oţetului şi a tehnicilor chimiei alimentare elemen- 
tare — înainte ca lumea să vadă încă unul ca acesta. 
Era unic, un mic triunghi alb plin de anacronisme, 
pierdut şi singur-singurel într-o lume neprietenoasă. 

Muşcă din el oricum. Nu era prea bun. 

— Ceea ce nu pricep, spuse Eric, este de ce 
suntem aici. 

— Înţeleg că nu este o întrebare filosofică, zise Vân- 
turache. Bănuiesc că ai vrut să zici: de ce sunt aici, la 
începuturile creaţiei, pe această plajă care aproape că 
n-a fost folosită? 

— Da. Asta am vrut să zic. 

Vânturache se aşeză pe un bolovan şi oftă. 

— Cred că e destul de evident, nu? rosti el. Voia: să 
trăieşti veşnic. 

— Nu am zis nimic despre călătoria în timp, spuse 
Eric. Am zis foarte clar că nu vreau şmecherii. 

— Nu e nici o şmecherie. Dorinţa încearcă să te 
ajute. Adică, e destul de evident dacă stai să te gân- 
deşti. „„Veşnic“ înseamnă toată durata timpului şi a 
spaţiului. Veşnic. Vecie. Înţelegi? 

— Adică, trebuie să începi de la căsuţa de start? 

— Exact. 

— Dar nu e bine! O să treacă ani întregi până să mai 
apară cineva! 

— Secole, îl corectă Vânturache posomorât. Milenii. 
leuni. Şi o să fie tot felul de războaie, monştri şi altele. 
Cea mai mare parte a istoriei e cam oribilă dacă priveşti 
cu atenție. Sau chiar fără să te uiţi cu mare atenție. 

— Dar ideea era că voiam să continui să trăiesc de 
acum, zise Eric înnebunit. Adică, de arunci. Adică, 
uită-te la locul ăsta. Fără fete. Fără oameni. Fără nimic 
de făcut duminica seara... 

— Nici măcar nu o să aibă seri de dumincă pentru 
nişte mii de ani, spuse Vânturache. Doar seri. 

— Trebuie să mă duci înapoi imediat, zise Eric. Îţi 
ordon. Piei! 

— Dacă mai spui asta o singură dată, îți trag o ure- 
cheală, rosti Vânturache. 

— Dar nu trebuie decât să pocneşti din degete! 

— N-o să meargă. Ţi-ai primit cele trei dorințe. 
Scuze. 

— Ce mă fac? 

—-Păi, dacă vezi ceva târându-se afară din mare 
şi încercând să respire, ai putea încerca să îi spui să 
nu se obosească. 

— ŢI se pare amuzant, nu? 

— E destul de haios, dacă tot ai adus vorba, zise 
Vânturache, lipsit de expresie. 

— Atunci, gluma o să se cam răsufle în decursul 
anilor, spuse Eric. 

— Ce? 

— Păi, doar n-o să pleci nicăieri, nu? Va trebui să 
stai cu mine. 

— Prostii, o să... Vânturache se uită în jur cu dispe- 
rare. „O să ce?“ se gândi el. 

Valurile se rostogoleau liniştit pe plajă, deocam- 
dată nu prea puternic, deoarece încă îşi pipăiau dru- 
mul. Prima maree se apropia, cu grijă. Nu exista o 
linie a țărmului atinsă de maree, nici o dungă pestriță 
de alge vechi şi carapace care să dea vreo idee despre 
ce se aştepta de la ea. Aerul avea mirosul proaspăt, 
curat al aerului care încă trebuie să cunoască emanaţi- 
ile solului unei păduri sau toate amănuntele sistemului 
digestiv al unei rumegătoare. 

Vânturache crescuse în Ankh-Morpork. Îi plăcea 
aerul care se plimbase niţel, care ajunsese să cunoască 
oameni, în care se trăise. 

— Trebuie să ne întoarcem, zise el apăsat. 

— Asta spuneam şi eu, rosti Eric cu răbdarea 
încercată. 

Vânturache mai luă o îmbucătură din sendviş. 
Privise moartea în față de multe ori sau, mai precis, 
Moarte privise de multe ori în ceafa lui care se depărta 
rapid şi, dintr-odată, posibilitatea de a trăi veşnic nu 
îl mai atrăgea. Fireşte, erau marile întrebări la care ar 
fi putut afla răspunsurile, precum ar fi cum a evoluat 
viața şi tot restul, dar dacă te uitai la asta ca la un mod 
de a-ți petrece tot timpul liber pentru următorul infi- 
nit nu la fel de atrăgător ca o plimbare liniştită într-o 
seară pe străzile din Ankh. 

Totuşi, obținuse un strămoş. Asta era ceva. Nu 
oricine avea un strămoş. Ce ar fi făcut strămoșul lui 
într-o situaţie ca asta? | 

Nu ar fi fost acolo. 

Fi, da, fireşte, dar în afară de asta, ar fi... s-ar fi 
folosit de gândirea militară ascuţită pentru a cugeta la 
uneltele disponibile, asta ar fi făcut. 

Avea: obiect, sendviş cu ou şi creson pe jumătate 
mâncat. Nimic de ajutor aici. Îl aruncă. 

Avea: obiect, el însuşi. Trase un băț din nisip. Nu 
era sigur la ce i-ar fi folosit, dar putea reveni la asta 
mai târziu. 

Avea: element, Eric, demonolog de treisprezece ani 
şi punct de detonare al acneei. 

Cam asta era tot. 

Se uită o vreme fix la nisipul proaspăt şi curat, 
mâzgălind în el. 

Apoi spuse, încetişor: 

— Eric. Vino aici o clipă... 


Valurile erau mult mai puternice acum. Chiar înțe- 
leseseră cum stătea treaba cu mareea şi încercau niţel 
flux şi reflux. | 

Astfgl se materializă într-un norişor de fum albastru. 

— Aha! făcu el, dar asta nu prea prinse pentru că nu 
era nimeni să audă. 

Se uită în jos. Erau urme de paşi în nisip. Cu sutele. 
Mergeau înainte şi înapoi, ca şi cum ceva ar fi căutat 
înnebunit, apoi ar fi dispărut. 

Se apropie mai mult. Era greu de distins, cu toate 
urmele şi efectele vântului. şi ale mareei, dar chiar la 
buza malului, pe care valurile tot înaintau, erau sem- 
nele de neconfundat ale unui cerc magic. 

Mareea îşi continuă treaba. Mai departe pe plajă, 
ultimul val se scurse într-o deschizătură în pietre şi 

noul soare bătu pe rămăşiţele ude dintr-un sendviş cu 
ou ŞI creson pe jumătate mâncat. Acţiunea mareei îl 
întoarse cu faţa în jos. Mii de bacterii se treziră deo- 
dată în mijlocul unei explozii de gust şi începură să se 
înmulțească nebuneşte. 

Dacă ar fi fost nişte maioneză, viața ar fi putut ieşi 
mult mai diferită. Mai picantă şi poate cu niţel mai 
multă cremă în ea. 


Călătoria prin mijloacele magice avea dezavan- 
taje majore. Aveai senzaţia că stomacul îţi rămânea în 
urmă. ȘI mintea ţi se umplea de groază pentru că des- 
tinaţia era întotdeauna cam nesigură. Nu că ai fi putut 
ajunge oriunde. „Oriunde“ reprezenta o gamă de vari- 
ante foarte restrânsă în comparaţie cu felul de locuri 
în care magia te putea transporta. Călătoria în sine era 
simplă. Să ajungi la o destinaţie care, de exemplu, ţi-ar 
fi permis să supraviețuieşti în toate cele patru dimen- 
siuni deodată cerea mult efort. 

De fapt, probabilitatea de eroare era atât de uriaşă, 
încât părea cam discordant să ieşi într-o cavernă cu 
nisip pe jos, destul de obişnuită. 

Conţinea, pe peretele opus, o uşă. 

Nu încăpea îndoială că era o uşă amenințătoare. 
Arăta ca şi cum creatorul ei studiase toate uşile de 
celulă pe care le putuse găsi şi apoi se dusese şi pro- 
dusese o versiune pentru, cum ar fi, întreaga orchestră 
vizuală. Era mai mult o poartă. Un avertisment stră- 
vechi şi probabil înspăimântător era săpat deasupra 

arcade: ei fărâmicioase, dar era destinat să rămână 
necitit pentru că deasupra lui cineva lipise un afiş 
lucios în alb şi roşu pe care scria: „Nu Trebuie Să Fu 
«Afurisib> Să Munceşti Aici, Dar Ajută!!!“ 

Vânturache se uită printre gene la afiş. 

— Fireşte că pot să-l citesc, zise el. Doar că nu-mi 
vine să-l cred. 

— Semnele de exclamare multiple, continuă 
el, clătinând din cap, sunt dovada sigură a unei 
minţi bolnave. 

Se uită în spate. Contururile strălucitoare ale cercu- 
lui magic al lui Eric deveniră mai slabe şi se stinseră. 

— Nu sunt mofturos, mă înţelegi, spuse el. Doar că 
parcă ziceai că poţi să ne duci înapoi în Ankh. Asta nu 
e Ankh. Îmi dau seama după detaliile mărunte, cum 
ar fi umbrele roşii pâlpâitoare şi ţipetele din depărtare. 
În Ankh, ţipetele sunt de obicei mult mai aproape, 
adăugă el. 

— Cred că m-am descurcat foarte bine să îl fac 
să meargă, zise Eric înfuriindu-se. Nu ar trebui să 
poţi face cercuri magice invers. În teorie, înseamnă 
că tu stai în cerc şi realitatea se mișcă în jurul tău. 
Cred că m-am descurcat foarte bine. Vezi tu, adăugă 
el, glasul vibrându-i dintr-odată de entuziasm, dacă 
rescrii codexul sursă şi, aici e partea dificilă, treci 
totul printr-un... 

— Da, da, foarte isteţ, ce-o să vă mai treacă prin 
cap, spuse Vânturache. Chestia e că suntem, eu cred 
că e destul de posibil să fim în Infern. 

— Oh? 

Lipsa de reacție a lui Eric îl făcu pe Vânturache 
curios. 

— Ştii, adăugă el. Locul ăla cu mulți demoni în el? 

— Oh? 

— În general, se consideră că nu e un loc în care e 
bine să fii, zise Vânturache. 

— Crezi că am putea fi în stare să explicăm? 

Vânturache se gândi la asta. Nu era prea sigur, 
dacă mergeai direct la esenţă, ce îți făceau demonii. 
Dar ştia ce îți făceau oamenii şi, după o viaţă petre- 
cută în Ankh-Morpork, acest loc s-ar fi putut dovedi a 
fi mai bun. Mai cald, oricum. 

Se uită la ciocănelul de la uşă. Era negru şi oribil, 
dar asta nu conta pentru că era şi legat, astfel încât 
să nu poată fi folosit. Lângă el, cu toate semnele că 
fusese montat de curând de cineva care nu ştia ce face 
ŞI nici nu voia să o facă, era un buton montat în tâm- 
plăria spartă. Vânturache îl împunse şovăielnic. 

Sunetul pe care îl scoase ar fi putut fi odată o melo- 
die îndrăgită, poate chiar una scrisă de un compozitor 
talentat căruia 1 se acordase, pentru un scurt moment 
extatic, accesul la muzica sferelor. Acum, totuşi, făcea 
doar bing-BONG-ding-DONG. 

Și ar fi fost o utilizare leneşă a limbajului să spui 
că ceea ce deschise uşa era un coşmar. De obicei, coş- 
marurile sunt chestii cam ţicnite şi este foarte greu 
să îi explici unui ascultător ce a fost aşa de îngrozitor 
la faptul că şosetele tale au prins viață sau la mor- 
covii uriaşi care săreau din gardurile vii. Acesta era 
acel lucru înspăimântător care putea fi creat doar de 
cineva care se apucase să gândească lucruri oribile 

foarte clar. Avea mai multe tentacule decât picioare, 
dar mai puţine braţe decât capete. 

De asemenea, avea un ecuson. 

Pe ecuson scria: „Mă numesc Urglefloggah, 
Sămânţa Gheenei şi Paznic Detestat al Porții Groazei: 
Cum Vă Pot Ajuta?“ 

Nu era foarte încântat de asta. 

— Da? scrâşni el. 

Vânturache încă citea ecusonul. 

— Cum ne poți ajuta? spuse el îngrozit. 

Urglefloggah, care semăna niţel cu răposatul 
Quezpestecoati, scrâşni din unii dintre dinţii săi. 

— Salut... are, intonă el, în felul cuiva căruia îi 
fusese explicat răbdător scenariul de către altcineva 
înarmat cu un fier de marcat înroşit în foc. Mă numesc 
Urglefloggah, Sămânţa Gheenei, şi sunt gazda dum- 
neavoastră astăzi... Permiteţi-mi să fiu primul care vă 
urează bun venit în luxosul nostru... 

— Stai aşa, zise Vânturache. 

— ... Ales pentru confortul dumneavoastră... 
hurui Urglefloggah. 

— Ceva e în neregulă aici, spuse Vânturache. 

— ... Respectând întru totul dorințele DUM- 
NEAVOASTRĂ, clientul... continuă demonul 
cu stoicism. 

— lartă-mă, făcu Vânturache. 

— ... Cât mai plăcut posibil, zise Urglefloggah. 

Scoase un zgomot ca un suspin de uşurare, de 
undeva din adâncul mandibulelor sale. Acum părea să 
asculte pentru prima dată. 

— Da? Ce? spuse el. 

— Unde suntem? zise Vânturache. 

Diferite guri zâmbiră. 

— Ciocul mic, muritorilor! 

— Ce, suntem într-o pasăre? 

— Târâți-vă şi chirciţi-vă, muritorilor! se corectă 
demonul, căci sunteți condamnaţi la eternă... Se 
opri şi scoase un scâncet slab. Va urma o perioadă 
de terapie de corecție, se corectă el iar, scuipând 
fiecare cuvânt, care sperăm să fie cât mai instruc- 
tivă şi plăcută posibil, respectând toate drepturile 
DUMNEAVOASTRĂ, clientul. 

Se uită la Vânturache cu câțiva ochi. 

— Îngrozitor, nu? spuse el cu o voce mai normală. 
Nu da vina pe mine. Dacă era după mine, ar fi bătrâ- 
nele iucruşoare arzătoare drept în aia, într-o clipită. 

— Asta este ladul, nu? zise Eric. Am văzut imagini. 

— Sunteţi chiar aici, spuse demonul tânguitor. 

Se aşeză sau, cel puţin, se împături într-un 
fel complicat. 

— Serviciul cu publicul, asta era. Oamenii simțeau 
că ne dădeam interesul, că nu erau doar numere, ci, în 
fine, victime. Aveam o tradiţie a serviciului. Vezi să 
nu-i pese lui. Dar de ce vă spun eu vouă problemele 
mele? Nu că nu aţi avea şi voi destule, fiind morţi şi 
ajungând aici. Nu sunteţi muzicanți, nu? 

— De fapt, noi nici nu suntem mor... începu 
Vânturache. 

Demonul îl ignoră, însă se ridică şi începu să 
meargă greoi pe coridorul umed şi rece, făcându-le 
semn să îl urmeze. 


124 TERRY PRATCHETT 


— Chiar aţi fi urât locul ăsta dacă eraţi muzicanți. 
L-aţi fi urât mai mult, adică. Zidurile cântă muzică 
toată ziua, bine, el îi spune muzică, eu n-am nimic 
împotriva unei melodii drăguţe, să ştiţi, ceva pe care 
să țipi, dar asta nu e, adică, am auzit că ar trebui să 
avem toate melodiile bune, aşa că de ce avem chestiile 
astea care sună ca şi cum cineva ar fi pornit pianul şi 
apoi ar fi plecat, şi l-ar fi lăsat aşa? 

— De fapt... 

— Şi mai sunt şi ghivecele cu flori. Nu mă înţe- 
legeţi greşit, îmi place să văd şi eu un pic de ver- 
deaţă. Doar că unii dintre băieţi spun că astea nu sunt 
plante adevărate, dar eu zic că trebuie să fie, nimeni 
în toate minţile nu ar face o plantă care arată ca o 
piele verde-închis şi care miroase ca un lemur mort. 
El zice că dă locului un aspect prietenos şi deschis. 
Aspect prietenos şi deschis! Am văzut grădinari pri- 
cepuţi cedând şi izbucnind în plâns. Vă spun, au zis 
că tot ce le-am făcut după aceea a părut mai bun. 

— Morți nu este cum am fi noi... rosti Vânturache, 
încercând să vâre cuvintele într-o pauză a monologu- 
lui nesfârşit al lucrului, dar era prea târziu. 

— Aparatul de cafea, acum, asta cu aparatul de 
cafea e bună, recunosc. Nu obişnuiam decât să îi îne- 
căm pe oameni în lacuri de pipi de pisică, nu îi făceam 
să îl cumpere la ceaşcă. 

— Nu suntem morţi! strigă Eric. 

Urglefloggah se opri legănându-se. 

— Bineînţeles că sunteți morţi, spuse el. Altfel, nu 
ați fi aici. Nu pot să-mi imaginez oameni vii care să 
vină aici. N-ar rezista nici Cinci minute. 

Îşi deschise câteva dintre guri, scoțând la iveală o 
varietate de colți. 

— Hm, hm, adăugă el. Dacă aş prinde vreun om 
VIU aici... 

Nu degeaba supraviețuise Vânturache ani întregi 
în complexitățile paranoice ale Universităţii Nevăzute. 
Se simţea aproape ca acasă. Reflexele îi funcţionară 
cu o precizie incredibilă. 

— Adică, nu ţi s-a spus? zise el. 

Era greu să vezi dacă expresia lui Urglefloggah se 
schimbă, doar şi pentru că era greu să ştii ce parte 
din el avea expresia, dar, în mod clar, proiectă un aer 
familiar de nesiguranţă bruscă şi revoltată. 

— Ce să mi se spună? zise el. 

Vânturache se uită la Eric. 

— Ai crede că le spun oamenilor, nu? 

— Ce să le spu... argarg, făcu Eric, prinzându-se 
de gleznă. 

— Ăsta e managementul modern, zise Vânturache, 
faţa lui radiind o preocupare furioasă. Se apucă şi fac 
toate schimbările astea, toate aceste noi amenajări şi îi 
consultă oare pe cei care formează coloana... 

— ... Exoscheletul... îl corectă demonul. 

— ... Sau altă structură chitinoasă sau de calciu a 
organizației? încheie Vânturache, elegant. 

Aşteptă răbdător ceea ce ştia că avea să urmeze. 

— Nu ei, zise Urglefloggah. Sunt prea ocupați să 
pună afişe, aşa e. 

— Cred că e dezgustător, spuse Vânturache. 

— Ştii, zise Urglefloggah, că nu mă lasă la sărbă- 
toarea Club 18 000 — 30 000? Cică sunt prea bătrân. 
Cică o să stric distracţia. 

— Unde o să ajungă Iadul? spuse Vânturache 
compătimitor. 

— Niciodată nu vin aici Jos, să ştii, zise demonul 
pleoştindu-se niţel. Niciodată nu îmi spun nimic. Oh, 
da, foarte important, doar să păzeşti poarta aia afuri- 
sită e cel mai important, nu cred! 

— Uite, rosti Vânturache. N-ai vrea să vorbesc cu 
ei, ce zici? 

— Stau aici atâtea ore, îi conduc înăuntru... 

— Poate dacă am vorbi cu cineva? spuse Vânturache. 

Demonul pufni, din mai multe nasuri odată. 

— Ai vrea? zise el. 

— Aş fi fericit, răspunse Vânturache. 

Urglefloggah se însenină niţel, dar nu prea mult, 
pentru orice eventualitate. 

— N-are ce să strice, nu? spuse el. 

Vânturache îşi adună curajul şi bătu creatura pe 
ceea ce spera din toată inima că era spatele ei. 

— Nu-ţi face griji pentru asta, zise el. 

— E foarte drăguţ din partea ta. 

Vânturache se uită peste grămada tremurătoare 
la Eric. 

— Ar trebui să mergem, spuse el. Să nu întârziem 
la întâlnire. 

Făcu semne înnebunite peste capul demonului. 

Eric rânji. 

— Da, aşa e, întâlnirea, zise el. 

Merseră pe coridorul larg. 

Eric începu să chicotească isteric. 

— Acum fugim, nu? spuse el. 

— Acum mergem, zise Vânturache. Doar mergem. 
Partea importantă este să te porți nonşalant. Partea 
importantă este să alegi momentul potrivit. 

Se uită la Eric. 

Eric se uită la el. 

În spatele lor, Urglefloggah scoase un sunet de 
tocmai-m-am-prins. 

— Cam acum? făcu Eric. 

— Cam acum cred că ar fi bine, da. 

Fugiră. 


Iadul nu era ceea ce Vânturache fusese făcut să 
creadă, deşi existau semne a ce ar fi putut să fi fost 
odată — câțiva bulgări de zgură într-un colț, o urmă 
urâtă de arsură pe tavan. Era arzător, totuşi, cu acel fel 
de căldură pe care o obţii fierbând aerul într-un cuptor 
ani întregi... 

Iadul, se sugerase, sunt ceilalţi. 

Asta li se păruse întotdeauna o surpriză multor 
demoni muncitori, care întotdeauna crezuseră că ladul 
însemna să înfigi lucruri ascuţite în oameni şi să îi 
împingi în lacuri de sânge şi tot aşa. 

Aceasta deoarece demonii, ca majoritatea oameni- 
lor, nu reuşesc să facă deosebirea dintre trup şi suflet. 

De fapt, după cum observaseră mulțimi de regi 
ai demonilor, exista o limită a ceea ce puteai face 
unui suflet cu, de exemplu, o pensetă încinsă la roşu, 
deoarece chiar şi sufletele destul de rele şi de corupte 
erau destul de istețe să îşi dea seama că, de vreme 

ce nu aveau trupul necesar şi terminațiile nervoase 
prinse de ele, nu exista nici un motiv real, în afară de 
forţa obişnuinţei, pentru care să sufere dureri chinu- 
itoare. Aşa că nu mai sufereau. Demonii continuau 
să o facă, oricum, deoarece prostia totală face parte 
din ce înseamnă a fi demon, dar cum nimeni nu mai 
suferea, nici lor nu le mai făcea mare plăcere şi toată 
treaba era fără rost. Secole întregi de lipsă de sens. 

Astfgl adoptase, fără a-şi da seama ce făcea, o 
nouă şi radicală abordare. 

Demonii se pot mişca interdimensional şi astfel el 
găsise ingredientele de bază pentru echivalentul foarte 
util al unui lac de sânge, cum ar veni, pentru suflet. 
„Învăţaţi de la oameni, le spusese el lorzilor demo- 
nilor. Învăţaţi de la oameni. E uimitor ce poţi învăţa 
de la oameni.“ 

lei, de exemplu, un anume fel de hotel. Este, pro- 
babil, varianta englezească a unui hotel american, dar 
condus cu acel geniu englezesc unic de a lua ceva 
american şi a scoate din el singurul aspect care merită, 
astfel încât te pomeneşti cu un fast-food încet, West 
Country, muzică occidentală şi, bine, acest hotel. 

Este ziua în care se închide devreme. Barul e 
doar o masă cu blat din cioburi de sticlă roz-pastel 
şi O frapieră idioată pe ea, pusă într-un colț, şi nu va 
fi deschis multe ore de acum înainte. Mai adaugi 
ploaie şi laşi ca singurul canal disponibil pe singu- 
rul televizor să fie, poate, Channel Four galez, care 
îşi transmite obişnuitul lui eisteddfod! sucit de la 


! Eisteddfod — festival galez de muzică şi poezie, a cărui 
tradiţie datează din secolul al XII-lea. (n.tr.) 

Pant-y-gyrdl. Şi există o singură carte în acest hotel, 
lăsată în urmă de o victimă anterioară. Este una dintre 
acelea pe care numele autorului este scris pe copertă 
cu litere aurii şi în relief, mai mare decât titlul şi, pro- 
babil, are şi un trandafir şi un glonţ pe ea. Jumătate 
dintre pagini lipsesc. 

Şi singurul cinematograf din oraş rulează ceva cu 
subtitrări şi umbrele franțuzeşti. 

lar apoi opreşti timpul, dar nu şi experienţa, aşa 
încât pare că însuşi puful din mochetă se ridică treptat 
pentru a-ţi umple creierul şi în gură începi să ai un 
gust ca de proteză veche. 

Şi apoi faci ca asta să dureze pe vecie. Asta înseamnă 
mai mult decât de acum până la ora deschiderii. 

Iar apoi o distilezi. 

Fireşte că Lumii Disc îi lipsesc mai multe dintre 
obiectele descrise mai sus, dar plictiseala este univer- 
sală şi Astfgl obținuse în Iad un tip deosebit de ales de 
plictiseală, care este acela pe care îl capeţi atunci când 
a) te costă bani şi b) are loc în timp ce tu ar trebui să 
te simţi bine. 

Cavernele care se deschiseră în fața lui Vân- 
turache erau pline de ceață şi de parvane pline de 
gust. Din când în când, ţipete de plictiseală se ridi- 
cau dintre plantele în ghivece, dar în mare parte era 
tăcerea îngrozitor de paralizantă a creierului uman 
fiind transformat în brânză topită dinspre interior 
spre exterior. 

— Nu înțeleg, zise Eric. Unde sunt cuptoarele? 
Unde sunt flăcările? Unde, adăugă el, plin de speranţă, 
sunt sucubii? 

Vânturache se uită la cea mai apropiată dovadă. 

Un demon neconsolat, al cărui ecuson proclama 
că era Azaremoth, Putoarea Respiraţiei de Câine şi, 
în plus, spera ca, totuşi, cititorul să aibă o zi plăcută, 
şedea pe marginea unei gropi puţin adânci, în care se 
afla o stâncă de care era răstignit un om. 

O pasăre care părea foarte obosită stătea lângă el. 
Vânturache crezu că papagalul lui Eric o păţise urât, 
dar această pasăre trecuse în mod clar prin storcătorul 
Vieţii. Arăta ca şi cum mai întâi ar fi fost jumulită, 
apoi penele i-ar fi fost înfipte la loc. 

Curiozitatea învinse laşitatea obişnuită a lui 
Vânturache. 

— Ce se petrece? întrebă el. Ce i se întâmplă omului? 

Demonul încetă să mai bată cu călcâiele în mar- 
ginea gropii. Nu îi dădu prin cap să îl întrebe pe 
Vânturache ce căuta acolo. Presupuse că nu ar fi fost 
acolo dacă nu ar fi avut dreptul de a fi. Alternativa 
era incredibilă. 

— Nu ştiu ce a făcut, zise el, dar când am venit eu 
aici pedeapsa lui era să fie legat în lanţuri de stânca aia 
ŞI în fiecare zi un vultur să coboare şi să îi mănânce 
ficatul. Asta e o tortură de demult. 

— Acum nu pare să îl atace, spuse Vânturache. 

— Nu. S-a schimbat totul. Acum, coboară în zbor în 
fiecare zi şi îi povesteşte despre operaţia lui de hernie. 
Acum e eficient, recunosc, zise demonul cu tristeţe, 
dar nu este ce aş numi eu tortură. 

Vânturache se întoarse cu spatele, dar nu îna- 
inte de a zări expresia de agonie de pe fața victimei. 
Era îngrozitoare. 

câtorva oameni înlănţuiți care gemeau li se arătau nişte 

desene. În faţa lor, un demon citea dintr-un scenariu. 

— ... Alci e când am fost în Al Cincilea Cerc, dar 
nu se vede unde am stat, e chiar în stânga acolo şi ăsta 
este cuplul acela ciudat pe care l-am cunoscut, nici n-o 
să credeți, locuiesc pe Câmpiile de Gheaţă ale Pieirii, 
chiar lângă... 

Eric se uită la Vânturache. 

— Le arată poze cu el în vacanţă? spuse el. 

Amândoi ridicară din umeri şi merseră mai 
departe, clătinând din cap. 

Apoi urmă un deluşor. La poalele lui era un bolo- 
van rotund. Lângă el şedea un bărbat încătuşat, cu fața 
disperată îngropată în palme. Un demon verde şi pitic 
stătea lângă el, aproape prăvălindu-se sub greutatea 
unei cărți enorme. 

— Am auzit de asta, zise Eric. Un om care a sfidat 
zeii sau cam aşa ceva. Trebuie să tot împingă bolo- 
vanul la deal chiar dacă se rostogoleşte înapoi de 
fiecare dată... 

Demonul ridică privirea. 

— Dar mai întâi, ciripi el, trebuie să asculte Nor- 
mele Nesănătoase şi de Nesiguranţă cărora li se 
supune Ridicarea şi Mutarea Obiectelor Mari. 


Volumul 93 din Comentarii, de fapt. Normele în 
sihe formau încă 1 440 de volume. Partea 1, adică. 


Lui Vânturache îi plăcuse întotdeauna plicti- 
seala, preţuind-o doar şi pentru valoarea pe care i-o 

dădea raritatea. Întotdeauna i se păruse că singurele 
dăți din viața lui când nu fusese urmărit, închis sau 
lovit erau cele când fusese lăsat să cadă de pe dife- 
rite lucruri şi, deşi căderea de foarte sus părea întot- 
deauna la fel, nu se punea ca „plictiseală“. Singura 
dată de care își putea aduce aminte cu un anumit 
grad de afecţiune era intervalul scurt în care fusese 
bibliotecar-aţutor la Universitatea Nevăzută, când nu 
erau prea multe de făcut în afară de a citi cărți, a te 
asigura că provizia de banane a bibliotecarului nu se 
terminase şi, rareori, a-l ajuta cu un grimeur deose- 
bit de recalcitrant. 

Acum îşi dădea seama ce făcea ca plictiseala să 
fie atât de atractivă. Era faptul că ştia că lucrurile mai 
rele, lucrurile periculos de interesante se petreceau 
chiar după colţ şi că tu nu aveai de-a face cu ele. Pen- 
tru ca plictiseala să fie plăcută, trebuia să fie ceva cu 
care să o compari. 

Pe când aceasta era doar plictiseală peste şi mai 
multă plictiseală, acumulându-se până când devenea 
un baros uriaş şi zdrobitor care paraliza toate gân- 
durile şi experienţa, şi lovea eternitatea până când o 
transforma în ceva moale ca flanela. 

— E îngrozitor, spuse el. 

Omul înlănțuit îşi ridică faţa trasă. 

— Mie-mi zici? făcu el. Într-o vreme, îmi plăcea să 
împing bolovanul la deal. Puteai să te opreşti să mai 
schimbi o vorbă, vedeai ce se mai întâmpla, puteai 
încerca diferite feluri de prindere şi tot aşa. Eram şi 
un fel de atracţie pentru turişti, oamenii mă arătau cu 

degetul. N-aş spune că era distractiv, dar îţi dădea un 
scop în viața de apoi. 

— Iar eu îl ajutam, zise demonul, cu glasul tremurând 
de indignare mâhnită. Ti-am mai dat câte o mână de aju- 
tor, uneori, nu? Îi mai spuneam câte o bârfă şi aşa mai 
departe. Într-un fel, îl încurajam când se rostogolea îna- 
poi ŞI aşa mai departe. Ziceam chestii ca: „hopa, iar se 
duce nenorocitul“, şi el făcea: „La naiba“. Ne-am simțit 
bine, nu? Ce vremuri minunate! zise suflându-şi nasul. 

Vânturache tuşi. 

— E prea mult, spuse demonul. Eram fericiţi pe vre- 
muri. Nu că ar fi făcut prea mare rău cuiva şi, bine, 
eram împreună în asta. 

— Aşa e, zise omul înlănțuit. Ştiai că, dacă îţi 
cunoşteai lungul nasului, aveai şansa să scapi într-o 
Zi. Ştii că acum o dată pe săptămână trebuie să mă 
opresc ca să iau lecții de meserii? 

— Asta trebuie să fie drăguţ, spuse Vânturache, 
nesigur. 

Omul miji ochii. 

— Împletirea coşurilor? zise el. 

— Sunt aici de optsprezece milenii, demon şi imp, 
mormăi demonul. Mi-am învăţat meseria, să ştii. Opt- 
sprezece mii de ani nenorociţi la coada furcii şi acum 
asta. Să citesc o... 

Un bubuit sonic răsună în tot ladul. 

— Vai, vai, spuse demonul. S-a întors El. Mai şi 
pare mânios. Mai bine revenim la lucru. 

Si, într-adevăr, în toate cercurile lui Hades, 
demoni şi damnaţi gemeau la unison şi se întorceau la 
iadurile personale. 

Omul înlănţuit începu să transpire. 

— Uite, Vizzimuth, zise el, n-am putea să sărim unu 
sau două paragrafe... 

— E treaba mea, spuse demonul nefericit. Ştii că El 
verifică, e mai mult decât munca mea... 

Se întrerupse, îi aruncă lui Vânturache o grimasă 
tristă și, cu o gheară blândă, bătu uşurel pe spate per- 
sonajul care hohotea. 

— Uite cum facem, zise el cu blândeţe, o să sar 
unele dintre subclauze. 

Vânturache îl apucă pe Eric de umăr, iar acesta 
nu se opuse. 

— Mai bine am pleca, spuse el încetişor. 

— Chiar este oribil, zise Eric în timp ce se îndepăr- 
tau. Îi face răului un nume rău. 

— Hm, spuse Vânturache. 

Nu îi plăcea cum suna că El se întorsese şi că El 
cra mânios. De fiecare dată când cineva destul de 
important pentru a merita majuscule era mânios, de 
obicei era mânios pe el. 

— Dacă ştii aşa multe despre acest loc, zise el, poate 
îți aduci aminte cum se iese? 

Eric se scărpină în cap. 

— Ajută dacă unul dintre voi e fată, spuse el. Con- 
form mitologiei ephebiene, e o fată care coboară aici 
în fiecare iarnă. 

— Ca să stea la cald? 

— Cred că povestea spune că ea de fapt creează 
iarna, într-un fel. 

— Am cunoscut femei ca asta, zise Vânturache, 
dând din cap cu înţelepciune. 

— Sau te ajută să ai o liră, cred. 

— Ah! Aici s-ar putea să fim pe teren mai sigur, 
spuse Vânturache. 

Se gândi o clipă, apoi adăugă: 

— Hm! Am câteva monede în buzunar... 

— Una la care se cântă, zise Eric răbdător. 

— Oh! 

— Şi, ŞI, şi când chiar pleci, dacă te uiţi în urmă... 
cred că pe undeva apar rodiile sau, sau, sau te trans- 
formi într-o bucată de lemn. 

— Eu nu mă uit niciodată în urmă, spuse Vântura- 
che cu fermitate. Una dintre primele reguli ale fugii 
este să nu te uiţi niciodată în urmă. 

În spatele lor se auzi un urlet. 

— Mai ales când auzi zgomote puternice, continuă 
Vânturache. Când e vorba de laşitate, asta deosebeşte 
bărbaţi de oi. Fugi drept înainte. 

Îşi apucă poalele robei. 

Şi fugiră şi tot fugiră, până când o voce cunoscută 
rosti: 

— Staţi aşa, dragi băieţi! Hopa sus! Uimitor cum te 
întâlneşti cu vechi prieteni aici Jos. 

Şi o altă voce făcu: 

— Cumiizice? Cumiizice? 


— Unde sunt! 

Lorzii inferiori ai ladului tremurau. Avea să fie 
îngrozitor. Se putea chiar să se lase cu o informare 
scrisă. 

— Nu se poate să fi scăpat, scrâşni Astfgl. Sunt pe 
aici, pe undeva. De ce nu sunteţi în stare să îi găsiți? 
Sunt înconjurat de incompetenţi la fel ca şi de proşti? 

— Stăpâne... 

Prinții demonilor se întoarseră. 

Cel care vorbise era ducele Vassenego, unul dintre 
cei mai bătrâni demoni. Cât de bătrân, nimeni nu ştia. 
Dacă nu fusese chiar el cel care inventase păcatul ori- 
ginar, atunci cel puţin făcuse una dintre primele copii. 
În privinţa purei cutezanţe şi a necinstei ar fi putut 
trece drept om şi, de fapt, de obicei lua forma unui 
avocat bătrân, cam trist şi care avea un vultur prin 
arborele genealogic. 

Şi fiecare minte demonică gândi: „Sărmanul Vas- 
senego, de data asta a făcut-o lată. Nu o să mai fie 
doar o informare scrisă, o să fie o declaraţie de poli- 
tică internă, transmisă tuturor departamentelor şi cu o 
copie pentru arhivare“. 

Astigl se întoarse încet, ca şi cum ar fi fost pus 
pe o placă turnantă. Revenise la forma lui preferată 
acum, dar îşi revenise, cum s-ar zice, la un nivel 
emoţional ridicat. Doar gândul că pe domeniul lui 
erau oameni vii îl făcea să tremure de furie ca o 
coardă de vioară. Nu puteai să ai încredere în ei. 
Nu te puteai baza pe ei. Ultimul om căruia 1 se per- 
misese să coboare aici viu făcuse o Publicitate foarte 
proastă locului. Mai presus de orice, îl făceau să se 
simtă inferior. 

Acum, întreaga putere activă a mâniei lui se con- 
centră asupra bătrânului demon. 

— Ai ceva de zis? făcu el. 

— Voiam doar să spun, stăpâne, că am cercetat în 
amănunt toate cele opt cercuri şi sunt convins... 

— Linişte! Să nu crezi că nu ştiu ce se petrece, 
mârâi Astfel dând ocol figurii încleştate. Te-am văzut 
eu — şi pe fine, şi pe tine — tridentul lui arătă spre unii 
dintre ceilalți lorzi bătrâni — complotând pe la colţuri, 
încurajând rebeliunea! Eu domnesc aici, nu este aşa? 
Şi voi fi ascultat! 

Vassenego era palid. Nările sale patriciene se 
umflau ca nişte guri de admisie. Totul la el spunea: 
„Micuţă creatură înfumurată, fireşte că încurajăm 
rebeliunea, suntem demoni! Și eu înnebuneam min- 
tile prinților când tu încurajai pisicile să lase şoareci 
morţi sub pat, idiot cu minte mică şi iubitor de hâr- 
tii!“ Totul la el spunea asta în afară de voce, care 
rosti calm: 

— Nimeni nu neagă asta, sire. 

— Atunci căutaţi iar! Și demonul care i-a lăsat înă- 
untru să fie dus în cea mai de jos groapă şi dezmem- 
brat, s-a-nţeles? 

Vassenego se încruntă. 

— Bătrânul Urglefloggah, sire? A fost prost, cu 
siguranţă, dar este credincios... 

— Încerci cumva să mă contrazici? 

Vassenego şovăi. Oricât de groaznic i se părea în 
sinea lui regele, demonii cred cu tărie în întâietate şi 
ierarhie. Erau prea mulți demoni: tineri care insistau ca 
lorzii seniori să folosească făţiş căile regicidului şi ale 
loviturii de palat, indiferent care ar fi fost provocarea. 

Vassenego avea şi el planurile lui. Nu avea rost să 
strice totul acum. 

— Nu, sire, zise el. Dar asta ar însemna, sire, că 
poarta groazei nu va mai fi... 

— Fă-o! 


Bagajul ajunse la poarta groazei. 

Nu se poate descrie cât de furios poţi să devii după 
ce ai alergat de două ori lungimea continuumului spa- 
țiu-timp, iar Bagajul fusese destul de iritat încă de 
la început. 

Se uită la balamale. Se uită la încuietori. Se 
dădu niţel în spate şi păru să citească noul afiş de 
deasupra porţii. 

Se poate ca acesta să îl fi făcut şi mai furios, deşi 
în cazul Bagajului nu exista nici un mod sigur de a-ți 
da seama pentru că, într-un fel, îşi petrecea tot timpul 
dincolo de orizontul evenimentului ostilităţii. 

Porţile Iadului erau antice. Nu doar timpul şi căl- 
dura le copseseră lemnul în ceva ca un granit negru. 
Adunaseră frică şi răutate întunecată. Erau mai mult 
decât nişte simple lucruri cu care să astupi o gaură în 
perete. Erau destul de deştepte să fie uşor conştiente 
de ce era posibil să le rezerve viitorul. 

Urmăriră cum Bagajul se dădu în spate pe nisip, îşi 
încordă picioarele şi se lăsă pe vine. 

Încuietoarea țăcăni. Zăvoarele se traseră singure 
cu iuţeală. Uriaşele bare se săltară din lăcaşurile lor. 
Porţile se dădură singure la perete. 

Bagajul se relaxă. Se îndreptă. Păşi înainte. Aproape 
că mergea țanţoş. Trecu printre balamalele strâmbe şi, 


EAST Eric 139 


când aproape că intrase, se întoarse şi îi dădu un şut 
de pomină celei mai apropiate dintre porți. 


Era o roată de ocnă uriaşă. Nu alimenta nimic şi 
avea lagăre deosebit de scârţâitoare. Era una dintre 
cele mai inspirate idei ale lui Astfgl şi nu avea nici o 
utilitate în afară de a arăta câtorva sute de oameni că, 
dacă ei crezuseră că vieţile le fuseseră lipsite de sens, 
nu văzuseră încă nimic. 

— Nu putem să stăm aici pe veci, zise Vântura- 
che. Trebuie să facem diferite lucruri. Cum ar fi 
să mâncăm. 

— Acesta este unul dintre avantajele uriaşe când 
eşti un suflet damnat, spuse Ponce da Quirm. Toate 
vechile griji trupeşti dispar. Fireşte, primeşti un set 
complet nou de griji, dar întotdeauna mi s-a părut 
recomandabil să caut partea bună a lucrurilor. 

— Cumiizice! făcu papagalul care şedea pe 
umărul lui. 

— Ca să vezi, zise Vânturache. Nu ştiam că anima- 
lele ajung în Iad. Deşi pot să înţeleg de ce au făcut o 
excepție în cazul ăsta. 

— Să ţi-o trag, vrăjitorule! 

— De ce nu ne caută aici, eu asta nu înţeleg, 
spuse Eric. 

— Taci şi continuă să mergi, zise Vânturache. Sunt 
proşti, de aia. Nu-şi pot închipui că am face aşa ceva. 

— Da, aici au dreptate. Nici eu nu-mi pot închipui 
că facem aşa ceva. 

Vânturache mișcă niţel picioarele, privind cum trecea 
în grabă un grup de demoni care îi căutau înnebuniţi. 

— Deci n-ai găsit Fântâna Tinereţii, spuse el, consi- 
derând că ar trebui să facă conversaţie. 

— Oh, ba da, zise da Quirm cu sinceritate. Un izvor 
cu apă proaspătă, în adâncul junglei. Era foarte impre- 
sionant. Am şi luat o înghițitură bună. Sau sorbitură, 
ceea ce cred că este cuvântul mai potrivit. 

— Şi...? făcu Vânturache. 

— În mod clar, a funcţionat. Da. Pentru o vreme am 
simţit clar cum deveneam mai tânăr. 

— Dar... Vânturache flutură vag din mână pen- 
tru a-i cuprinde pe da Quirm, roata, cercurile înalte 
ale gheenei. 

— Ah, zise bătrânul. Fireşte, asta e partea ener- 
vantă. Am citit atât de mult despre Fântână şi ai crede 
că în toate aceste cărți cineva a pomenit lucrul cu ade- 
vărat important despre apă, nu? 

— Care era...? 

— „Fierbe-o mai întâi“. Spune totul, nu? Mare 
păcat, zău! 


Bagajul cobora la trap marele drum în spirală care 
unca cercurile gheenei. Chiar şi în condiții normale, 
probabil că nu ar fi atras prea mult atenția. Măcar 
pentru că era mai puţin uimitor decât cei mai mulți 
dintre locuitori. 


— E tare plictisitor, spuse Eric. 

— Asta e ideea, zise Vânturache. 

— N-ar trebui să stăm ascunşi aici, ar trebui să 
încercăm să găsim o cale de ieşire! 

— Păi, da, dar nu există. 

— De fapt, există, spuse o voce din spatele lui 
Vânturache. 

Era glasul cuiva care văzuse totul şi nu îi plăcuse 
prea mult. 

— Lavaeolus? zise Vânturache. 

Strămoșul lui era chiar în spate. 

— O să ajungi acasă cu bine, spuse Lavacolus cu 
amărăciune. Exact vorbele tale. Ha! Zece ani de belele, 
una după alta. Ai fi putut să-i zici unui prieten. 

— Hm, rosti Eric. Nu am vrut să deranjăm cursul 
istoriei. 

— Nu aţi vrut să deranjaţi cursul istoriei, repetă 
Lavaeolus rar. Se uită în jos la lemnăria roții. Oh! 
Bine. Asta face ca totul să fie în regulă. Mă simt mult 
mai bine că ştiu asta. Vorbind în numele cursului isto- 
riei, aş vrea să vă mulţumesc foarte mult. 

— Scuze, zise Vânturache. 

— Da? 

— Zicea! că mai e o ieşire? 

— Oh, da. Una prin spate. 

— Unde este? 

Lavaeolus se opri o clipă din păşit şi arătă peste 
hăul acoperit de cețuri. 

— Vezi arcada aia de acolo? 

Vânturache miji ochii. 

— Cu greu, spuse el. Aia e? 

— Da. Mult de căţărat şi abrupt. Nu ştiu unde duce, 
totuşi. | 

— Cum ai aflat despre ea? 

Lavaeolus ridică din umeri. 

— Am întrebat un demon, zise el. Întotdeauna e o 
cale mai simplă de a face totul, să ştii. 

— O să ne ia o grămadă să ajungem acolo, spuse Eric. 
E chiar în partea cealaltă, n-o să reuşim niciodată. 

Vânturache dădu aprobator din cap şi continuă poso- 
morât plimbarea nesfârşită. După câteva minute, zise: 

— Ție nu ţi se pare că mergem mai repede? 

Eric se întoarse. 

Bagajul li se alăturase şi încerca să îi prindă 
din urmă. 


Astfgl stătea în faţa oglinzii. 

— Arată-mi ce văd ei! ordonă el. 

Da, stăpăâne. 

Astfgl cercetă o clipă imaginea tremurătoare. 

— Spune-mi ce înseamnă, zise el. 

Sunt doar o oglindă, stăpâne. De unde să ştiu eu? 

Astigl mârâi. 

— Iar eu sunt Lordul Hadesului, spuse el flutu- 
rându-şi tridentul. Şi sunt gata să risc încă şapte 
ani de ghinion. 

Oglinda se gândi la variantele pe care le avea. 

S-ar putea să aud un Scârţăit, stăpâne, se 
aventură ea. 

— ŞI? 

Miros fum. 

— Fără fum. Am interzis anume toate focurile des- 
chise. Un concept tare demodat. Dădea o reputaţie 
proastă locului. 

Totuşi, stăpâne. 

— Arată-mi... Hades. 

Oglinda făcu tot ce putu. Regele nimeri taman 
la timp să vadă roata, cu lagărele strălucind încinse 
la roşu, căzând de pe suport şi rostogolindu-se, 
la fel de înşelător de încet ca o avalanşă, pe tărâ- 
mul damnațţilor. 

Vânturache era atârnat de bara de sprijin, privind 
traversele trecând vâjâind cu o viteză care i-ar fi 
ars tălpile sandalelor dacă ar fi fost destul de prost 
să lase picioarele jos. Morţii, totuşi, acceptau totul 
cu aplombul voios al celor care ştiu că ce era mai 
rău deja li s-a întâmplat. Ţipete de: „Dă-mi vata de 
zahăr“ ajungeau la el. Îl auzi pe Lavaeolus admirând 
tracțiunea splendidă şi explicându-i lui da Quirm 
cum, dacă ai fi avut un vehicul care să mănânce dru- 
mul din faţa lui, aşa cum, de fapt, făcea Bagajul, şi 
l-ai fi acoperit cu armură, atunci războaiele ar fi fost 
mai puţin sângeroase, ar fi durat jumătate de timp şi 
toată lumea ar fi putut petrece şi mai multă vreme 
mergând acasă. 

Bagajul nu comenta nimic. Îşi vedea stăpânul 
atârnând un pic mai încolo şi continua să meargă. Se 
poate să se fi gândit că această călătorie îi lua ceva 
timp, dar era problema Timpului. Şi astfel, azvârlind 
în lături câte un suflet care tipa, lovind, răsturnând şi 
zdrobind câte un demon ghinionist, roata se rostogo- 
lea în continuare. 

Se izbi de stânca din partea opusă. 


Lordul Vassenego zâmbi. 
— Acum, zise el, este momentul. 

Ceilalţi demoni bătrâni păreau cam neliniştiți. 
Erau, fireşte, iscusiţi în rele, iar Astfel era, în mod 
clar, Nu Unul Dintre Noi şi cel mai revoltător țărănoi 
din câţi îşi croiseră drum în post... 

Dar... bine, asta... poate că erau nişte lucruri care 
erau prea... 

— Învăţaţi de la oameni, îl imită Vassenego. M-a 
îndemnat pe mine să învăţ de la oameni. Eu! Ce 
neruşinare! Ce aroganță! Dar am privit, oh, da, am 
învăţat. Am plănuit. 

Expresia de pe faţa lui era indescriptibilă. Chiar 
şi lorzii din cele mai de jos cercuri, care se făleau cu 
ticăloşia, fură nevoiţi să îşi întoarcă privirile. 

Ducele Drazometh cel Putred ridică șovăielnic 
o labă. 

— Dar dacă măcar bănuiește, spuse el, adică, are 
un temperament infect. Informările alea scrise... 
Se înfioră. 

— Dar ce facem? Vassenego îşi desfăcu braţele 
într-un gest inocent. Ce e rău în asta? Fraţilor, vă întreb: 
ce e rău? 

Degetele i se încleştară. Încheieturile lor străluceau 
alb sub pielea subţire, cu vene albastre în timp ce stu- 
dia feţele nesigure. 

— Sau aţi prefera să primiţi încă o afirmare de 
politică internă? 

Expresiile fetelor se schimbară când lorzii se hotă- 
râră ca un şir de piese de domino căzând. Erau unele 
lucruri în privinţa cărora chiar şi ei erau uniţi. Gata 
cu afirmările de politică internă, gata cu documentele 
consultative, gata cu mesajele care să ridice moralul 

întregii echipe. Acesta era Iadul, dar trebuia să existe 
o limită. 

Earl Beezlemoth îşi frecă unul dintre cele trei 
nasuri. 

— Şi oameni de pe undeva au scornit singuri-sin- 
gurei toate astea? întrebă el. Nu le-am dat, ştii, nici 
un indiciu? 

Vassenego clătină din cap. 

— E doar munca lor, zise el cu mândrie, ca un pro- 
fesor înduioşat care tocmai a văzut un elev bun care a 
absolvit summa cum laude. 

Beezlemoth se uită în infinit. 

— Credeam că noi trebuia să fim cei îngrozitor, 
spuse el, glasul fiindu-i plin de venerație. 

Bătrânul lord dădu afirmativ din cap. Aşteptase 
mult pentru asta. În timp ce alţii vorbeau despre revo- 
luţia înfierbântată, el doar se uitase în lumea oameni- 
lor şi urmărise, şi se minunase. 

Acest personaj Vânturache fusese extrem de util. 
Reuşise să îl țină pe rege complet ocupat. Meritase tot 
efortul. Afurisitul ăsta de om nebun tot mai credea că 
degetele lui făceau treaba! Trei dorinţe, cum să nu! 


Și astfel s-a făcut că atunci când Vânturache 
s-a eliberat dintre rămăşiţele roții, l-a descoperit pe 
Astfel, regele demonilor, lordul gheenei, înălțându-se 
deasupra lui. 

Astfgl trecuse prin faza anterioară a furiei şi 
era acum în laguna calmă a mâniei unde vocea este 

liniştită, comportamentul este măsurat şi politicos, 
şi doar o dâră slabă de salivă în colţul gurii trădează 
infernul interior. 

Eric se târi de sub o stinghie ruptă şi privi în sus. 

— Oh, mamă, zise el. 

Regele demonilor învârti tridentul. Dintr-odată, nu 
mai arăta comic deloc. Arăta ca un băț greu din metal, 
cu trei ţepuşe sinistre la un cap. 

Astfel zâmbi şi se uită în jur. 

— Nu, spuse el, aparent pentru sine. Nu aici. Nu e 
destul de public. Veniţi! 

Câte o mână îi apucă pe fiecare de umăr. Nu i se 
puteau împotrivi mai mult decât doi fulgi de zăpadă 
neidentici s-ar fi putut împotrivi unui aruncător de 
flăcări. Urmă o clipă de dezorientare, iar Vânturache 
se trezi în cea mai mare încăpere din univers. 

Era sala cea mare. Ai fi putut construi în ea rachete 
spațiale. Regii Infernului se poate să fi auzit cuvinte 
ca „subtil“ şi „discreție“, dar auziseră şi că, dacă aveai, 
trebuia să te dai mare şi judecaseră că, dacă nu aveai, 
trebuia să te dai şi mai mare, iar ceea ce nu aveau ei 
era bunul-gust. Astfgl făcuse tot ce îi stătuse în puteri, 
dar chiar şi el fusese incapabil să adauge prea mult 
proiectului prost de la început, culorilor neasortate şi 
tapetului oribil. Pusese câteva măsuţe de cafea şi un 
afiş cu lupte cu tauri, dar acestea erau mai mult sau 
mai puțin pierdute în haosul general, iar husa cea nouă 
de pe spatele Tronului Groazei servea doar pentru a 
scoate în evidență unele dintre cele mai deranjante 
basoreliefuri ale acestuia. 

Cei doi oameni fură aruncaţi pe podea. 

— lar acum... zise Asdifgl. 

Dar glasul 1 se pierdu în uralele pornite din senin. 

Ridică privirea. 

Demoni de toate formele şi mărimile umpleau 
aproape întreaga sală, îngrămădiți pe pereţi şi chiar 
atârnând de tavan. O formație muzicală diavolească 
lovi diferite coarde ale unei mari varietăți de instru- 
mente. O pancartă, atârnată dintr-o parte în alta a 
sălii, spunea: „lrăească Şefu.“ 

Pe loc sprâncenele lui Astfgl se împletiră para- 
noic atunci când Vassenego, urmat de alţi lorzi, se 
abătu asupra lui. Faţa bătrânului demon era despicată 
într-un zâmbet complet inocent, iar regele aproape că 
se panică şi îl lovi cu tridentul înainte ca Vassenego să 
se întindă şi să îl plesnească pe spate. 

— Bravo! pă el. 

— Ce? 

— Oh, foarte bine făcut! 

Astfgl se uită în jos la Vânturache. 

— Oh! zise el. Da. Bine. Îşi drese glasul. N-a fost 
mare lucru, adăugă el întreptându-se de spate. Ştiam 
că nu o să reuşiți nimic, aşa că... 

— Nu ăștia, rânji batjocoritor Vassenego. Aseme- 
nea lucruri triviale. Nu, sire. Mă refeream la ridicarea 
dumneavoastră. 

— Ridicare? făcu Astfel. 

— Promovarea dumneavoastră, sire! 

Urale puternice se ridicară dinspre demonii mai 
tineri, care ar fi ovaționat orice. 

— Promovare? Dar, dar eu sunt regele... protestă 
slab Astfel. 

Simţea că puterea de înţelegere îl părăsea uşurel. 

— Pfui! zise Vassenego expansiv. 

— Pfui? 

— Într-adevăr, sire. Rege? Rege? Sire, vorbesc în 
numele tuturor când spun că acesta nu este un titlu 
pentru un demon ca dumneavoastră, sire, un demon a 
cărui putere de înţelegere a problemelor şi priorităților 
organizaționale, a cărui pricepere profundă a funcți- 
ilor potrivite ale ființei noastre, ale cărui — dacă pot 
spune aşa — capacități pur intelectuale ne-au dus spre 
noi şi mărețe adâncuri! 

Deşi nu voia, Astfgl se simți încântat. 

— Păi, ştiţi... începu el. 

— Şi totuşi, descoperim, în ciuda poziţiei dumnea- 
voastră, că sunteți preocupat de cele mai mici detalii 
ale muncii noastre, zise Vassenego uitându-se cruciş 
la Vânturache. Ce dedicare! Ce devotament! 

Astfgl se umflă în pene. 

— Fireşte. Întotdeauna am simtit... 

Vânturache se ridică în coate şi se gândi: „Ai grijă, 
în spatele tău...“ 

— Și astfel, spuse Vassenego cu un zâmbet ca un 
țărm acoperit de faruri, Consiliul s-a întrunit şi a hotă- 
rât, permiteţi să adaug, sire, a hotărât în unanimitate, 
să creeze un premiu complet nou în cinstea realizări- 
lor dumneavoastră remarcabile! 

— Importanţa birocraţiei corecte... ce premiu? făcu 
Astfgl, plevuşca suspiciunii țâşnind dintr-odată prin 
oceanul respectului de sine. 

— Poziția, sire, de Preşedinte Suprem pe Viaţă 
al Infernului! 

Trupa lovi iar. 

— Cu propriul dumneavoastră birou — mult mai 
mare decât chestia aia înghesuită pe care a trebuit 
să o suportaţi toţi aceşti ani, sire. Sau, mai bine, 
domnule preşedinte! 

Trupa încercă altă coardă. 

Demonii aşteptară. 

— O să fie... ghiveciuri cu plante? zise Astfgl rar. 

— Grămezi! Plantaţii! Jungle! 

Astfgl păru să fie luminat de o uşoară strălucire 
interioară. 

— Şi mochete? Adică, din perete în perete...? 

— Pereţii au trebuit să fie depărtați special pentru a 
le face loc, sire. Cât despre grosimea ei, sire? Triburi 
întregi de pigmei se întreabă de ce rămâne lumina 
aprinsă noaptea, sire! 

Uluit, regele îşi permise să lase ca un braţ exube- 
rant să îl apuce pe după umeri şi fu condus uşurel, 
toate gândurile de răzbunare uitate, printre mulțimile 
care aclamau. 

— Întotdeauna mi-am dorit una dintre chestiile alea 
speciale de făcut cafea, murmură el, în timp ce ulti- 
mele vestigii ale autocontrolului erau erodate. 

— O manufactură pozitivă a fost instalată, sire! Şi 
un tub pentru vorbit, sire, pentru a vă comunica indi- 
caţiile subordonaţilor. Și ultimul răcnet în materie de 
agende, doi eoni pe o pagină şi o chestie pentru... 

— Carioci colorate. Întotdeauna am susţinut că... 

— Curcubeie întregi, sire, tună Vassenego. Dar să 
mergem acolo fără întârziere, sire, căci bănuiesc că, 
datorită profunzimii dumneavoastră înfocate, abia 

așteptați să vă confruntaţi cu sarcinile considerabile 
care vă aşteaptă, sire. 

— Desigur, desigur! Era şi vremea să fie îndepli- 
nite, într-adevăr... o expresie de vagă perplexitate 
trecu pe faţa tulburată a lui Astfel. Aceste sarcini 
considerabile... 

— Nimic mai puţin decât o cercetare şi o analiză 
aprofundată autoritare, totale şi complete ale rolului, 
funcției, priorităților şi scopurilor noastre, sire! 

Vassenego făcu un pas în spate. 

Lorzii demonilor își ţinură respirația. 

Astfel se încruntă. Universul păru să încetinească. 
Stelele se opriră pentru o clipă pe traiectoria lor. 

— Cu planificare de viitor? spuse el în cele din urmă. 

— O prioritate de vârf, sire, pe care aţi identificat-o 
instantaneu cu incisivitatea dumneavoastră obişnuită, 
zise Vassenego iute. 

Lorzii demonilor răsufiară. 

Pieptul lui Astfgl se umflă puţin. 

— Voi avea nevoie de personal special pentru 
a formula... 

— A formula! Exact ce trebuie! spuse Vassenego, 
care se lăsa, poate, luat un pic de val. 

Astfgl îi aruncă o privire uşor bănuitoare, dar în 
acel moment formaţia cântă iar. 

Ultimele cuvinte pe care le auzi Vânturache, în 
timp ce regele era condus afară din sală, au fost: 

— Şi pentru a analiza informaţiile, voi avea ne- 
voie de... 

Și apoi plecă. 

Restul demonilor, conştienţi că distracţia părea să 
se fi încheiat pentru acea zi, începură să se îngrămă- 
dească şi să iasă pe uşile mari. Cei mai inteligenţi din- 
tre ei începeau să îşi dea seama că, în curând, focurile 
aveau să ardă iar. 

Nimeni nu părea să îi bage în seamă pe cei doi 
oameni. Vânturache îl trase pe Eric de robă. 

— Acum fugim, nu? zise Eric. 

— Acum mergem, zise Vânturache ferm. Nonşalant, 
calm şi, hm... 

— Iute? 

— Prinzi repede, nu? 


Este foarte important ca folosirea corectă a celor 
trei dorinţe să aducă fericire celui mai mare număr 
posibil de oameni şi, de fapt, aceasta se şi întâmplase. 

Tezumanii erau fericiţi. Când lipsa rugăciunilor îl 
făcu pe Bagaj să se întoarcă şi să le calce în picioare 
duşmanii, îşi otrăviră toți preoţii Şi încercară ateismul 
luminat în schimb, ceea ce însemna că tot mai puteau 
omori câți oameni voiau, dar nu trebuia să se mai tre- 
zească atât de devreme ca să o facă. 

Oamenii din Isort şi Ephebe erau fericiți — cel puţin 
aceia care scriu şi joacă în dramele istoriei, ceea ce 
conta. Acum, îndelungatul lor război se încheiase şi ei 
puteau continua cu preocuparea potrivită a naţiunilor 
civilizate, adică să se pregătească pentru următorul. 

Cei din Infern erau fericiți sau, cel puţin, mai feri- 
ciți decât până atunci. Flăcările pâlpâiau din nou cu 
puterne, aceleaşi vechi torturi familiare erau aplicate 
trupurilor eterice destul de incapabile să le simtă, iar 

damnaţii primiseră acea lecţie care face greutățile atât 
de uşor de suportat — cunoaşterea sigură şi absolută că 
lucrurile pot fi mai rele. 

Lorzii demonilor erau fericiţi: 

Stăteau în jurul oglinzii magice, sărbătorind cu 
ceva de băut. Din când în când, câte unul dintre ei 
risca să îl bată pe Vassenego pe spate. 

— Să îi lăsăm să plece, sire? zise un duce, uitându-se 
cu atenţie la siluetele care se cățărau din imaginea întu- 
necată a oglinzii. 

— Oh, cred că da, spuse Vassenego aerian. Întot- 
deauna e bine să laşi câteva poveşti să se răspân- 
dească, să ştii. Pur encurajer le... pur encoura... ca să 
îi faci pe toţi să fie atenţi şi să bage naibii la cap. Şi au 
fost folositori, în felul lor. 

Se uită în adâncurile paharului, jubilând în tăcere. 

Și totuşi, şi totuşi, în străfundurile minţii lui întor- 
tocheate, i se părea că auzea vocea slabă care avea să 
devină mai puternică odată cu trecerea anilor, vocea 
care bântuie toţi regii demonilor, de peste tot: ai grijă, 
în spatele tău... 

Este greu de spus dacă Bagajul era fericit sau nu. 
Deja atacase cu sălbăticie paisprezece demoni, iar pe 
trei dintre ei îi încolțea în propria groapă cu ulei clo- 
cotind. Curând avea să fie nevoit să îşi urmeze stăpâ- 
nul, dar nu trebuia să se grăbească. 

Unul dintre ei încercă înnebunit să se apuce de 
mal. Bagajul îl călcă apăsat pe degete. 

Creatorul universurilor era fericit. Tocmai intro- 
dusese experimental un fulg de zăpadă cu şapte feţe 
într-un viscol şi nimeni nu observase. Mâine era aproape 

hotărât să încerce mici litere ale alfabetului delicat cris- 
talizate. Ninsoare Alfabet. Ar fi putut prinde. 

Vânturache şi Eric erau fericiţi: 

— Văd cerul albastru! zise Eric. Unde crezi că o să 
ieşim? Şi când? 

— Oriunde, rosti Vânturache. Oricând. 

Se uită în jos la treptele late pe care urcau. Erau 
ceva destul de inovator; fiecare era construită din litere 
de piatră mari. Cea pe care tocmai păşea, de exemplu, 
spunea: Am Făcut-O Cu Cele Mai Bune Intenţii. 

Următoarea era: Am Crezut Că O Să Vă Placă. 

Eric stătea pe: De Dragul Copiilor. 

— Ciudat, nu? zise acesta. De ce să faci aşa? 

— Cred că ar trebui să fie bune intenţii, spuse 
Vânturache. 

Acesta era drumul spre Iad, iar demonii erau, până 
la urmă, tradiționalişti. 

Și, deşi sunt, desigur, iremediabil demonici, nu 
sunt întotdeauna răi. Şi astfel, Vânturache păşi de pe 
Suntem Angajatori Cu Şanse Egale, printr-un zid care 
se vindecă în urma lui şi în lumea reală. 

Trebuia să accepte că ar fi putut fi mult mai rău. 


Preşedintele Astfgl, stând într-un loc niţel mai 
luminat din uriaşul său birou întunecat, suflă iar în 
tubul de vorbit. 

— Alo? zise el. Alo? 

Nu răspundea nimeni. 

Ciudat. 

Îşi luă unul dintre creioanele lui colorate şi se uită 
la stiva de hârtii din spatele lui. Toate acele dosare, 

care trebuiau să fie analizate, cântărite, apreciate şi 
evaluate, iar apoi trebuia să se ajungă la directivele 
manageriale potrivite şi apoi un document de politică 
internă în amănunt trebuia să fie redactat, după care, 
în urma analizei potrivite, refăcut... 

Încercă iar tubul. 

— Alo? Alo? 

Nu era nimeni. Totuşi, nici o problemă, erau 
multe de făcut. Timpul lui era prea important ca 
să îl irosească. 

Îşi cufundă picioarele în mocheta lui groasă şi 
călduroasă. 

Se uită cu mândrie la ghivecele lui cu plante. 

Lovi un montaj complicat de sârme şi bile cromate, 
care începură să se legene şi să țăcăne directorial. 

Deşurubă capacul stiloului cu o mână fermă, 
hotărâtă. 

Scrise: Cu ce ne ocupăm noi?? 

Se gândi o vreme, apoi scrise cu grijă dedesubt: 
Ne ocupăm cu damnarea!! 

Şi aceasta era, de asemenea, fericire. Într-un fel. 


TERRY PRATCHETT 
seria LUMEA DISC 


cartea a zecea 


IMAGINI MIŞCĂTOARE 


De ani de zile, Breasla Alchimiștilor se 
străduiește să preschimbe plumbul în aur, dar pe cât 
sunt de crâncene eforturile, pe atât de nesemnifica- 
tive rezultatele. Până când, într-ozi, o :dee sălbatică 
atinge mintea unuia dintre ei și, în scurtă vreme... 

Vă invităm la clicuri- cea mai recentă modă din 
Ankh-Morpork. Aici veţi vedea, de exemplu: 

„Zeu și oameniii Spus-au că n-avea să fiie, dar lei 

Nau vrut Să Asculte! 

Pelias şi Melisande, Povestea unei Iubiri 
Înterzise! 

O devastatoare Hepopee a Passiunii care străbate 
Spaţul și Timmpul! 

Vă v-a şoka! 

În film - 1000 dă elefanţi!“ 


Eric este singurul hacker al demonologiei 
din Lumea Disc. Păcat că nu e prea bun. 
Nu vrea decăt să i se îndeplinească trei dorințe. 
Nimic special: să fie nemuritor, să conducă 
lumea şi cea mai frumoasă femeie din lume 
să se indrăgostească nebunește de el. 
Chestii obişnuite. 
însă în locul unui demon uşor de controlat, 
Eric îi invocă pe Vânturache, 
cel mai incompetent vrăjitor din univers, 
şi pe accesoriul lui de călătorie extrem 
de incontrolabil şi de ostil, Bagajul. 
Alături de aceştia, pe Eric îl aşteaptă 
o călătorie prin spaţiu şi timp care îl va face 
să işi mai pună o dorinţă (destul de arzătoare) — 
să nu se fi născut. 


ERIC ESTE A NOUA CARTE 
DIN SERIA LUMEA DISC — CEA MAI AMUZANTĂ 
SERIE FANTASTICĂ A TUTUROR TIMPURILOR, 

